**บทที่ 2**

**ทบทวนวรรณกรรม**

 การวิจัยเรื่องรูปแบบการพัฒนาจริยธรรมด้านการประหยัดของนักเรียนโรงเรียนมัธยม ศึกษาในจังหวัดนนทบุรี นับว่ามีความสำคัญอย่างยิ่ง ผลการวิจัยที่ได้จะเป็นแนวทางในการพัฒนาจริยธรรมด้านการประหยัดของนักเรียนระดับมัธยมศึกษาให้มีพฤติกรรมการใช้จ่ายเงินที่เหมาะสมแก่ฐานะของตนเอง ซึ่งจะส่งผลต่อการดำเนินชีวิตด้วยวิถีที่พอเพียงและมีความสุข ในบทนี้เป็นการประมวลแนวคิด ทฤษฎีและงานวิจัยที่เกี่ยวข้องกับการกำหนดขอบเขตการวิจัย ได้แก่ ตัวแปรในการวิจัย การวัดตัวแปร และความสัมพันธ์ของตัวแปรต่าง ๆ โดยนำเสนอตามลำดับ ดังนี้

 1. แนวคิดเกี่ยวกับรูปแบบและการพัฒนา

 2. แนวคิดเกี่ยวกับจริยธรรม

 3. แนวคิดทฤษฎีพัฒนาการด้านจริยธรรม

 4. แนวคิดเกี่ยวกับการประหยัด

 5. แนวคิดเกี่ยวกับเศรษฐกิจพอเพียง

 6. ปัจจัยเชิงสาเหตุที่มีผลต่อจริยธรรมด้านการประหยัดของนักเรียนระดับมัธยมศึกษา

 7. แนวคิดเกี่ยวกับการสร้างทฤษฎีทางสังคมศาสตร์

 8. บริบทของโรงเรียนมัธยมศึกษา ในจังหวัดนนทบุรี

 9. กรอบแนวคิดในการวิจัย

**2.1 แนวคิดเกี่ยวกับรูปแบบและการพัฒนา**

 2.1.1 แนวคิดเกี่ยวกับรูปแบบ

 2.1.1.1 ความหมาย

 รูปแบบ หรือ Model หมายถึง แบบย่อส่วนของจริงหรือแบบจำลองของสิ่งของหรือคนที่นำมาใช้เป็นแบบอย่างในการดำเนินการบางอย่าง (Longman, 1987, p. 668)

 รูปแบบ หรือ โมเดล (Model) เป็นคำที่เราได้ยินกันบ่อย ๆ อย่างกว้างขวางทั้งในวงการราชการและภาคเอกชน รูปแบบมีหลายลักษณะ ซึ่ง สุบรรณ์ พันธวิศวาส และชัยวัฒน์ ปัญจพงษ์(2522, น. 6)ได้ให้ความหมายของ ”รูปแบบ” ไว้ว่า รูปแบบที่เลียนแบบความสัมพันธ์ของปรากฏการณ์ใดปรากฏการณ์หนึ่ง โดยมีวัตถุประสงค์เพื่อช่วยจัดระบบความคิดในเรื่องนั้นให้ง่ายขึ้น และเป็นระเบียบ สามารถเข้าใจลักษณะสำคัญของปรากฏการณ์นั้นได้

 Raj (1996, p. 241) ได้ให้ความหมายของคำว่ารูปแบบ (Model)ไว้ 2 ความหมาย ดังนี้

 1) รูปแบบ คือ รูปย่อของความจริงของปรากฏการณ์ ซึ่งแสดงด้วยข้อความ จำนวน หรือภาพ โดยการทอนเวลา ความพอเหมาะและกาลเทศะ ทำให้เข้าใจความจริงของปรากฏการณ์ได้ดีขึ้น

 2) รูปแบบ คือ ตัวแทนของการใช้แนวคิดของโปรแกรมที่กำหนดเฉพาะจำลองของสภาพความเป็นจริง ที่สร้างขึ้นจากการลดทอนเวลาและกาลเทศะ พิจารณาว่ามีสิ่งใดบ้างที่จะต้องนำมาศึกษาเพื่อใช้แทนแนวคิดหรือ ปรากฏการณ์ใดปรากฏการณ์หนึ่ง โดยอธิบายความสัมพันธ์ขององค์ประกอบต่าง ๆ ของรูปแบบนั้น ๆ

 ในปัจจุบันนี้การพัฒนารูปแบบต่าง ๆ ได้มีการดำเนินการอย่างต่อเนื่องอย่างไม่หยุดยั้งเพื่อให้เข้ากับสถานการณ์ ซึ่ง ศิริชัย กาญจนาวาสี (2544, น. 17, อ้างถึงใน อมรรัตน์ ทิพย์จันทร์. 2547, น. 15) ได้กล่าวไว้ว่า การสร้างหรือพัฒนารูปแบบ จึงขึ้นอยู่กับการตัดสินใจ ความเหมาะสมของรูปแบบหรือโมเดลที่เลือกใช้ อาจจะพิจารณาได้จาการวิเคราะห์ความสอดคล้องระหว่างปรัชญา หรือแนวคิดของรูปแบบกับประเด็นปัญหาของสิ่งที่ต้องการ

บุญชม ศรีสะอาด(2545, น. 104-106)ได้กล่าวถึงการวิจัยเกี่ยวกับการพัฒนารูปแบบ นั้นอาจจะกระทำได้ 2 ขั้นตอน คือ

ขั้นตอนที่ 1 การสร้างหรือการพัฒนารูปแบบ ขั้นตอนนี้ผู้วิจัยจะสร้างหรือพัฒนารูปแบบขึ้นมาก่อนเป็นรูปแบบตามสมมติฐาน โดยการศึกษาค้นคว้าทฤษฎี แนวความคิดรูปแบบที่มีผู้พัฒนาไว้แล้วในเรื่องเดียวกัน หรือเรื่องอื่น ๆ และผลการวิจัยที่เกี่ยวข้อง วิเคราะห์สภาพสถานการณ์ต่าง ๆ ซึ่งจะช่วยให้สามารถกำหนดองค์ประกอบหรือตัวแปรต่าง ๆ ภายในรูปแบบ รวมทั้งลักษณะความสัมพันธ์ต่าง ๆ ระหว่างองค์ประกอบหรือตัวแปรนั้น หรือลำดับก่อนหลังของแต่ละองค์ประกอบในรูปแบบ

 ในการพัฒนารูปแบบนั้นจะต้องใช้หลักเหตุผลเป็นรากฐานสำคัญในการศึกษาค้นคว้า ซึ่งจะเป็นประโยชน์ต่อการพัฒนารูปแบบเป็นอย่างยิ่ง ผู้วิจัยอาจคิดโครงสร้างของรูปแบบขึ้นมาก่อน แล้วปรับปรุงโดยอาศัยข้อมูลสารสนเทศจากการศึกษาค้นคว้าทฤษฎี แนวความคิด รูปแบบหรือผลการวิจัยที่เกี่ยวข้อง หรือทำการศึกษาองค์ประกอบย่อยหรือตัวแปรแต่ละตัว แล้วคัดเลือกองค์ประกอบย่อยหรือตัวแปรที่สำคัญ ประกอบขึ้นเป็นโครงสร้างของรูปแบบก็ได้ หัวใจสำคัญของขั้นตอนนี้อยู่การเลือกเฟ้นองค์ประกอบในรูปแบบ (ตัวแปร หรือ กิจกรรม) เพื่อให้ได้รูปแบบที่เหมาะสม ผู้วิจัยควรกำหนดหลักการในการพัฒนารูปแบบอย่างชัดเจน เช่น เป็นรูปแบบที่ไม่ซับซ้อนสามารถนำไปปฏิบัติได้ง่าย ตัวแปรในรูปแบบมีน้อยตัวแต่สามารถอธิบายผลได้มาก ในการวิจัยบางเรื่องจำเป็นต้องให้ผู้เชี่ยวชาญได้ช่วยพิจารณาความถูกต้องและความเหมาะสมอีกครั้ง

 ขั้นตอนที่ 2 การทดสอบความเที่ยงตรงของรูปแบบ หลังจากได้พัฒนารูปแบบขั้นต้นแล้วจำเป็นต้องมีการทดสอบความเที่ยงของรูปแบบดังกล่าว เพราะว่ารูปแบบที่พัฒนาขึ้นนั้น ถึงแม้ว่าจะพัฒนาโดยมีรากฐานมากจากทฤษฎี แนวความคิด รูปแบบของคนอื่น และผลการวิจัยที่ดีผ่านมาแล้ว หรือแม้กระทั่งได้รับการกลั่นกรองจากผู้เชี่ยวชาญแล้วก็ตาม แต่ก็เป็นเพียงรูปแบบตามสมมติฐาน ซึ่งจำเป็นต้องเก็บรวบรวมข้อมูลในสถานการณ์จริง หรือทำการทดลองไปใช้ในสถานการณ์จริง เพื่อทดสอบดูว่าเหมาะสมหรือไม่ บางครั้งจึงใช้คำว่า “การทดลองประสิทธิภาพของรูปแบบ”

 จากความหมายทั้งหมดผู้วิจัยสามารถสรุปได้ว่า รูปแบบ หมายถึง สิ่งหรือปรากฏการณ์ที่สร้างหรือพัฒนาขึ้นจากแนวคิด ทฤษฎี ผลการวิจัย หรือรูปแบบที่มีอยู่แล้ว ที่ผู้สร้างได้ศึกษาเพื่อถ่ายทอดความสัมพันธ์ขององค์ประกอบ แสดงให้เห็นถึงรูปย่อจำลองสภาพความจริงของปรากฏการณ์ ความสัมพันธ์ขององค์ประกอบต่าง ๆ ในปรากฏการณ์หนึ่ง เพื่อให้เข้าใจถึงลักษณะของปรากฏการณ์ แสดงถึงโครงสร้างองค์ประกอบของปรากฏการณ์ เมื่อนำองค์ประกอบมาใช้ก็จะทำให้เกิดผลตามวัตถุประสงค์ที่กำหนดไว้ และสามารถตรวจสอบเปรียบเทียบกับปรากฏการณ์จริงได้ เพื่อช่วยให้ตนเองและคนอื่นสามารถเข้าใจได้ชัดเจนขึ้น ผู้วิจัยจะได้ทำการศึกษาหารูปแบบในการพัฒนาจริยธรรมด้านการประหยัดของนักเรียนมัธยมศึกษา ในจังหวัดนนทบุรี มี 2 ขั้นตอน คือ การสร้างและพัฒนารูปแบบ การทดลองประสิทธิภาพของรูปแบบ ดังภาพที่ 2.1 ที่แสดงให้เห็นถึงขั้นตอนการสร้างรูปแบบ

**

***ภาพที่ 2.1*** ขั้นตอนการสร้างรูปแบบ (Model)

 2.1.2 แนวคิดเกี่ยวกับการพัฒนา

 2.1.2.1 ความหมาย

 การพัฒนา (Devenlopment) หมายถึง กระบวนการที่ทําให้งานกิจกรรมต่าง ๆ สําเร็จลงได้ อย่างมีประสิทธิภาพและมีประสิทธิผล ด้วยคนและทรัพยากรขององค์การ ซึ่งตามความหมายนี้ องค์ประกอบที่เกี่ยวข้องกับการพัฒนา ได้แก่ กระบวนการ (Process) ประสิทธิภาพ (Efficiency) และประสิทธิผล (Effectiveness) และกระบวนการ (Process) ในความหมายของการพัฒนานี้หมายถึงหน้าที่ต่าง ๆ ด้านการพัฒนา ได้แก่ การวางแผน การจัดองค์การ การโน้มนําองค์การ และการควบคุม การพัฒนาจะมีความหมายในเชิงการนำความรู้ไปใช้ เป็นการนำนโยบายไปปฏิบัติ

 2.1.2.2 แนวความคิดพื้นฐานด้านการพัฒนา (The Basic of Devenlopment)

การพัฒนาเป็นศิลปะของการใช้บุคคลอื่น ทำงานให้แก่องค์การ โดยสนองตอบความต้องการ ความคาดหวัง และจัดโอกาสให้เขาเหล่านั้นมีความเจริญในการทำงาน การพัฒนาเป็นกระบวนการ การวางแผน การจัดองค์การ การจัดคนเข้าทำงาน (Planning Organizing Staffing)การควบคุม การสั่งการ (Controlling Leading)

 การพัฒนา ประกอบด้วย กลุ่มของผู้พัฒนา

 ระดับสูง (Top Management)

 ระดับกลาง (Middle Management)

 ระดับล่าง / ระดับต้น (Lower Management)

 2.1.2.3 การพัฒนาเป็นวิทยาศาสตร์ หรือ ศิลปะ.

 เป็นวิทยาศาสตร์ : เพราะองค์ความรู้ที่ได้มา มีลักษณะเป็นระบบ ที่ผ่านกระบวนการศึกษาอย่างต่อเนื่อง

 เป็นศิลปะ : เพราะเป็นการนำ ความรู้ไปประยุกต์ใช้ เพื่อให้องค์การบรรลุผลตามวัตถุประสงค์

 2.1.2.4 แนวความคิดด้านการพัฒนา

 1) แนวความคิดด้านการพัฒนาแบบวิทยาศาสตร์

 2) แนวความคิดด้านการพัฒนาเป็นกระบวนการ

 3) แนวคิดด้านมนุษย์สัมพันธ์

 4) แนวความคิดด้านระบบสังคม

 5) แนวความคิดด้านคณิตศาสตร์

 6) แนวความคิดด้านระบบ

 2.1.2.5 แนวความคิดด้านการพัฒนาแบบวิทยาศาสตร์ (Scientific Management School)

 เป็นแนวความคิดที่ได้นำ วิธีการที่มีหลักเกณฑ์ ในด้านการพัฒนามาจัดองค์การให้ดำเนินไปในทิศทางที่ประสบความสำเร็จสูงสุด

Frederick Winslow Taylor : บิดาของแนวความคิด ด้านการพัฒนาแบบวิทยาศาสตร์ ซึ่งเป็นทฤษฎีการพัฒนาแบบคลาสสิก โดยมีหลักการของการพัฒนาดังนี้

 1) พัฒนาวิธีการทำงานวิธีที่ดีที่สุด โดยผ่านการวิเคราะห์อย่างมีหลักเกณฑ์

 2) ใช้วิธีทางวิทยาศาสตร์เพื่อพัฒนาคน ให้มีคุณสมบัติตรงตามงาน

 3) มีการร่วมมือและประสานงานร่วมกัน เพื่อลดความขัดแย้ง

 4) มีการแบ่งงานและความรับผิดชอบ ระหว่างฝ่ายบริหาร และฝ่ายผลิต

Henri L. Gantt : มีแนวคิดคล้าย ๆ Taylor แต่มีความแตกต่างตรงที่ให้ความสนใจในความเป็นมนุษย์มากขึ้น และได้นำระบบการจ่ายค่าจ้าง หรือ โบนัส และมีการประกันค่าจ้างขั้นต่ำให้คนงานด้วย

Frank B. และ Lilian Gilbreth : ได้พัฒนาแผนผังกระบวนการไหลของงาน (Flow Process Chart) เพื่อลดเวลาสูญเปล่าและเพิ่มผลผลิตในการทำงาน โดยได้จำแนกงานออกเป็น 5 งาน ดังนี้ 1) การปฏิบัติงาน 2) การขนส่ง 3) การตรวจสอบ 4) การเก็บรักษา 5) การส่งมอบ

 2.1.2.6 แนวความคิดด้านการพัฒนาเป็นกระบวนการ(Management Process School or Modern Operational – Management Theory)

 เป็นแนวความคิดที่มองการพัฒนา เป็นกระบวนการทำงาน โดยอาศัยบุคคลอื่น

Henri Fayol : มองว่าการพัฒนาเป็นทฤษฎีที่สามารถสอนและเรียนรู้ได้ โดยเกี่ยวข้องกับกระบวนการต่าง ๆ คือ การวางแผน การจัดองค์การ การบังคับบัญชาการประสานงาน และ การควบคุม ซึ่งได้กำหนดหลักการในการพัฒนาไว้ 14 ข้อ ดังนี้

 1) การแบ่งงานกันทำ ตามความถนัด

 2) อำนาจหน้าที่ และ ความรับผิดชอบ

 3) ระเบียบวินัย / การเคารพในข้อตกลง

 4) เอกภาพในการบังคับบัญชา

 5) เอกภาพในการอำนวยการ

 6) ประโยชน์ส่วนบุคคลเป็นรองจากประโยชน์ส่วนรวม

 7) ค่าตอบแทนที่เหมาะสมจากการทำงาน

 8) การรวมอำนาจตามความเหมาะสมกับสถานการณ์

 9) การจัดสายการบังคับบัญชา

 10) การจัดลำดับตามตำแหน่งหน้าที่

 11) ความเสมอภาคจากผู้บังคับบัญชา

 12) ความมั่นคงในการทำงาน

 13) ความคิดริเริ่มต่อการปฏิบัติงาน

 14) ความสามัคคีภายในองค์การ

 2.1.2.7 แนวความคิดด้านมนุษย์สัมพันธ์ (Human Relations School)

 เป็นแนวความคิดที่เชื่อว่าพฤติกรรมมนุษย์ มีบทบาทสำคัญในการจัดองค์การทุกองค์การ ดังนั้น กิจกรรมขององค์การจะประสบความสำเร็จได้นั้นจึงต้องเข้าใจคน โดยทำการศึกษามนุษย์ ซึ่งมีรากฐานมาจาก วิชาจิตวิทยา สังคมวิทยา จิตวิทยาสังคม และ มานุษยวิทยา

Elton Mayo : บิดาของการพัฒนาแบบมนุษย์สัมพันธ์ได้ทำ การวิจัยโดยศึกษาทัศนคติ และ ปฏิกิริยาทางจิตวิทยาของคนงาน ในการทำงานตามสถานการณ์ที่แตกต่างกันโดยสามารถสรุปเป็นประเด็นจากผลการวิจัยได้ดังนี้

 1) มององค์การว่าเป็นองค์การทางสังคม

 2) องค์การมีภารกิจผลิตสินค้า และ บริการ และสร้างความพอใจของสมาชิกในองค์การ

 3) พฤติกรรมมนุษย์ขึ้นอยู่กับค่านิยม และ ความเชื่อความรู้สึกของแต่ละคน

 4) สมาชิกในองค์การ ทำงานในฐานะสมาชิกกลุ่ม

 5) ระดับของผลผลิตถูกกำหนดโดยปทัสถานทางสังคมของกลุ่ม

 6) องค์การที่ไม่เป็นทางการจะส่งผลกระทบต่อพฤติกรรมของคนในองค์การ

Mary Parker Follet :จะให้ความสนใจเรื่องการจูงใจบุคคล และการจูงใจกลุ่ม โดยการกระตุ้นให้คนรู้สึกอยากทำงาน และ คิดว่างานที่ทำ มีความสุข ซึ่งได้เน้นเรื่องการประสานงาน อันจะก่อให้เกิดความเข้าใจซึ่งกันและกันระหว่างคนงานและฝ่ายพัฒนา

Abraham H. Maslow :เชื่อว่าพฤติกรรมของบุคคลเป็นผลมาจากการสนองความต้องการตาม ลำดับขั้น ดังนี้..

 ระดับที่ 5 หรือระดับสูงสุด – ความต้องการความสำเร็จและมีคุณค่า

 ระดับที่ 4 – ความต้องการเกียรติยศความภาคภูมิใจ

 ระดับที่ 3 - ความต้องการทางด้านสังคม และ ความรัก

 ระดับที่ 2 - ความต้องการความมั่นคงปลอดภัย

 ระดับที่ 1 หรือระดับพื้นฐาน - ความต้องการทางด้านสรีระขั้นต้น

 2.1.2.8 แนวความคิดด้านระบบสังคม (Social System School) มีความสัมพันธ์กับแนวคิดด้านมนุษย์สัมพันธ์ หรือด้านพฤติกรรมศาสตร์ โดย Chester I. Barnard ได้จัดลำดับขั้นของแนวความคิดด้านระบบสังคม ซึ่งสรุปได้ดังนี้...

 1) ก่อให้เกิดระบบการทำงานเป็นกลุ่ม

 2) มีการแบ่งประเภทขององค์การออกเป็นองค์การที่มีรูปแบบ และ องค์การไร้รูปแบบ

 3) ฝ่ายบริหารมีบทบาทสำคัญในองค์การที่มีรูปแบบ

 4) ก่อให้เกิดภาวะผู้นำ ที่มีประสิทธิภาพด้านการบริหารพัฒนา

 2.1.2.9 แนวความคิดด้านคณิตศาสตร์ (Mathematical School)

 เป็นแนวคิดที่มุ่งใช้เครื่องมือทางวิทยาศาสตร์มาศึกษาข้อมูล เพื่อการตัดสินใจในการบริหารพัฒนา โดยสามารถแสดงออกมาในรูปของสัญลักษณ์ทางคณิตศาสตร์ ซึ่งจะใช้ได้ผลดีในการแก้ปัญหาทางกายภาพหรือ การควบคุมทางการผลิต แต่ไม่สามารถใช้ได้กับความเข้าใจทางด้านพฤติกรรมมนุษย์ได้

 2.1.2.10 แนวความคิดด้านระบบ (System School)

 เป็นแนวคิดด้านการพัฒนาที่เน้นกลยุทธ์ โดยศึกษาส่วนต่าง ๆ ของระบบ ที่มีความเกี่ยวข้องสัมพันธ์กันนำมาวางแผน มีการควบคุม และ กระบวนการตัดสินใจ โดยใช้ข้อมูลสารสนเทศ (MIS) จัดเป็นแนวคิดที่พยายามนำ แนวคิดการพัฒนาด้านต่าง ๆ มาหลอมรวมกัน เพื่อให้เป็นทฤษฎีการพัฒนาที่สมบูรณ์

 สรุปแนวความคิดด้านการพัฒนา จากการศึกษาทฤษฎีและเอกสารที่เกี่ยวข้อง พอสรุปได้ว่า การพัฒนา หมายถึง กระบวนการที่กระทำให้เกิดประสิทธิภาพ ประสิทธิผล โดยใช้ทักษะต่าง ๆ ของมนุษย์ ซึ่งในการวิจัยในครั้งนี้ ผู้วิจัย นำแนวคิดด้านการพัฒนาของแนวความคิดด้านระบบ (System School) ซึ่งเป็นแนวคิดด้านการพัฒนาที่เน้นกลยุทธ์ โดยศึกษาส่วนต่าง ๆ ของระบบ ที่มีความเกี่ยวข้องสัมพันธ์กัน นำมาวางแผน มีการควบคุม และ กระบวนการตัดสินใจ โดยใช้ข้อมูลสารสนเทศ (MIS) จัดเป็นแนวคิดที่พยายามนำแนวคิดการพัฒนาด้านต่าง ๆ มาหลอมรวมกัน เพื่อให้เป็นทฤษฎีการพัฒนาที่สมบูรณ์

 2.1.3 แนวคิดและหลักการพัฒนาทรัพยากรมนุษย์

 2.1.3.1 ความหมายของการพัฒนามนุษย์ การพัฒนาทรัพยากรมนุษย์หรือการพัฒนาคน มีผู้ให้ความหมายไว้หลายความหมาย เช่น ปรีชา คัมภีร์ปกรณ์ และกล้า ทองขาว (2541, น. 296, อนุชาติ พวงสำลี และคณะ, 2541, น. 48-50, สุนันทา เลาหนันทน์, 2542, น. 224, นงลักษณ์ สินสืบผล, 2542, น. 15) ได้ให้ความหมายของการพัฒนาทรัพยากรมนุษย์ว่าหมายถึงกระบวนการที่ได้ออกแบบไว้อย่างมีเป้าหมาย เพื่อให้ผู้ปฏิบัติงานได้มีโอกาสเรียนรู้ โดยการฝึกอบรมการศึกษาและการพัฒนา เป็นการเพิ่มพูนความรู้และศักยภาพในการทำงาน รวมทั้งปรับพฤติกรรมของผู้ปฏิบัติงานให้พร้อมที่จะปฏิบัติหน้าที่ที่รับผิดชอบให้เกิดประโยชน์สูงสุดต่อองค์กรและมีโอกาสก้าวหน้าในตำแหน่งสูงขึ้น

 2.1.3.2 แนวคิดและหลักการการพัฒนาคน (สนธยา พลศรี, 2545, น. 53- 54, อ้างถึงใน สัญญา สัญญาวิวัฒน์, 2541, น. 16) ดังนี้ 1) การพัฒนาคนให้มีคุณภาพ คือ ทำให้คนมีความรู้ ความ สามารถ มีทักษะในการประกอบกิจการงาน ให้บรรลุเป้าหมายอย่างมีประสิทธิภาพ มีความสามารถในการประกอบอาชีพเลี้ยงตนเองและครอบครัว มีความรู้ทางการเมืองที่จำเป็นในการดำรงชีวิตอย่างเฉลียวฉลาด มีวิสัยทัศน์ สุขภาพดี บุคลิกภาพดี สามารถพึ่งตนเองได้ ใช้ชีวิตร่วมกันกับผู้อื่นได้อย่างมีความสุข เป็นต้น 2) การพัฒนาคนให้มีความสุข คือ การทำให้มีความสุขสงบ มีจิตใจดีงามเยือกเย็นมั่นคง ผ่องใส ไม่มีความเครียด มีความสุขุมเยือกเย็น มีเมตตา กรุณา รู้จักความพอเพียง รู้จักประมาณ เข้าถึงสัจธรรมของชีวิตมองโลกในแง่ดี ปรับตัวเข้ากับการเปลี่ยนแปลงของสิ่งต่าง ๆ ได้ เป็นต้น

 บุญคง หันจางสิทธิ์ (2540, น. 25-34) ได้กล่าวถึงแนวทางการพัฒนาทรัพยากรมนุษย์ด้านของคุณภาพทรัพยากรมนุษย์ไว้ดังนี้ คือ 1) คุณภาพทรัพยากรมนุษย์เริ่มจากสถาบันครอบครัว (Family) มารดา บิดา สิ่งแวดล้อมในครอบครัว เป็นที่หล่อหลอมคุณค่าหรือคุณภาพของบุตร ครอบครัวที่ดีมีความรักและความอบอุ่นเป็นรากฐานสำคัญที่จะเป็นแรงผลักดันให้เด็กและเยาวชนอันเป็นกำลังสำคัญ ในการพัฒนาคน พัฒนาสังคมในอนาคตให้เติบโตขึ้นอย่างสมบูรณ์ ทั้งทางร่างกายและจิตใจ สิ่งแวดล้อมในครอบครัวเป็นปัจจัยสำคัญที่มีอิทธิพลอย่างมากต่อพัฒนาการต่าง ๆ ของเด็กทุกด้าน เมื่อใดครอบครัวเผชิญกับปัญหา เมื่อนั้นย่อมมีผลกระทบต่อสถานภาพครอบครัว รวมทั้งความมั่นคงของสังคมด้วย เนื่องจากครอบครัวเป็นภารกิจที่สำคัญของชีวิตมนุษย์ ดังนั้น ครอบครัวที่ดีเท่านั้นจะสามารถป้องกันและแก้ไขต้นเหตุของปัญหาสังคมได้ เด็กจะมีสุขภาพกายและใจที่ดีและมีคุณภาพศักยภาพสูงสุดของแต่ละคนได้ในระดับใดนั้น ขึ้นอยู่กับการเลี้ยงดูและการอบรมเด็กในสถานบันครอบครัวเป็นเบื้องต้น 2) คุณภาพทรัพยากรมนุษย์เกิดจากการศึกษา (Education) การศึกษาก่อนการประถมศึกษาหรือการศึกษาก่อนเข้าวัยเรียน มุ่งที่จะอบรมเลี้ยงดูเด็กก่อนวัยเรียนให้มีความพร้อมทุกด้าน ด้านร่างกาย อารมณ์ สังคม สติปัญญา และจิตใจ เพื่อที่จะรับการศึกษาในระดับต่อไป ส่วนการศึกษาระดับประถมศึกษา มุ่งให้ผู้เรียนมีความรู้ ความสามารถขั้นพื้นฐาน อ่านออกเขียนได้ คิดคำนวณเลขเป็น แก้ปัญหาเป็น สามารถประกอบอาชีพตามสมควรแก่อัตภาพ ส่วนมัธยมศึกษาเป็นการศึกษาที่มุ่งให้ผู้เรียนมีความรู้ทางวิชาการที่เหมาะสมกับวัย ความต้องการ ความสนใจ และความถนัด สำหรับเป็นพื้นฐานในการศึกษาต่อในระดับที่สูงขึ้นหรือประกอบอาชีพที่เป็นประโยชน์ต่อตนเอง สังคม และประเทศชาติได้ ส่วนการอุดมศึกษา มุ่งให้ผู้ศึกษามีความรู้ในวิชาชีพชั้นสูงและมีความก้าวหน้าทางวิชาการ สามารถทำการวิจัย ค้นคว้า เพื่อประโยชน์ของตนเอง สังคมและประเทศชาติและยังมุ่งให้ผู้ศึกษาธำรงไว้ ถ่ายทอดมรดกทางวัฒนธรรมของชาติอย่างฉลาดและตัดสินใจได้ถูกต้อง การศึกษาอย่างไม่เป็นทางการหรือจะเรียกว่าการศึกษาตลอดชีวิต (Informal Education หรือ Lifelong Education) เป็นการเรียนรู้ด้วยตนเองในชีวิตประจำวัน เรียนรู้จากประสบการณ์และสิ่งแวดล้อมรอบตัว การเรียนรู้ตลอดชีวิต เป็นการศึกษาที่ให้เจตคติ ค่านิยม ทักษะ ความรู้โดยตรงจากประสบการณ์และสิ่งแวดล้อมเช่น ความรู้และสิ่งแวดล้อม เป็นความรู้และประสบการณ์ที่ได้จากการประกอบอาชีพต่าง ๆ 3) คุณภาพทรัพยากรมนุษย์เกิดจากการฝึกอบรม (Training) การฝึกอบรมคือ กรรมวิธีที่จะเพิ่มพูนสมรรถภาพในการทำงานของผู้ปฏิบัติงานให้พัฒนาในด้านความคิด การกระทำ ความสามารถ ความรู้ ความชำนาญ และเจตคติต่าง ๆ โดยมีจุดมุ่งหมายที่จะยกระดับประสิทธิภาพการทำงานและการผลิตในปัจจุบันและอนาคต 4) คุณภาพทรัพยากรมนุษย์เกิดจากการมีสุขภาพอนามัยและโภชนาการที่ดี (Health and Nutrition) คงจะได้ยินสุภาษิตที่ว่า “จิตใจที่ดีอยู่ในร่างกายที่แข็งแรง” (A Sound Mind is in a Sound Body) จิตใจและร่างกาย มีความสัมพันธ์กัน เวลาเจ็บป่วยไม่สบายจะรู้สึกหงุดหงิด ไม่อยากจะทำงานหรือแม้ทำงานก็ไม่ได้ผลเต็มที่ในทำนองเดียวกันหากเป็นนักเรียนหรือนักศึกษา ถ้าสุขภาพไม่ดีก็ไม่สามารถจะรับการศึกษาได้เต็มที่ การเรียนก็จะไม่ได้ผลเท่าที่ควร ความรู้ ความสามารถหรือคุณภาพของทรัพยากรมนุษย์ที่ควรจะได้รับเต็มที่ก็จะได้รับน้อยกว่าปกติ 5) การอพยพ (Migration) เป็นการเพิ่มคุณภาพทรัพยากรมนุษย์ แรงงานที่อพยพเข้ามาในกรุงเทพมหานคร หรือไปต่างประเทศ ย่อมได้รับความรู้ประสบการณ์และรายได้ มากกว่าที่จะอยู่ถิ่นเดิม จึงเป็นการเพิ่มคุณภาพทรัพยากรมนุษย์ อันที่จริงแล้วแรงงานไทยที่อพยพไปขุดทองในต่างประเทศนั้นก็คือ “นักเรียนนอก” ระดับหนึ่ง ไปหาความรู้ ประสบการณ์และรายได้ในต่างประเทศ กลับมาคงจะได้ทั้งความรู้ประสบการณ์ และรายได้ที่จะทำให้เขามีฐานะดีขึ้น มีเงินที่จะลงทุนในการศึกษาของเองตนหรือสมาชิกในครอบครัวเพิ่มขึ้นหรือสามารถจะใช้ในการบำรุงสุขภาพอนามัย ป้องกันหรือรักษาสุขภาพเวลาเจ็บป่วย ย่อมเป็นการเพิ่มคุณภาพทรัพยากรมนุษย์ของสังคมและประเทศชาติ และ 6) คุณภาพทรัพยากรมนุษย์เกิดจากประสบการณ์ในการทำงาน (Work Experience) บุคคลที่ได้ลงทุนในการศึกษาตั้งแต่ต้นจนจบมหาวิทยาลัย ย่อมจะต้องการที่จะได้งานทำ สมกับความรู้ที่ตนได้เรียนมา การทำงานเป็นการนำเอาความรู้ที่ได้ศึกษาเล่าเรียนมา เอามาใช้ในทางปฏิบัติเป็นการฝึกฝนจากของจริง (On – The – Job - Training) การทำงานในหน้าที่จะเป็นการเพิ่มประสบการณ์ในการทำงาน (Work Experience) ทำให้เกิดความชำนาญ (Dexterity) ล้วนเป็นการเพิ่มพูนคุณค่าในตัวทรัพยากรมนุษย์ จึงมักจะมีคำกล่าวที่แสดงให้เห็นความสำคัญของประสบการณ์ที่ว่า “บุคคลที่จะมีคุณค่าสูงสุดเมื่อถึงวัยก่อนที่จะเกษียณอายุ” ซึ่งก็หมายความว่า เขาได้เก็บเกี่ยวประสบการณ์ในการทำงานสูงที่สุดจนถึงวันนี้ อย่างไรก็ตาม การที่บุคคลจะมีงานทำหรือไม่หลังจากการจบการศึกษาหรือฝึกอบรมแล้ว ก็ขึ้นอยู่กับสถานการณ์ของตลาดแรงงาน (Labour Market) ว่าเป็นอย่างไร อุปสงค์ (Demand) และอุปทาน (Supply) ของแรงงานเป็นอย่างไร ข่าวสารการตลาดแรงงานเป็นอย่างไร

 จากแนวคิดและหลักการพัฒนาทรัพยากรมนุษย์ดังกล่าวสรุปได้ว่า มนุษย์สามารถพัฒนาได้ทั้งด้านร่างกายและจิตใจ โดยมีกระบวนการ หลักการ วิธีการที่สำคัญ คือ การให้การศึกษาอบรม ทำให้มีความรู้ โดยเริ่มจากการพัฒนาได้ตั้งแต่อยู่ในครรภ์มารดาตลอดจนถึงสิ้นอายุ

 2.1.3.3 แนวคิดการพัฒนาทรัพยากรมนุษย์ ทฤษฎีระบบ (Systems Theory) เป็นทฤษฎีที่อธิบายว่าแต่ละสิ่งในจักรวาล (The Universe) ทั้งสิ่งเล็กและใหญ่ล้วนเป็นหนึ่งหน่วยระบบ คือ เป็นหน่วยการทำงาน มีผลผลิต มีกระบวนการทำงานมีสิ่งป้อน มีขอบเขต เป็นส่วนย่อยของอภิระบบและประกอบด้วยอนุระบบ เมื่อนำไปใช้ต้องมีขั้นตอน คือ ขั้นที่ 1 มีความเข้าใจและความเชื่อในทฤษฎีระบบ ขั้นที่ 2 มองให้เห็นความเป็นระบบของโครงการศึกษาอบรมที่จัด และขั้นที่ 3 ปรับปรุงระบบนั้นให้มีประสิทธิภาพ

 ระบบที่มีประสิทธิภาพ คือ มีผลผลิตตรงตามที่ตั้งความมุ่งหมายไว้มีกระบวนการทำงานแม่นตรงต่อการก่อให้เกิดผลผลิต ไม่วกวน ไม่สูญเปล่า ระดับของความรับผิดชอบควรจะได้รับการปรับปรุงให้มีประสิทธิภาพตามเกณฑ์ภาระหน้าที่ของหน่วยนั้น ๆ ระดับกระทรวง อันมีรัฐมนตรีและปลัดกระทรวงเป็นผู้รับผิดชอบ ระดับกรมอันมีอธิบดีเป็นผู้รับผิดชอบ และระดับตัวนักเรียน ซึ่งนักเรียนแต่ละคนรับผิดชอบ ถ้าแต่ละหน่วยเหล่านี้ดำเนินงานในความรับผิดชอบของตนจนเกิดประสิทธิภาพ ก็มั่นใจได้ว่าระบบงานการจัดการศึกษาเพื่อพัฒนาทรัพยากรมนุษย์ของประเทศจะมีประสิทธิภาพ (เฉลียว บุรีภักดี และนิศารัตน์ ศิลปะเดช, 2545, น. 27)

 ทฤษฎีระบบ (Systems Theory) คือ แนวคิดที่เชื่อว่าเอกภพแห่งนี้ (The Universe) เป็นหนึ่งหน่วยระบบ ซึ่งมีคุณสมบัติประการต่าง ๆ ตามที่จะกล่าวต่อไป ยกเว้นบางประการที่ยังไม่อาจจะรู้ได้เพราะเอกภพเป็นหน่วยระบบที่ใหญ่โตเกินกว่าที่เราจะสังเกตและพิสูจน์ได้ครบถ้วน และแม้ส่วน ประกอบที่เล็กที่สุดของเอกภพซึ่งนักวิทยาศาสตร์ปัจจุบันเรียกว่า “คว้าร์ก” (Quark) และเราสังเกตหรือพิสูจน์ได้ยากก็เป็นหน่วยระบบเช่นเดียวกัน แต่อาจมีคุณสมบัติอย่างไม่ครบถ้วน ส่วนสิ่งอื่น ๆ ทั้งหลายที่มีขนาดระหว่างกลางของสิ่งทั้งสองนี้ ล้วนมีคุณสมบัติของความเป็นหน่วยระบบครบถ้วนทุกประการ คุณสมบัติสำคัญเท่าที่ได้ค้นพบแล้วของหน่วยระบบแต่ละหน่วย คือ 1) เป็นหน่วยทำงาน 2) มีขอบเขต 3) มีผลผลิต 4) มีกระบวนการ 5) มีปัจจัยนำเข้า 6) มีบริบท 7) มีผลย้อนกลับ 8) ประกอบขึ้นจากหน่วยระบบอนุระบบจำนวนหนึ่ง 9) เป็นหน่วยอนุระบบหนึ่งของหน่วยอภิระบบ 10) มีจุดเริ่มต้นและจุดสิ้นสุดบนมิติเวลา และ 11) มีที่มา ที่อยู่และที่ไป (สำนักมาตรฐานการศึกษาสำนักงานสภาสถานบันราชภัฏและสำนักมาตรฐานอุดมศึกษา, 2545, น. 32-33)

 ทฤษฎีแรงจูงใจ เป็นทฤษฎีความต้องการตามลำดับขั้นของ (Abraham H. Maslow) มีความเชื่อพื้นฐานเกี่ยวกับความต้องการอยู่ 2 ประการ คือ ประการแรก มนุษย์เป็นสัตย์ที่มีความจ้องการเกิดขึ้นเสมอ และประการที่สอง ความต้องการของมนุษย์มีลักษณะเป็นสากลคล้ายคลึงกันทุกวัฒนธรรม และความต้องการของมนุษย์มีลักษณะเป็นไปตามลำดับขั้นนั้นคือความต้องการในระดับสูงขึ้นไป ความเชื่อพื้นฐาน 2 ประการของมาสโลส์ดังกล่าวแล้วนั้นมีจุดเน้นที่แรงจูงใจ คือ การตอบสนองก่อน เมื่อความต้องการนั้นได้รับการตอบสนองจนถึงระดับของความพึงพอใจแล้วจะลดความจำเป็นลง ความต้องการชนิดอื่นจะมีความจำเป็นมากขึ้นมาแทนที่และเมื่อได้รับการตอบสนองจนเป็นที่พอใจแล้ว ความจำเป็นของความต้องการอีกชนิดหนึ่งจึงเกิดขึ้นและได้รับการตอบสนองอีกเป็นลำดับ ๆ ไป แต่บางสภาพการณ์บุคคลอาจจะมีความจำเป็นของความต้องการขั้นต้นที่ได้รับการตอบสนองไปแล้วเกิดขึ้นอีก ความจำเป็นที่ต้องได้รับการตอบสนองอาจจะต้องกลับมาอีก กรณีดังกล่าวอาจจะเกิดขึ้นได้กับบุคคล ทั้งนี้ย่อมขึ้นอยู่กับสภาพการณ์ ซึ่งอาจจะเปลี่ยนแปลง และ / หรือ พัฒนาการของวุฒิภาวะของบุคคล ต่อไปนี้เป็นการกล่าวถึงความต้องการตามลำดับ 5 ขั้น (ศักดิ์ไทย สุรกิจบวร, 2545, น. 166-167) ดังนี้ คือ 1) ความต้องการทางสรีระได้แก่ ความต้องการเกี่ยวกับการเงิน การอยู่และความสุขสบายทางกายทั้งปวง ซึ่งจัดว่าเป็นความต้องการขั้นพื้นฐานของมนุษย์ที่จะทำให้มนุษย์มีชีวิตอยู่ได้ 2) ความต้องการสวัสดิภาพ ได้แก่ ความต้องการความปลอดภัย ความมั่นคงและหลักประกันในการทำงาน สิ่งยึดเหนี่ยวทางจิตใจความกลัวความสูญเสียและภัยอันตรายต่าง ๆ 3) ความต้องการทางสังคมความรักและความสัมพันธ์ระหว่างบุคคล ได้แก่ ความต้องการมีเพื่อน คนรัก พ่อ แม่ และลูก 4) ความต้องการเกียรติยศ ชื่อเสียงและความนับถือตนเอง ซึ่งเป็นความภูมิใจตนเองและเป็นที่ยอมรับจากบุคคลอื่น สิ่งที่พบเห็นเป็นปกติก็คือความผิดปกติของพฤติกรรมในกลุ่ม เช่น ความเห็นแก่ตัว ความแตกแยกของกลุ่ม เป็นต้น รากเหง้า คือ ความคับข้องใจที่เกิดจากความต้องการทางด้านความนิยมนับถือตนเองที่มิได้การตอบสนองนั้นเอง และ 5) ความต้องการพัฒนาศักยภาพของตนเอง เป็นความต้องการที่จะแสดงออกตามความสามารถของบุคคลที่บุคคลนั้นอยากจะเป็น ซึ่งเป็นความต้องการขั้นสุดยอด ของบุคคลที่ไม่ต้องกังวลในเรื่องปากท้อง ความมั่นคง ปลอดภัย ความรักและความยอมรับในตนเองหรือศักดิ์ศรีของตนเองอีกต่อ ไปมนุษย์จะพัฒนาศักยภาพของตนเอง เพราะความอยากรู้อยากเห็น จึงมีความต้องการที่จะพัฒนาศักยภาพของตนเองจนไปถึงจุดสุดยอดที่ตนเองมีอยู่อย่างแท้จริงโดยการพัฒนาดังกล่าว ย่อมไม่คำนึงถึงผลประโยชน์ใด ๆ และต้องคำนึงถึงศีลธรรม และมนุษยธรรมเป็นหลักด้วย

 จากความหมายทั้งหมดผู้วิจัยสามารถสรุปได้ว่า รูปแบบการพัฒนา หมายถึง สิ่งหรือปรากฏการณ์ที่สร้างหรือพัฒนาขึ้นเพื่อใช้ในการพัฒนา จากแนวคิด ทฤษฎี ผลการวิจัย หรือรูปแบบที่มีอยู่แล้ว เช่น กิจกรรม โครงการ ที่ผู้สร้างได้ศึกษาเพื่อถ่ายทอดความสัมพันธ์ขององค์ประกอบ แสดงให้เห็นถึงรูปย่อจำลองสภาพความจริงของปรากฏการณ์ ความสัมพันธ์ขององค์ประกอบต่าง ๆ ในปรากฏการณ์หนึ่ง เพื่อให้เข้าใจถึงลักษณะของปรากฏการณ์ แสดงถึงโครงสร้างองค์ประกอบของปรากฏการณ์ เมื่อนำองค์ประกอบมาพัฒนาก็จะทำให้เกิดผลตามวัตถุประสงค์ที่กำหนดไว้ และสามารถตรวจสอบเปรียบเทียบกับปรากฏการณ์จริงได้ เพื่อช่วยให้ตนเองและคนอื่นสามารถเข้าใจได้ชัดเจนขึ้น

**2.2 แนวคิดเกี่ยวกับจริยธรรม**

 2.2.1 ความหมายของจริยธรรม

 2.2.1.1 จริยธรรม ซึ่งตรงกับคำในภาษาอังกฤษว่า Morality ได้มีผู้ให้ความหมายไว้ ดังนี้

 กรมวิชาการ(2542, น. 3)ได้สรุปความหมายของจริยธรรมไว้ว่า จริยธรรม คือ แนวทางของการประพฤติดี ประพฤติชอบ ทั้งกาย วาจาและใจ เพื่อประโยชน์ต่อตนเอง ผู้อื่นและสังคมไทย แยกพิจารณาจริยธรรมออกเป็น 2 ส่วนคือ

 1) ค่านิยมจริยธรรม (Moral Value) เน้นส่วนที่เป็นลักษณะจิต (Trait) มาตรฐานของการประพฤติปฏิบัติที่สังคมต้องการ การกระทำใด ๆ ของบุคคลที่สอดคล้องกับมาตรฐานของการประพฤติถูกต้องดีงาม ก็จัดว่าบุคคลนั้นมีพฤติกรรมจริยธรรมแล้ว สอดคล้องกับค่านิยมที่ตนเองยึดถือ

 2) พฤติกรรมจริยธรรม (Moral Conduct) เป็นส่วนที่มาตรฐานของการประพฤติปฏิบัติของสังคมต้องการ การกระทำใด ๆ ของบุคคลที่สอดคล้องกับมาตรฐานของการประพฤติถูกต้องดีงาม ก็จัดว่าบุคคลนั้นมีพฤติกรรมจริยธรรม

 ทิศนา แขมมณี(2546, น. 4) ให้ความหมายจริยธรรมไว้ว่า “จริยธรรม เป็นการแสดงออกทางการประพฤติปฏิบัติ ซึ่งสะท้อนคุณธรรมภายในให้เห็นเป็นรูปธรรม”

 Piaget (1960, p. 1)ได้ให้ความหมายของจริยธรรมว่า จริยธรรมเป็นลักษณะของมนุษย์ และหน้าที่เกี่ยวกับกฎเกณฑ์ในการให้ความร่วมมือ การจัดเตรียมทางสังคม ความสัมพันธ์ในรูปการกระทำร่วมกัน

 Kohlberg (1976, pp. 31-53)กล่าวว่า จริยธรรมมีพื้นฐานของความยุติธรรม ซึ่งเป็นการกระจายสิทธิและหน้าที่อย่างเท่าเทียมกันโดยมีกฎเกณฑ์ที่เป็นสากล ซึ่งคนส่วนใหญ่ยอมรับได้ในเงื่อนไขที่ไม่มีความขัดแย้งกัน มีความเป็นอุดมคติและพันธะทางจริยธรรม จึงเป็นการเคารพต่อสิทธิของบุคคลอย่างเสมอภาคกัน

 Brown(1978, p. 412) ให้ความหมายของจริยธรรมว่า “จริยธรรม” หมายถึง ระบบกฎเกณฑ์สำหรับวิเคราะห์การกระทำผิดหรือถูกของบุคคล ซึ่งเปลี่ยนแปลงและมีวิวัฒนาการจากประสบการณ์ของบุคคล

 โกวิท อ่อนประทุม(2556, น. 11) ความหมายของจริยธรรม หมายถึง การแสดงออกของบุคคลหรือการดำเนินชีวิตที่ดีงาม ซึ่งสะท้อนถึงคุณธรรมภายในเป็นผลจากการคิดดี คิดถูก เป็นไปตามมาตรฐานที่สังคมยอมรับว่าถูกต้อง ดีงาม ก่อให้เกิดประโยชน์สุขต่อตนเองและส่วนรวม

 ดังนั้น จึงสรุปได้ว่า จริยธรรม หมายถึง พฤติกรรมภายในจิตใจ และภายนอกที่ได้แสดงออกในทางที่ดีงาม เหมาะสมกับมาตรฐานของการประพฤติ และสอดคล้องกับค่านิยมตนเอง

 2.2.2 องค์ประกอบของจริยธรรม

 นักจิตวิทยาและนักวิชาการหลายท่าน ได้จำแนกองค์ประกอบของจริยธรรมของบุคคล ไว้ดังนี้

สุพล วังสินธ์(2534, น. 33)กล่าวถึงการศึกษาองค์ประกอบที่มีอิทธิพลต่อการพัฒนาจริยธรรมจะช่วยในการอธิบายว่า การที่บุคคลมีคุณสมบัติทางจริยธรรมแตกต่างกันนั้น มีความเกี่ยวเนื่องมาจากปัจจัยใดบ้าง และจะเป็นแนวทางในการพัฒนาจริยธรรมให้สูงขึ้น โดยการพัฒนาองค์ประกอบต่าง ๆ ที่มีความสัมพันธ์กับจริยธรรม ซึ่งจำแนกเป็น 3 ประเภท ดังนี้

 1. องค์ประกอบด้านกายภาพ ได้แก่ การศึกษา อายุ และเพศ

 2. องค์ประกอบทางทางบุคลิกภาพ ได้แก่

 2.1 ลักษณะที่มุ่งอนาคต หมายถึง ความปรารถนาที่จะทำสิ่งหนึ่งสิ่งใดให้สำเร็จลุล่วงไปด้วยดี แม้จะเผชิญอุปสรรคต่าง ๆ ก็ไม่ย่อท้อ ทั้งนี้โดยมุ่งที่จะให้เกิดผลสำเร็จที่ดีงามตามความปรารถนาในอนาคตเป็นหลัก

 2.2 เจตคติต่อกฎหมายความเป็นระเบียบและศีล 5 หมายถึง ความคะเนความรู้สึกของบุคคลที่มีต่อกฎหมายความเป็นระเบียบเรียบร้อยและศีล 5

 3. องค์ประกอบทางสภาพแวดล้อม ได้แก่ ฐานะทางครอบครัว ผู้เลี้ยงดู วิธีการอบรมเลี้ยงดู การใช้สื่อมวลชน สภาพแวดล้อมที่โรงเรียน และอิทธิพลของตัวแบบ

วัลลภา จันทร์เพ็ญ(2544, น. 35)สรุปองค์ประกอบของจริยธรรมว่า “จริยธรรมแบ่งเป็น 2 ประเภท คือ ทางด้านความรู้ ความคิด ซึ่งได้นำความรู้ เจตคติและเหตุผลเชิงจริยธรรม สิ่งเหล่านี้เป็นสิ่งที่อยู่ในตัวของบุคคล ไม่สามารถมองเห็น ต้องใช้เครื่องมือวัด ส่วนอีกด้านหนึ่งเป็นพฤติกรรม ซึ่งสามารถสังเกตเห็นการกระทำเหล่านั้นได้โดยตรง และลักษณะต่าง ๆ ของมนุษย์ที่เกี่ยวข้องกับจริยธรรมนั้นมี 3 องค์ประกอบ คือ องค์ประกอบด้านปัญญา องค์ประกอบด้านอารมณ์ ความรู้สึกและองค์ประกอบทางด้านพฤติกรรม จัดว่าเป็นองค์ประกอบที่จำเป็นสำหรับการใช้ชีวิตร่วมกันของคนในสังคมโดยสังคมมุ่งหวังให้บุคคลมีพฤติกรรม จริยธรรมที่ดี

Hoffman (1970, p. 12)เชื่อว่าจริยธรรมเป็นกระบวนการที่เกิดขึ้นภายใน (Internalization) ขององค์ประกอบจริยธรรม 3 ประการ ที่เป็นอิสระจากกันได้แก่ ความคิดทางจริยธรรม (Moral though) ความรู้สึกทางจริยธรรม (Moral feeling) และพฤติกรรมทางจริยธรรม (Moral behavior)

Brown (1978, p. 412) มีความเห็นว่าจริยธรรมประกอบด้วย 3 องค์ประกอบ คือ ความรู้ (Knowledge) ความรู้สึก (Feeling) และความประพฤติ (Conduct) ซึ่งสอดคล้องกระบวนการซึมซับทางจริยธรรม (Moral Internalization) มี 3 กระบวนการที่เป็นอิสระจากกัน คือ ความคิดทางจริยธรรม (Moral Thought) ความรู้สึกทางจริยธรรม (Moral Feeling) และพฤติกรรมทางจริยธรรม (Moral Behavior)

 จากการทบทวนเอกสารดังกล่าวข้างต้น สรุปได้ว่าองค์ประกอบของจริยธรรม ครอบคลุมถึงองค์ประกอบด้านความรู้ ความเข้าใจในเหตุผลของความถูกต้อง องค์ประกอบด้านอารมณ์ความรู้สึก ซึ่งเป็นความพึงพอใจ ศรัทธาเลื่อมใสในการนำแนวคิด เชิงจริยธรรมไปสู่การปฏิบัติและองค์ประกอบด้านพฤติกรรมที่แสดงออก ที่บุคคลตัดสินใจกระทำถูกหรือผิดในสถานการณ์ต่าง ๆ

**2.3 แนวคิดทฤษฎีพัฒนาการด้านจริยธรรม**

เนื่องจากจริยธรรมเป็นเรื่องที่เกี่ยวข้องกับพฤติกรรมของบุคคล ดังนั้นการศึกษาทฤษฎีจิตวิทยาต่าง ๆ จะสามารถช่วยอธิบายให้เข้าใจได้อย่างชัดเจนขึ้น ซึ่งได้แก่ทฤษฎีจิตวิเคราะห์ (Psychoanalytic Theory) ทฤษฎีการเรียนรู้ทางสังคม (Social Learning Theory) ทฤษฎีพัฒนาการทางสติปัญญา (Cognitive Development Theory) ทฤษฎีการปรับพฤติกรรม (Behavior Modification Theory) และทฤษฎีต้นไม้จริยธรรม โดยมีรายละเอียดของแต่ละทฤษฎีที่ควรนำ มาศึกษา ดังนี้

 2.3.1 ทฤษฎีจิตวิเคราะห์ (Psychoanalytic theory)

 Freud (1949, p. 538) ได้อธิบายว่า บุคลิกภาพของบุคคลจะพัฒนาขึ้นจากพลังงานทางจิตที่เรียกว่า อิด (Id) อีโก้ (Ego) และซุปเปอร์อีโก้ (Superego) ตามลำดับ อิดเป็นสิ่งที่ติดตัวทารกมาตั้งแต่เกิด และจะผลักดันให้เด็กสนองตอบความต้องการตามสัญชาตญาณ ในขณะเดียวกันก็กระตุ้นให้แสวงหาความสุขให้ตนเองด้วย แต่อาศัยการทำงานของอิดอย่างเดียว บางครั้งก็ยังไม่สามารถตอบสนองต่อความต้องการได้ อีโก้จึงพัฒนาขึ้นเพื่อทำ หน้าที่ในการคิดและวางแผนตอบสนองความต้องการนั้น โดยการปรับตัวให้เข้ากับสภาพแวดล้อมที่เป็นจริง ครั้นต่อมาเมื่อเด็กมีอายุประมาณ 3 - 6 ปี ซุปเปอร์อีโก้จึงพัฒนาขึ้นมา เพื่อควบคุมระบบคุณธรรม จริยธรรมในตัวบุคคล ทำให้บุคคลได้รับการถ่ายทอดค่านิยมและมาตรฐานทางคุณธรรมจริยธรรมของสังคม โดยผ่านกระบวนการเลียนแบบผู้อบรมเลี้ยงดู ซึ่งส่วนมากก็คือ พ่อแม่นั่นเอง

 จากการศึกษาตามแนวคิดนี้ จะพบว่า จริยธรรมควรเริ่มปลูกฝังตั้งแต่วัยเด็ก และบุคคลจะเพิ่มพูนจริยธรรมให้กับตนเองขึ้นอยู่กับการอบรมเลี้ยงดูที่ถูกต้อง

 2.3.2 ทฤษฎีการเรียนรู้ทางสังคม (Social Learning Theory)

 ทฤษฎีการเรียนรู้ทางสังคม ได้แก่ ทฤษฎีของAlbert Bandura นักจิตวิทยาชาวแคนาดา ตามทฤษฎีของแบนดูรา การเรียนรู้ของบุคคลส่วนหนึ่งจะเกิดจากประสบการณ์ที่ได้รับโดยตรง และอีกส่วนหนึ่งจะสังเกตจากตัวแบบซึ่งมี 3 ประเภท คือ ตัวแบบจริง ได้แก่ ตัวแบบที่แสดงพฤติกรรมจริงให้เห็น ตัวแบบสัญลักษณ์ ได้แก่ ตัวแบบในโทรทัศน์ภาพยนตร์หรือรูปภาพต่าง ๆ และตัวแบบประเภทสุดท้าย ได้แก่ คำบอกเล่า หรือบันทึก ซึ่งจะปรากฏในรูปของคำพูด หรือข้อเขียนต่าง ๆ ผลจากประสบการณ์ตรง และการสังเกตตัวแบบทั้ง 3 ประเภทดังกล่าว จะทำ ให้เกิดการเรียนรู้ความสัมพันธ์ระหว่างสิ่งต่าง ๆ ได้แก่ ความสัมพันธ์ระหว่างเหตุการณ์กับเหตุการณ์ และความสัมพันธ์ ระหว่างพฤติกรรมกับผลที่เกิดจากพฤติกรรม ทำให้สามารถคาดหวังได้ถึงวิธีที่จะนำ ผลที่พึงปรารถนามาสู่ตน และในขณะเดียวกันก็มองเห็นวิธีการที่จะหลีกเลี่ยงผลที่เลวร้ายต่าง ๆ การคิดในเชิงประเมินเช่นนี้ จะนำ ไปสู่การตัดสินใจที่จะทำหรือไม่กระทำ พฤติกรรมต่าง ๆ และนำ ไปสู่การตั้งมาตรฐานการประพฤติสำ หรับตนเอง ตลอดจนการควบคุมตนเองให้ปฏิบัติตามมาตรฐานนั้น (ชัยพร วิชชาวุธ, 2526, น. 22-23)

 ตามแนวคิดการเรียนรู้ทางสังคมนี้ การปลูกฝังจริยธรรมให้แก่บุคคล จำเป็นต้องใช้วิธีการเรียนรู้ทั้งทางตรงและทางอ้อม ด้วยการสร้างเงื่อนไขให้บุคคลประสบด้วยตนเองหรือการให้แบบอย่างที่ดี ตลอดจนการบอกเล่าอบรมให้บุคคลเกิดความเชื่อและตระหนักถึงในที่สุด ทั้งนี้ เพื่อให้บุคคลรู้จักเลือกและยึดถือเพื่อนำ มาควบคุมพฤติกรรมที่ไม่เหมาะสมและแสดงออกเฉพาะพฤติกรรมที่เหมาะสมและพึงปฏิบัติ

 2.3.3 ทฤษฎีพัฒนาการทางสติปัญญา (cognitive development theory)

 นักจิตวิทยากลุ่มนี้คือ Kohlberg (1979, p. 179) ซึ่งโคลเบิร์ก เชื่อว่าจริยธรรมหรือความเข้าใจเกี่ยวกับกฎเกณฑ์ในการตัดสินความถูกผิดของการกระทำ มิได้เกิดจากการเรียนรู้โดยผ่านกระบวนการทางสังคม (Socialization) แต่เกิดจากการคิดไตร่ตรองตามเหตุผลขึ้นอยู่กับพัฒนาการทางสติปัญญา ซึ่งผูกพันอยู่กับอายุของบุคคลจะมีพัฒนาการทางคุณธรรม จริยธรรมจากขั้นตํ่าไปสู่ขั้นที่สูงกว่า ไม่มีการย้อนกลับและไม่มีการเร่งขึ้น

 นอกจากนี้ โคลเบิร์ก ยังได้แบ่งการใช้เหตุผลเชิงจริยธรรมของบุคคลเป็น 3 ระดับ 6 ขั้น รายละเอียดดังแสดงตามตารางที่ 2.1

**ตารางที่ 2.1**

*เหตุผลเชิงจริยธรรมตามทฤษฎีพัฒนาการทางจริยธรรมของโคลเบิร์ก*

|  |  |
| --- | --- |
| ขั้นการใช้เหตุผลเชิงจริยธรรม | ระดับของจริยธรรม |
| ขั้นที่ 1 หลักการหลบหลีกการลงโทษ (2 - 7 ปี)ขั้นที่ 2 หลักการแสวงหารางวัล (7 - 10 ปี) | 1. ระดับก่อนกฎเกณฑ์ (2 - 10 ปี) (ระดับตํ่า) |
| ขั้นที่ 3 หลักการทำ ตามที่ผู้อื่นเห็นชอบ (10 - 13 ปี)ขั้นที่ 4 หลักการทำ ตามหน้าที่ทางสังคม (13 - 16 ปี) | 2. ระดับตามกฎเกณฑ์ (10 - 16 ปี) (ระดับกลาง) |
| ขั้นที่ 5 หลักการทำ ตามคำ มั่นสัญญา (16 ปีขึ้นไป)ขั้นที่ 6 หลักการยึดอุดมคติสากล (ผู้ใหญ่) | 3. ระดับเหนือกฎเกณฑ์ (16 ปีขึ้นไป) (ระดับสูง) |

 จากการศึกษาแนวคิดทฤษฎีพัฒนาการทางสติปัญญา พบว่า จริยธรรมของบุคคลย่อมมีความสัมพันธ์กับคุณลักษณะหลาย ๆ ด้าน โดยเฉพาะอย่างยิ่งด้านสติปัญญา เพราะบุคคลที่มีอายุมากขึ้นย่อมมีโอกาสแห่งการเรียนรู้ทางจริยธรรมมากขึ้นด้วยและการพัฒนาจริยธรรมของบุคคลจะเป็นตามลำดับขั้นโดยพัฒนาจากขั้นที่ต่ำสุด และยุ่งยากน้อยกว่า จำ เป็นต้องเกิดขึ้นก่อนขั้นที่สูงขึ้นไป

 2.3.4 ทฤษฎีการปรับพฤติกรรม (Behavior Modification Theory)

 นักทฤษฎีกลุ่มนี้ คือ Skinner ทฤษฎีนี้ประยุกต์มาจากทฤษฎีการวางเงื่อนไข กรรมวิบาก (operant conditioning) อธิบายการเรียนรู้ว่ามนุษย์สามารถพัฒนาตนเองได้โดยอาศัยหลักการปรับพฤติกรรม ซึ่งเจาะจงเฉพาะกระบวนการเรียนรู้แบบการกระทำอันเป็นการเรียนรู้ถึงความสัมพันธ์ระหว่างผลกรรมที่เกิดขึ้นจากพฤติกรรมที่บุคคลแสดงออก จะมีผลในการกำหนดถึงการแสดงพฤติกรรมนั้นในอนาคต สมโภชน์ เอี่ยมสุภาษิต(2539, น. 14-21) ทฤษฎีนี้ตั้งอยู่บนรากฐานความเชื่อที่ว่า พฤติกรรมของคนถูกควบคุมโดยเงื่อนไขการเสริมแรง และเงื่อนไขการลงโทษ วิธีปลูกฝังคุณธรรม จริยธรรมตามแนวคิดนี้ต้องจัดเงื่อนไขต่าง ๆ เพื่อให้ผู้กระทำ พฤติกรรมนั้นได้รับแรงเสริม และหากต้องการลดพฤติกรรมใดก็ต้องจัดเงื่อนไขเพื่อให้ผู้กระทำ พฤติกรรมนั้นไม่ได้รับแรงเสริม กระบวนการเสริมแรงและการลงโทษ มีรายละเอียดตาม ภาพที่ 2.2

พฤติกรรมที่พึงประสงค์

เริ่ม

กำหนดพฤติกรรมและเป้าหมาย

วิเคราะห์และรวบรวมข้อมูลของพฤติกรรม

กำหนดตัวเสริมแรง

กำหนดเทคนิคการปรับพฤติกรรม

ดำเนินการปรับพฤติกรรม

ประเมินผล

บรรลุจุดประสงค์

การรักษาพฤติกรรมนั้นไว้

พฤติกรรมที่ไม่พึงประสงค์

เริ่ม

เมื่อกระทำ ความผิด

รับรู้ความผิดและเงื่อนไขการลงโทษ

ถูกลงโทษ

แสดงพฤติกรรมที่พึงประสงค์

ได้รับแรงเสริม

***ภาพที่ 2.2*** กระบวนการเสริมแรงและการลงโทษ. *ปรับปรุงจาก* ทฤษฎีและเทคนิคการปรับพฤติกรรม (น. 14-21). สมโภชน์ เอี่ยมสุภาษิต, 2539, กรุงเทพฯ : โรงพิมพ์จุฬาลงกรณ์มหาวิทยาลัย

 2.3.5 ทฤษฎีต้นไม้จริยธรรมสำหรับคนไทย

 เป็นทฤษฎีใหม่ที่เกิดขึ้นมาเมื่อไม่นานนี้ โดยดวงเดือน พันธุมนาวิน(2538, น. 2-5) ได้เสนอว่า ถ้าเปรียบพฤติกรรมต่าง ๆ ของคนดี คนเก่งเหมือนผลไม้บนต้น การจะให้ผลดกใหญ่หวานอร่อย ลำต้นและรากจะต้องสมบูรณ์ ลักษณะทางจิตใจ 5 ประการจึงเปรียบเสมือนลำ ต้นของต้นไม้จริยธรรมซึ่งเป็นสาเหตุของพฤติกรรม

 ลักษณะพื้นฐานทางจิตมี 3 ประการ คือ

 1. สติปัญญา คือ ความเฉลียวฉลาด เหมาะสมกับอายุ เมื่อเติบโตเป็นผู้ใหญ่ก็มีความสามารถทางการคิดที่เป็นนามธรรมขั้นสูงขึ้น

 2. ประสบการณ์ทางสังคม หมายถึง การเข้าใจมนุษย์และสังคม รู้จักเอาใจเขามา ใส่ใจเรา

 3. มีสุขภาพจิตที่ดี ซึ่งหมายถึง การมีความวิตกกังวลน้อย หรือในปริมาณที่เหมาะสมกับเหตุการณ์

 ลักษณะพื้นฐานทางจิตทั้ง 3 ประการนี้ เป็นสาเหตุสำคัญของการพัฒนาลักษณะทางจิตใจ 5 ประการที่ลำ ต้น และพฤติกรรมของคนดี คนเก่ง ซึ่งเป็นผลไม้บนต้น ในทฤษฎีต้นไม้จริยธรรมนั้นมีลักษณะทางจิตใจและพฤติกรรมที่จะต้องเสริมตั้งแต่เด็กวัย 2 ขวบขึ้นไป ควรพัฒนาการฝึกให้กระทำ พฤติกรรมที่ดีงามจนติดเป็นนิสัย ทฤษฎีต้นไม้จริยธรรมสามารถแสดงให้เห็นได้ดังภาพที่ 2.3

 จากการศึกษาแนวทฤษฎีที่สำคัญข้างต้น อาจกล่าวได้ว่าเป็นพื้นฐานของการเรียนรู้ถึงจิตใจและพฤติกรรมของบุคคล ในการปลูกฝังและส่งเสริมให้บุคคลมีจริยธรรมจึงจำ เป็นต้องอาศัยทฤษฎีเหล่านี้เป็นแนวทาง เพื่อค้นหาวิธีการที่เหมาะสม ซึ่งจริยธรรมที่ควรปลูกฝังและส่งเสริมนั้น ควรเป็นหลักธรรมที่ยอมรับกันในสังคม และไม่ขัดต่อศาสนาที่บุคคลนับถือ ทั้งนี้ต้องตั้งอยู่บนความสงบสุข ความดีงามของการประพฤติปฏิบัติ



***ภาพที่ 2.3*** ภาพทฤษฎีต้นไม้จริยธรรมแสดงจิตลักษณะพื้นฐานและองค์ประกอบทางจิตใจของพฤติกรรมทางจริยธรรม

 อย่างไรก็ตามพัฒนาการด้านจริยธรรมในตัวบุคคลย่อมเกิดขึ้นอยู่แล้วหรือมีอยู่แล้ว เพียงแต่ถ้าได้รับการปลูกฝังและส่งเสริมให้แข็งแรงขึ้น ก็จะเป็นรากฐานในการพัฒนาถึงขั้นสูงสุดตามวัย สิ่งเหล่านี้จะติดตัวและฝังอยู่ภายใต้จิตสำนึกของบุคคลตลอดไป

**2.4 แนวคิดเกี่ยวกับการประหยัด**

คุณธรรมจริยธรรมด้านการประหยัดเป็นการผสมผสานกันระหว่างความรู้ความคิด ความเชื่อ เจตคติ ค่านิยม และความคิดเห็นที่เกิดจากผลการประเมินค่าความสำคัญด้านการประหยัดที่ผ่านมากระบวนการเรียนรู้จากประสบการณ์ ซึ่งเป็นกระบวนการรับรู้ ที่มีสถาบันต่าง ๆ เป็นเครื่องกำหนด เช่น ครอบครัว โรงเรียน กลุ่มเพื่อน และสื่อมวลชน อันประกอบด้วยความสนใจความรู้ความเข้าใจในเรื่องนี้ พฤติกรรมในเรื่องการประหยัด จึงเป็นผลส่วนหนึ่งของกระบวนการเรียนรู้เฉพาะเรื่อง ซึ่งเป็นปัจจัยที่ก่อให้เกิดผลในทางความรู้สึก เจตคติ ความเชื่อถือ ค่านิยมและความพร้อมในการปฏิบัติที่จะส่งเสริมให้เกิดการประหยัด (พิมลพรรณ สุทธิวงศ์, 2537, น. 63)

นายอนันต์ ปันยารชุน(ข่าวสด, 2540, น. 11) กล่าวว่า ถึงเวลาที่คนไทยทั้งชาติควรรับรู้ต่อปัญหาเศรษฐกิจและหันหน้าร่วมกันแก้ไขปัญหาไปด้วยกัน เพราะที่ผ่านมาสังคมไทยใช้จ่ายแบบเกินตัว ต่อไปนี้ทั้งภาครัฐและเอกชน รวมทั้งประชาชนควรหันมาปรับปรุงและพัฒนาระบบพื้นฐานความเป็นอยู่อย่างเข้มแข็ง ลดความฟุ่มเฟือยและควรเดินไปพร้อมกันในลักษณะที่ตนเองเป็นนายของตัวเอง

นายวีรพงษ์ รามางกูร(2540, น. 11) กล่าวว่า ขณะนี้ทุกฝ่ายจะต้องหันหน้ามาร่วมมือแก้ไขปัญหาอย่างจริงจัง เพื่อให้ประเทศชาติอยู่รอดได้ ต่อไปนี้คนไทยทั้งชาติต้องประหยัด ใช้จ่ายอย่างมีสติ

 โกวิท อ่อนประทุม (2556, น. 15) กล่าวว่า การประหยัดนั้น เป็นผลส่วนหนึ่งของกระบวนการเรียนรู้เฉพาะเรื่อง ซึ่งเป็นปัจจัยที่ก่อให้เกิดความรู้สึกเจตคติ ความเชื่อถือ ค่านิยมและความพร้อมในการปฏิบัติที่จะส่งเสริมและพัฒนาให้เกิดการประหยัด ในประชาชนทุกคนควรจะมีการปฏิบัติอย่างจริงจัง ซึ่งจะต้องมีการปลูกฝังและฝึกฝนตั้งแต่ยังเป็นเด็กเล็ก ๆ ในระดับชั้นประถมศึกษาและต่อเนื่องไปจนถึงวัยรุ่นในระดับชั้นมัธยมศึกษาโดยเฉพาะอย่างยิ่งวัยที่เรียนอยู่ในมหาวิทยาลัยเป็นวัยที่มีเหตุผลมากขึ้น วัยนี้ผู้สอนจะต้องให้ความรู้เพื่อให้เกิดความเข้าใจและสามารถที่จะประพฤติปฏิบัติได้อย่างถูกต้องจนเป็นนิสัยในการดำเนินชีวิตประจำวัน จึงจะเกิดประโยชน์ในเชิงเศรษฐกิจ อันจะเป็นผลดีต่อตนเอง ครอบครัว ต่อเนื่องไปตลอดจนถึงสังคมและประเทศชาติทั้งในปัจจุบันและอนาคต

 2.4.1 ความหมายของการประหยัด

 การประหยัด เป็นพฤติกรรมที่พึงประสงค์ในสังคมทุกชนชาติ เพราะถ้าประชาชนในทุกระดับเศรษฐกิจสังคม รู้จักใช้จ่ายทรัพย์สินของตนอย่างมีประสิทธิภาพ สังคมและประเทศชาติก็จะมีเศรษฐกิจดี มีความเป็นปึกแผ่นมั่นคง ด้วยความตระหนักถึงความสำคัญของพฤติกรรมดังกล่าว ทำให้มีผู้กล่าวถึงความหมายของคำว่า “ประหยัด” ได้หลากหลายดังนี้

กรมวิชาการ กองวิจัยทางการศึกษา(2541, น. 236) ให้ความหมายว่า “ประหยัด” หมายถึง การรู้จักใช้จ่ายเงินหรือสิ่งของเครื่องมือ เครื่องใช้ต่าง ๆ ตามความจำเป็นหรือความต้องการอย่างมีเหตุผล โดยยึดหลักความพอดีและเหมาะสม คือ พยายามใช้ให้น้อยที่สุดแต่คุ้มค่า และ ได้ประโยชน์มากที่สุด

อำนวย แตงรอด(2540, น. 8) ให้ความหมายว่า “ประหยัด” หมายถึง การรู้จักอดออมการรู้จักบริโภคสินค้าเท่าที่จำเป็นและลดการใช้จ่ายที่ฟุ่มเฟือย

กองวิจัยทางการศึกษา(2542, น. 66) ได้ให้ความหมายของการประหยัดไว้คล้ายคลึงกับศึกษานิเทศก์ กรมสามัญศึกษา ดังนี้

 1. การใช้จ่ายเงินเท่าที่จำเป็นและใช้อย่างคุ้มค่า

 2. การใช้สิ่งของเครื่องใช้เท่าที่จำเป็น ใช้อย่างถูกวิธี และดูแลซ่อมแซมให้ใช้ได้นาน

 3. การใช้เวลาอย่างมีประสิทธิภาพ รู้จักบริหารเวลาของตนในแต่ละวัน ใช้เวลาว่างให้มีประโยชน์

รังสรรค์ หนองสอง(2542, น. 2) ให้ความหมายของการประหยัด ว่าหมายถึง การประหยัดไม่ใช่การตระหนี่ถี่เหนียว แต่หมายถึงการรู้จักใช้เงิน หรือทรัพยากรอย่างมีคุณค่า

 พจนานุกรม ฉบับราชบัณฑิตยสถาน พ.ศ.2542(2546, น. 667) ให้ความหมาย“ประหยัด” ว่า ยับยั้ง ระมัดระวัง เช่น ประหยัดปาก ประหยัดคำ ใช้จ่ายแต่พอควรแก่ฐานะ

 รัญชิตา สุกิจปาณีนิจ(2547, น. 12) สรุปได้ว่า “การประหยัด” หมายถึง การรู้จักใช้ทรัพย์สิน และทรัพยากรทั้งส่วนตัวและส่วนรวมตามความจำเป็น ให้เกิดประโยชน์ และคุ้มค่ามากที่สุด

 พัชรี ศิลารัตน์ (2556, น. 9) ให้ความหมายว่า การประหยัด หมายถึง การใช้เงิน สิ่งของ เวลา และทรัพยากรของตนเองและส่วนรวมอย่างประหยัด

โกวิท อ่อนประทุม(2556, น. 17) การประหยัด หมายถึง การแสดงออกถึงการรู้จักยับยั้งใจและรู้จักวางแผนในการใช้เงิน สิ่งของเครื่องใช้ และทรัพยากรธรรมชาติทั้งที่เป็นส่วนตนและส่วนรวมอย่างระมัดระวัง พอดีกับความจำเป็นเกิดประโยชน์สูงสุด คุ้มค่า สมควรแก่ฐานะและรักษาไว้ให้มีใช้ได้ยาวนาน

 ดังนั้นจึงพอสรุปได้ว่า การประหยัด หมายถึง การที่นักเรียนแสดงออกถึงการยับยั้งใจและรู้จักวางแผนการใช้จ่ายเงิน สิ่งของเครื่องใช้และทรัพยากรธรรมชาติ ทั้งที่เป็นของส่วนตัวและส่วนรวมตามความจำเป็น ไม่สุรุ่ยสุร่ายหรือฟุ่มเฟือย ใช้จ่ายตามฐานะ มีการใช้จ่ายสิ่งของอย่างระมัดระวังให้เกิดประโยชน์และคุ้มค่าที่สุด รู้จักรักษา ซ่อมแซมให้ใช้การได้ยาวนาน และรู้จักใช้สิ่งของที่ทดแทนกัน

 2.4.2 ประเภทของการประหยัด

 การแบ่งประเภทของการประหยัดสำรอง เพ็งหนู(2524, น. 2-4) ได้แบ่งประเภทของการประหยัดออกเป็นประเภทต่าง ๆ ดังนี้

 1. การประหยัดทรัพย์ หมายถึง การรู้จักใช้จ่ายทรัพย์สินเงินทองที่มีอยู่หรือที่หามาได้ในทางที่เหมาะสม และเป็นประโยชน์ต่อตนเองและครอบครัวตามความจำเป็นอย่างแท้จริงสามารถปลูกฝังได้ ได้แก่ แบ่งทรัพย์ออกเป็นสัดส่วน ใช้จ่ายตามสัดส่วนให้พอดี เลือกซื้อหาสิ่งของหรือเครื่องใช้ตามควรแก่ฐานะ ไม่เที่ยวเตร่ในสถานเริงรมย์ต่าง ๆ ละทิ้งค่านิยมที่ไม่ดี เช่น ใช้ของราคาแพง ๆ นิยมใช้ของมาจากต่างประเทศ

 2. การประหยัดเวลา หมายถึง การที่รู้จักคุณค่าของเวลาและใช้เวลาให้เป็นประโยชน์ต่อตนเองและสังคมให้มากที่สุด โดยไม่ปล่อยให้เวลาเสียไปโดยเปล่าประโยชน์ ได้แก่ รู้จักแบ่งเวลาให้เป็นสัดส่วนและใช้เวลาให้ถูกทาง พยายามใช้เวลาให้เป็นประโยชน์มากที่สุด ไม่ทำให้คนอื่นเสียเวลาเพราะตัวเราเป็นต้นเหตุ

 3. การประหยัดทรัพยากรธรรมชาติ หมายถึง การรู้จักประโยชน์และคุณค่าของทรัพยากร ต่าง ๆ เช่น ดิน น้ำ อากาศ แร่ธาตุ ต้นไม้ เป็นต้น ที่มีอยู่ตามธรรมชาติโดยสามารถใช้ประโยชน์ในทรัพยากรเหล่านั้นให้เกิดประโยชน์อย่างคุ้มค่าต่อตนเองและสังคม ได้แก่ ใช้ทรัพยากรที่มีอยู่อย่างคุ้มค่าไม่ทำลายทรัพยากรให้เสียหาย ต้องถือว่าเป็นเจ้าของร่วมกัน ควรหาเพิ่มหรือสร้างขึ้นมาทดแทนส่วนที่เสียหาย

 หน่วยศึกษานิเทศก์ กรมสามัญศึกษา กระทรวงศึกษาธิการ(2529, น. 74)ได้กล่าวถึงประเภทของการประหยัดไว้ดังนี้

 1. การประหยัดเงิน หมายถึง การรู้จักวางแผน การใช้จ่ายเงินให้เกิดประโยชน์คุ้มค่ามากที่สุด เหมาะสมกับรายรับมีการเก็บออมยับยั้งความต้องการของตน อันเป็นผลทำให้ใช้เงินอยู่ในของเขตที่พอเหมาะพอควร ตัดสินใจใช้เงิน โดยคำนึงถึงประโยชน์ความคุ้มค่า ความจำเป็นของตนเองอย่างรอบคอบไม่ตระหนี่ถี่เหนียวเกินไป

 2. การประหยัดเวลา หมายถึง การรู้จักวางแผนการใช้เวลาของตน ใช้เวลาให้เกิดประโยชน์ คุ้มค่ามากที่สุด

 3. การประหยัดทรัพยากร หมายถึง การใช้ และรักษาวัตถุสิ่งของที่มีอยู่ตามธรรมชาติให้เกิดประโยชน์สูงสุด

 4. การประหยัดสิ่งของเครื่องใช้ หมายถึง การรู้จักใช้สิ่งของเครื่องใช้ของตนและส่วนรวมให้เกิดประโยชน์ คุ้มค่ามากที่สุด รักษาและซ่อมแซมสิ่งของเครื่องใช้ทั้งของตนเองและของส่วนรวมให้ใช้งานได้อยู่เสมอ ไม่ใช้จ่ายสิ่งของเครื่องใช้อย่างฟุ่มเฟือยเกินความจำเป็นด้วยความเคยชินหรือความสะดวกสบายของตน เช่นให้ความร่วมมือในการประหยัดไฟฟ้าและน้ำประปาของส่วนรวม

 จากการศึกษาเอกสารในเรื่องประเภทของการประหยัด สรุปได้ว่า การประหยัดแบ่งออกเป็น 4 ประเภท ได้แก่การประหยัดเงิน การประหยัดเวลา การประหยัดสิ่งของเครื่องใช้ และประหยัด ทรัพยากรตามธรรมชาติ

 2.4.3 ประโยชน์ของการประหยัด

 การประหยัด เป็นคุณธรรมที่มีความสำคัญอย่างหนึ่ง ในสังคมของชนชาติที่ถือว่าเป็น อารยชน เพราะถ้าทุกคนในประเทศชาติรักการใช้จ่ายทรัพย์ของตนเองอย่างมีประสิทธิภาพครอบครัว สังคมและประเทศชาตินั้นจะมีเศรษฐกิจดี มีความเป็นปึกแผ่นมั่นคง ปัจจุบันคนไทยเกือบทั้งประเทศกำลังประสบกับวิกฤตการณ์ทางเศรษฐกิจ ถึงแม้ว่าจะมีโครงการให้ความช่วยเหลือจากสถาบันและหน่วยงานของทั้งภาครัฐและเอกชน แต่แนวทางเหล่านั้นก็ยังไม่เพียงพอที่จะบำบัดทุกข์ของประชาชนได้ เพราะวิกฤตที่เกิดขึ้นนี้รุนแรงมาก อย่างไรก็ตามหลายฝ่ายก็เชื่อว่า พลังความร่วมมือร่วมใจจากประชากรที่มีคุณภาพจะช่วยนำพาประเทศชาติให้รอดพ้นจากวิกฤตครั้งนี้ไปได้ด้วยเหตุผลนี้การพัฒนาคุณภาพของประชากร จึงเป็นเรื่องที่สำคัญและคุณธรรมที่เอื้อต่อการฟื้นฟูและพัฒนาเศรษฐกิจก็คือพฤติกรรมประหยัดดังพระราชดำรัสในพระบาทสมเด็จพระเจ้าอยู่หัว (รัชกาลที่ 9) ที่พระราชทานแก่ประชาชนชาวไทยในโอกาสวันขึ้นปีใหม่ เมื่อปีพุทธศักราช 2503 ความว่า “ข้าพเจ้าใคร่จะได้กล่าวถึงความสำคัญของการประหยัด ซึ่งรัฐบาลได้ชักชวนให้แต่ละคนปฏิบัติ คงจะได้ตระหนักอยู่ทั่วกันแล้วว่า การใช้จ่ายโดยการประหยัดนั้นจะเป็นหลักประกันความสมบูรณ์พูนสุขของผู้ประหยัดเองและครอบครัว ช่วยป้องกันความขาดแคลนในวันข้างหน้า การประหยัดดังกล่าวนี้จะมีผลดีไม่เฉพาะกับผู้ประหยัดเท่านั้น แต่ยังจะเป็นประโยชน์แก่ประเทศชาติอันขึ้นอยู่กับฐานะความเป็นอยู่ของประชาชนพลเมือง ถ้าแต่ละคนทำการประหยัดและช่วยผดุงฐานะของตนเอง เป็นส่วนรวม ”

 จากกระแสพระราชดำรัสที่พระราชทานให้แก่พสกนิกรชาวไทยเพื่อนำไปประพฤติปฏิบัติกันแล้ว พระบาทสมเด็จพระเจ้าอยู่หัว (รัชกาลที่ 9) ก็ยังทรงเป็นผู้นำด้านการประหยัดคือทรงดำเนินชีวิตให้สอดคล้องกับสภาพเศรษฐกิจที่กำลังเป็นอยู่ จะทรงใช้ของแพงแค่ไหนก็ได้แต่พระองค์กลับไม่ทรงทำเช่นนี้ ตัวอย่างเช่น รถพระที่นั่งที่ทรงใช้อยู่นี้อายุกว่า 10 ปีแล้ว ไม่ทรงต้องการเปลี่ยน ฉลองพระองค์ปีแล้วปีเล่าก็จะทรงอยู่ในลักษณะนั้น ฉลองพระบาทก็ทรงใช้ของที่ผลิตในประเทศ นาฬิกาก็ทรงใช้อยู่เรือนนั้น ราคาไม่เท่าไร หรืออย่างการเสวยก็เช่นกัน เสวยโดยไม่เคยปรุงแต่งรสชาติและทรงไม่เคยบ่นว่าอร่อยหรือไม่อร่อย เครื่องใช้ทุกอย่างของพระองค์นั้นทรงใช้อย่างประหยัด ทรงเป็นผู้นำด้านการประหยัดอย่างแท้จริง ทรงใช้ชีวิตส่วนพระองค์อย่างเรียบง่าย (สุเมธ ตันติเวชกุล, 2544, น. 62)

 จากกระแสพระราชดำรัสของพระบาทสมเด็จพระเจ้าอยู่หัวแสดงให้เห็นว่า พระองค์ท่านให้ความสำคัญกับพฤติกรรมประหยัดมาก ดังนั้น ประชาชนชาวไทยทุกคน โดยเฉพาะอย่างยิ่งนักเรียนช่วงวัยรุ่นที่กำลังศึกษาอยู่ สมควรที่จะนำแนวทางของพระองค์มาประพฤติปฏิบัติตนให้เป็นนิสัย ซึ่งหากปฏิบัติตามแล้วก็จะได้รับผลประโยชน์ของการประหยัดคือ ทำให้ตั้งตัวได้ มีฐานะมั่นคง เป็นคนมีระเบียบในการดำรงชีวิต ทำให้ครอบครัวมั่นคง ไม่เดือดร้อนประเทศชาติเจริญรุ่งเรือง และเศรษฐกิจของประเทศชาติมีความมั่นคง

 สรุปได้ว่า พฤติกรรมการประหยัดมีความสำคัญมากในทุกยุคทุกสมัยฉะนั้นทุกคนจะต้องร่วมมือร่วมใจกันประหยัด ซึ่งจะช่วยนำพาไปสู่ความสมบูรณ์พูนสุขของตนเองและครอบครัว กล่าวคือ เมื่อคนทุกคนในสังคมรู้จักการใช้จ่ายเงิน สิ่งของเครื่องใช้และทรัพยากรธรรมชาติ ทั้งที่เป็นของส่วนตนและส่วนรวมนั้นจนเป็นนิสัย เกิดพฤติกรรมการประหยัดขึ้นตั้งแต่ยังเยาว์วัย ทำให้มีเงินเก็บเงินสะสมไว้ใช้ในอนาคต มีสิ่งของเครื่องใช้และทรัพยากรธรรมชาติใช้ได้ยาวนานเป็นการช่วยป้องกันความขาดแคลนในวันข้างหน้าทั้งของตนเองและครอบครัว เมื่อเติบโตเป็นผู้ใหญ่ในอนาคตจะเป็นคนดีของสังคมและประเทศชาติ

 2.4.4 การวัดจริยธรรมการประหยัด

 จากการศึกษาวิธีการวัดการประหยัดที่ผ่านมาได้เคยมีนักวิจัยสร้างเครื่องมือเพื่อใช้วัดการประหยัดไว้ เช่น แนวทางการวัดการประหยัดของ พัชรี ศิลารัตน์ (2556, น. 67) ได้สร้างแบบวัดการประหยัด เป็นข้อคำถามเกี่ยวกับ การประหยัดเงิน การประหยัดเวลาและการประหยัดทรัพยากรและสิ่งแวดล้อม มีลักษณะเป็นมาตราส่วนประมาณค่า (Rating Scale) แบ่งเป็น 6 ระดับ ได้แก่ จริงที่สุด จริงมาก จริง ค่อนข้างจริง ค่อนข้างไม่จริง และไม่จริง

 ในการวิจัยครั้งนี้ผู้วิจัยได้นำเอาแนวทางการวัดการประหยัดของ พัชรี ศิลารัตน์ มาปรับใช้โดยปรับเนื้อหาให้สอดคล้องกับบริบทของการวิจัยในครั้งนี้ เป็นมาตราส่วนประมาณค่า (Rating Scale) แบ่งเป็น 5 ระดับ ได้แก่ จริงที่สุด จริงมาก ค่อนข้างจริง ไม่จริง และไม่จริงที่สุด ใช้วัดลักษณะการปฏิบัติของผู้ตอบแบบสอบถาม จำนวน 3 ด้าน มีทั้งสิ้น 15 ข้อคำถาม

 2.4.5 งานวิจัยที่เกี่ยวข้อง

โกวิท อ่อนประทุม(2556) ได้ศึกษาวิจัยเรื่อง รูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษาในจังหวัดร้อยเอ็ด สังกัดสำนักงานเขตพื้นที่การศึกษามัธยมศึกษา เขต 27 พบว่า 1) ปัจจัยด้านส่วนบุคคล ปัจจัยด้านครอบครัว ปัจจัยด้านสภาพแวดล้อมในสังคม และปัจจัยด้านสภาพแวดล้อมภายในโรงเรียน ส่งผลต่อการประหยัดของนักเรียนโรงเรียนมัธยมศึกษาในจังหวัดร้อยเอ็ด สังกัดสำนักงานเขตพื้นที่การศึกษามัธยมศึกษาเขต 27 อย่างมีนัยสำคัญทางสถิติที่ระดับ .05 2) ผลการสร้างรูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษาในจังหวัดร้อยเอ็ด สังกัดสำนักงานเขตพื้นที่การศึกษามัธยมศึกษา เขต 27 ประกอบด้วยกิจกรรมการพัฒนาจริยธรรมด้านการประหยัด จำนวน 8 กิจกรรม ดังนี้ กิจกรรมที่ 1 การสร้างสัมพันธภาพ กิจกรรมที่ 2 การวางแผนการใช้เงิน กิจกรรมที่ 3 การซื้อของที่มีประโยชน์ และคุ้มค่าเงิน กิจกรรมที่ 4 การวางแผนการใช้เวลา กิจกรรมที่ 5 การค้นหาบุคคลต้นแบบ กิจกรรมที่ 6 การวิเคราะห์และเลือกบุคคลต้นแบบ กิจกรรมที่ 7 การใช้ไฟฟ้า น้ำประปา และโทรศัพท์ให้เป็นประโยชน์มากที่สุด และกิจกรรมที่ 8 การเก็บออมเงิน 3) ผลการประเมินรูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษาในจังหวัดร้อยเอ็ด สังกัดสำนักงานเขตพื้นที่การศึกษามัธยมศึกษา เขต 27 ก่อนการทดลองใช้รูปแบบกับหลังการทดลองใช้รูปแบบ พบว่า แตกต่างกันอย่างมีนัยสำคัญทางสถิติที่ระดับ .05

**2.5 แนวคิดและทฤษฎีเกี่ยวกับเศรษฐกิจพอเพียง**

 จากพระราชดำรัสในพระบาทสมเด็จพระเจ้าอยู่หัว เรื่องเศรษฐกิจพอเพียง ซึ่งประมวลและกลั่นกรองจากพระราชทานในวโรกาสต่าง ๆ รวมทั้งพระราชดำรัสอื่น ๆ ที่เกี่ยวข้องโดยได้รับพระราชทานพระบรมราชานุญาตให้นำไปเผยแพร่ เมื่อวันที่ 21 พฤศจิกายน 2542 เพื่อเป็นแนวทาง

ปฏิบัติของทุกฝ่ายและประชาชนโดยทั่วไป ได้ดังนี้

 เศรษฐกิจพอเพียง เป็นปรัชญาชี้ถึงแนวทางการดำรงอยู่และปฏิบัติตนของประชาชนในทุกระดับ ตั้งแต่ระดับครอบครัว ระดับชุมชน จนถึงระดับรัฐ ทั้งในการพัฒนาและบริหารประเทศให้ดำเนินไปในทางสายกลาง โดยเฉพาะการพัฒนาเศรษฐกิจ เพื่อให้ก้าวทันต่อโลกยุค โลกาภิวัตน์ ความพอเพียง หมายถึง ความพอประมาณ ความมีเหตุผล รวมถึงความจำเป็นต้องมีระบบภูมิคุ้มกันในตัวที่ดีพอสมควรต่อการมีผลกระทบใด ๆ อันเกิดจากการเปลี่ยนแปลงทั้งภายนอกและภายใน ทั้งนี้ต้องอาศัยความรอบรู้ ความรอบคอบและระมัดระวังอย่างยิ่ง ในการนำวิชาการต่าง ๆ มาใช้ในการวางแผนและการดำเนินการทุกขั้นตอน และขณะเดียวกันจะต้องเสริมสร้างพื้นฐานจิตใจของคนในชาติ โดยเฉพาะเจ้าหน้าที่ของรัฐ นักทฤษฎีและนักธุรกิจในทุกระดับให้มีจิตสำนึกในคุณธรรมความซื่อสัตย์สุจริต และให้มีความรอบรู้ที่เหมาะสม ดำเนินชีวิตด้วยความอดทน ความเพียร มีสติปัญญา และความรอบคอบ เพื่อสมดุลและพร้อมต่อการรองรับการเปลี่ยนแปลงอย่างรวดเร็วและกว้างขวางทั้งด้านวัตถุ สังคม สิ่งแวดล้อม และวัฒนธรรมจากโลกภายนอกได้เป็นอย่างดี

 เศรษฐกิจพอเพียง หมายถึง เศรษฐกิจที่สามารถอุ้มชูตัวเองได้ ให้มีความพอเพียงกับตัวเอง (Self Sufficiency) อยู่ได้โดยไม่ต้องเดือดร้อน โดยต้องการสร้างพื้นฐานทางเศรษฐกิจของตนเองให้ดีเสียก่อน คือ ตั้งตัวให้มีความพอกินพอใช้ ไม่ใช่มุ่งหวังแต่จะทุ่มเทสร้างความเจริญยกฐานะทางเศรษฐกิจให้รวดเร็ว แต่เพียงอย่างเดียว เพราะผู้ที่มีอาชีพและฐานะเพียงพอที่จะพึ่งตนเอง ย่อมสามารถสร้างความเจริญก้าวหน้า และฐานะทางเศรษฐกิจขั้นที่สูงขึ้นไปตามลำดับต่อไปได้

 สุเมธ ตันติเวชกุล ได้ให้ความหมายของเศรษฐกิจพอเพียงในแง่มุมต่าง ๆ เอาไว้ว่าเศรษฐกิจพอเพียง หมายถึง ความสามารถของชุมชน เมือง รัฐ ประเทศ หรือภูมิภาคในการผลิตสินค้า และบริการทุกชนิด เพื่อเลี้ยงสังคมนั้น ๆ ได้โดยไม่ต้องพึ่งปัจจัยต่าง ๆ ที่ตนไม่ได้เป็นเจ้าของ เศรษฐกิจพอเพียงในระดับบุคคลนั้น คือความสามารถในการดำรงชีวิตได้อย่างไม่เดือดร้อนมีความเป็นอยู่อย่างประมาณตนตามฐานะ ตามอัตภาพ และที่สำคัญคือ ไม่หลงใหลไปตามกระแสของวัตถุนิยม มีอิสรภาพ เสรีภาพ ไม่มีพันธนาการอยู่กับสิ่งใด โดยสรุปคือหันกลับมายึดเส้นทางสายกลางในการดำรงชีวิต เศรษฐกิจพอเพียง คือการวางรากฐานอันมั่นคงและยั่งยืนของชีวิต (สุเมธ ตันติเวชกุล, 2544, อ้างถึงใน วรนุช อุษณกร, 2544, น. 8)

 2.5.1 แนวคิดของระบบเศรษฐกิจแบบพออยู่พอกินกับการแก้ไขวิกฤติทางเศรษฐกิจและปัญหาทางสังคมไทย

 ประการแรก เป็นระบบเศรษฐกิจที่ยึดถือหลักการที่ว่า “ตนเป็นที่พึ่งแห่งตน” โดยมุ่งเน้นการผลิตพืชผลให้เพียงพอกับความต้องการบริโภคในครัวเรือนเป็นอันดับแรก เมื่อเหลือพอจากการบริโภคแล้ว จึงคำนึงถึงการผลิตเพื่อการค้า ผลผลิตส่วนเกินที่ออกสู่ตลาดก็จะเป็นกำไรของเกษตรกร ลักษณะเช่นนี้ เกษตรกรจะกลายสถานะเป็นผู้กำหนดหรือเป็นผู้กระทำต่อตลาด แทนที่ว่าตลาดจะเป็นตัวกระทำหรือเป็นตัวกำหนด เกษตรกรดังเช่นที่เป็นอยู่และหลักใหญ่สำคัญยิ่ง คือ การลดค่าใช้จ่ายโดยการสร้างสิ่งอุปโภคบริโภคในที่ดินของตนเอง เช่น ข้าว น้ำ ปลา ไก่ ไข่ ไม้ผล พืชผัก ฯลฯ

 ประการที่สอง เศรษฐกิจแบบพอเพียง ให้ความสำคัญกับการรวมกลุ่มของชาวบ้าน ทั้งนี้ กลุ่มชาวบ้านหรือองค์กรชาวบ้านจะทำหน้าที่เป็นผู้ดำเนินกิจกรรมทางเศรษฐกิจต่าง ๆ ให้หลากหลายครอบคลุมทั้งการเกษตรแบบผสมผสาน หัตถกรรม การแปรรูป อาหาร การทำธุรกิจค้าขาย และการท่องเที่ยวระดับชุมชน ฯลฯ เมื่อองค์กรชาวบ้านเหล่านี้ได้รับการพัฒนาให้เข้มแข็ง และมีเครือข่ายที่กว้างขวางมากขึ้นแล้วเกษตรกรทั้งหมดในชุมชนก็จะได้รับการดูแลให้มีรายได้เพิ่มขึ้น รวมทั้งได้รับการแก้ไขปัญหาทุก ๆ ด้าน ซึ่งจะทำให้เศรษฐกิจโดยรวมของประเทศเติบโตได้อย่างมีเสถียรภาพ ซึ่งหมายความว่า เศรษฐกิจสามารถขยายตัวต่อสภาวการณ์ด้านการกระจายรายได้ที่ดีขึ้น

 ประการที่สาม เศรษฐกิจแบบพอเพียง ตั้งอยู่บนพื้นฐานของความเมตตา ความเอื้ออาทร และความสามัคคีของสมาชิกในชุมชนในการร่วมแรงร่วมใจเพื่อประกอบอาชีพต่าง ๆ ให้บรรลุผลสำเร็จ ประโยชน์ที่เกิดขึ้นจึงมิได้หมายถึง รายได้แต่เพียงมิติเดียว หากแต่ยังรวมถึงประโยชน์ด้านอื่น ๆ ด้วย ได้แก่ การสร้างความมั่นคงให้กับสถาบันครอบครัว สถาบันชุมชน ความสามารถในการอนุรักษ์ทรัพยากรธรรมชาติและสิ่งแวดล้อม การพัฒนากระบวนการเรียนรู้ของชุมชนบนพื้นฐานของภูมิปัญญาท้องถิ่นรวมทั้งการรักษาไว้ซึ่งขนบธรรมเนียมประเพณีที่ดีงามของไทยให้คงอยู่ตลอดไป

 2.5.2 วิถีเศรษฐกิจพอเพียง

 เศรษฐกิจพอเพียงเป็นทั้ง วิธี ในการประกอบอาชีพ และดำรงชีวิต แต่ความลึกซึ้งของเศรษฐกิจพอเพียงอยู่ที่การเป็น วิธีคิด ในการดำรงชีวิตที่จะนำไปสู่ชีวิตที่มีความทุกข์ลดน้อยลงหรืออีกนัยหนึ่งก็คือชีวิตที่มีความสุขเพิ่มขึ้น ดังนั้น เศรษฐกิจพอเพียงจึงเป็นทั้งวิธีในการดำเนินการเพื่อเข้าสู่แนวทางเศรษฐกิจพอเพียง เป็นวิธีคิดที่จะช่วยให้เข้าใจวิธีการและนำไปสู่วิถีการดำรงชีวิต ในแง่ของการเป็นวิธีการ ในการประกอบอาชีพ จุดเน้นของเศรษฐกิจพอเพียงจะอยู่ที่การมี ภูมิคุ้มกันเนื่องจากการมีภูมิคุ้มกันที่ดีจะช่วยทำให้กิจการสามารถดำรงอยู่ได้ในลักษณะไม่เสี่ยงมากจนเกินไปทำให้ไม่ได้รับผลกระทบจากการเปลี่ยนแปลงที่จะเกิดขึ้นที่ไม่อาจคาดเดาล่วงหน้าได้ หรือถ้าหากได้รับผลกระทบก็จะสามารถฟื้นตัวได้ในเวลารวดเร็วพอสมควร โดยที่การจะมีภูมิคุ้มกันที่ได้นั้นจำเป็นจะต้องมาจากการพึ่งตัวเองให้ได้เป็นส่วนใหญ่ หมายถึงใช้ทรัพยากรที่มีอยู่เองหรือหาได้ง่ายในท้องถิ่นให้มากที่สุด ใช้เทคโนโลยีที่เหมาะสมที่สามารถจัดการได้หรือควบคุมได้ หรือมีทุนของตัวเองเป็นส่วนใหญ่ ไม่ว่าจะเป็นทุนมนุษย์ซึ่งก็เป็นเรื่องสติปัญญาประกอบกับความสามารถส่วนบุคคล ทุนทางสังคมและวัฒนธรรมคือการช่วยเหลือเกื้อกูลและร่วมมือกัน ทุนที่เป็นทรัพยากรธรรมชาติและสิ่งแวดล้อม ทุนทางกายภาพที่มนุษย์เป็นผู้สร้างขึ้น ไม่ว่าจะเป็นเงินทุน เครื่องมือเครื่องใช้ ตลอดจนเทคโนโลยีในการผลิต ตลอดจนภาวการณ์ตลาดที่สามารถจัดการได้โดยไม่ยากจนเกินไป ถ้าสามารถที่จะพึ่งตนเองได้มากเท่าไร ภูมิคุ้มกันก็จะมีสูงมากขึ้น ไม่ว่าการเปลี่ยนแปลงจะเกิดขึ้นและมีความรุนแรงมากน้อยเพียงใดก็สามารถจัดการได้ เพราะปัญหาส่วนใหญ่ทุกประเภทอยู่ในขอบเขตความสามารถที่จะจัดการได้เอง แต่การจะพึ่งตัวเองได้นั้นจำเป็นต้องมี วิธีคิด ที่เข้าใจความหมายของ ความพอประมาณ ความหมายของความพอประมาณ ก็คือ ทำทุกอย่างเท่าที่จะสามารถจัดการได้เอง ไม่ทำเกินกำลังความสามารถหรือโลภมาก ถ้าใช้พระราชดำรัสของพระบาทสมเด็จพระเจ้าอยู่หัวก็คือ ไม่ “ตาโต” แต่ในขณะเดียวกันก็จะต้องไม่หย่อนยานยืดยาด หรือเฉื่อยชา เป็นเหตุให้ไม่สามารถที่จะช่วยตัวเองได้ ดังนั้นความพอประมาณ จึงเป็น วิธีคิดที่สำคัญที่จะหนุนช่วยความสามารถในการพึ่งตนเองให้มีความชัดเจนยิ่งขึ้นและสัมฤทธิ์ผลได้จริง อันเป็นพื้นฐานที่สำคัญของการมีภูมิคุ้มกันที่ดี และเมื่อสามารถมีภูมิคุ้มกันที่ดีแล้ว ก็ไม่มีความจำเป็นที่จะต้องไปเอารัดเอาเปรียบผู้อื่น สามารถดำเนินการทุกสิ่งทุกอย่างได้อย่างซื่อสัตย์สุจริต มีความเพียร มีความอดทน ตลอดจนมีความเมตตากรุณาต่อผู้อื่นนั่นก็คือ ความมีเหตุผลตามความหมายของเศรษฐกิจพอเพียง นั้นก็คือการมี วิถีชีวิต ตามแนวทางเศรษฐกิจพอเพียง ในระดับของการมีภูมิคุ้มกันที่ดีนั้น คือการดำเนินการตามแนวทางเศรษฐกิจพอเพียงในระดับที่เป็น วิธีการ นั่นก็คือเป็นวิธีที่จะช่วยผู้ที่ดำเนินการตามวิธีการดังกล่าวสามารถดำรงอยู่ได้ในโลกที่มีความไม่แน่นอนหรือมีการเปลี่ยนแปลงค่อนข้างจะรวดเร็วได้อย่างไม่ยากจนเกินไปนัก ถ้าหากไม่มีภูมิคุ้มกันที่ดีก็อาจจะเพลี่ยงพล้ำได้ง่าย อย่างไรก็ตามเมื่อเข้าใจถึง วิธีคิด คือ ความพอประมาณในเศรษฐกิจพอเพียง ก็จะสามารถพัฒนาต่อยอดเศรษฐกิจพอเพียงจากระดับที่เป็นวิธีการมาสู่การเป็น วิถีชีวิต คือ ความมีเหตุผล เพราะความพอประมาณนอกจากจะช่วยให้ความสามารถพึ่งตนเองได้จริงแล้วยังจะช่วยทำให้ชีวิตมีความสุขเพิ่มขึ้นด้วย เพราะความพอประมาณหมายถึง ความพอดี ไม่สุดขั้วไปในทางใดทางหนึ่ง อันเป็นสาเหตุสำคัญของความทุกข์ การรับประทานอาหารที่น้อยเกินไปก็จะขาดสารอาหาร ร่างกายได้รับสารอาหารไม่เพียงพอ ทำให้ร่างกายอ่อนแอ เกิดเป็นโรคง่ายหรือเกิดทุกข์ภาวะ ถ้าหากรับประทานอาหารมากเกินไปก็จะมีปัญหากับระบบย่อยอาหาร ทำให้ร่างกายสะสมไขมันไว้ในตัวมากจนเกินไปทำให้เกิดโรคที่เป็นผลจากมีไขมันมากเกินไป เช่นโรคความดันโลหิตสูง โรคหัวใจ และเบาหวานเป็นต้น การสะสมวัตถุมากจนเกินไปก็จะไปสร้างกิเลส และก่อให้เกิดความวิตกกังวล อันเป็นลักษณะของความเครียดอีกแบบหนึ่ง การมีวัตถุน้อยเกินไปก็จะทำให้วิถีชีวิตมีความทุกข์ยากโดยไม่จำเป็น ในพุทธธรรมความพอประมาณคือทางสายกลาง หมายถึง ทางที่ไม่ข้องแวะกับสิ่งที่สุดขั้ว นั่นคือสุดขั้วไปในทางโลกียสุข หรือสุดขั้วในทางทรมานร่างกายและจิตใจของตนเอง เพราะทั้งสองทางนี้ไม่ใช่หนทางที่จะทำให้เกิดปัญญาที่จะช่วยลดความทุกข์หรือช่วยให้ชีวิตมีความสุขเพิ่มขึ้น ส่วนความมีเหตุผลนั้นจะเป็นแนวทางที่จะช่วยให้ชีวิตสามารถลดความทุกข์และมีความสุขเพิ่มขึ้น ได้จริง ซึ่งก็คือ เป้าหมายสุดท้ายของวิถีชีวิตแบบเศรษฐกิจพอเพียง ทั้งนี้เพราะความมีเหตุผลนั้นแท้ที่จริง ก็คือ การมีทั้งสติและปัญญา นั่นก็คือมีความรู้จริง รอบคอบและระมัดระวังไม่ให้เกิดความเสียหาย ความรู้จริง นั้นคือ ปัญญา ส่วนความรอบคอบและระมัดระวังนั้นก็คือสติ ดังนั้น การมีความรู้ ซึ่งประกอบด้วย รู้จริง รอบคอบ และระมัดระวัง คือ การมีปัญญาที่ถูกกำกับด้วยสติ ภายใต้เงื่อนไขดังกล่าว คุณธรรมก็จะเกิด คือ ความซื่อสัตย์สุจริต ขยัน อดทน และโอบอ้อมอารี หรือความมีเมตตา กรุณาและมุทิตา ส่วนอุเบกขานั้นคือ สติที่กำกับปัญญาให้มีความพร้อมที่จะเรียนรู้หรือทำความเข้าใจทุกอย่างตามความเป็นจริง ซึ่งก็คือเงื่อนไข ความรู้ ของเศรษฐกิจพอเพียง ส่วนความซื่อสัตย์สุจริต ขยัน อดทน ตลอดจนเมตตา กรุณาและมุทิตา นั่นคือเงื่อนไข คุณธรรม ของเศรษฐกิจพอเพียง อันจะนำไปสู่ความมีเหตุผลซึ่งจะนำไปสู่ชีวิตที่มีความสุขตามนัยของเศรษฐกิจพอเพียง ซึ่งเป็นเป้าหมายสำคัญที่มนุษย์ทุกคนปรารถนา ดังนั้นถึงแม้จะเริ่มต้นปฏิบัติตามแนวทางเศรษฐกิจพอเพียงในฐานะที่เป็นวิธีการที่จะสร้างภูมิคุ้มกันให้ชีวิต ครอบครัว ชุมชน สังคม และประเทศชาติให้สามารถอยู่รอดท่ามกลางความเปลี่ยนแปลงทั้งจากภายนอกและภายในที่เกิดขึ้นอย่างรวดเร็วที่ไม่อาจจะคาดการณ์ได้ล่วงหน้าอย่างถูกต้อง แต่เมื่อได้ลงมือปฏิบัติแล้วจะเริ่มเข้าใจความหมายที่ลึกซึ้งกว่าของเศรษฐกิจพอเพียงในฐานะที่เป็นวิธีคิดที่เข้าใจความหมายของความพอประมาณอันจะนำไปสู่วิถีชีวิต คือ ความมีเหตุผล ที่จะนำไปสู่ชีวิตที่มีความสุขสงบยิ่งขึ้นกว่าแต่เดิม เป็นขั้นตอนที่ยากกว่า และมีความลึกซึ้งมากกว่าขั้นตอนที่เป็นวิธีการของเศรษฐกิจพอเพียง แต่ที่สำคัญที่สุดก็คือ ถ้าหากได้มีการปฏิบัติตามวิธีการของเศรษฐกิจพอเพียงอย่างเคร่งครัด วิธีคิดก็จะเกิดขึ้นและมีความชัดเจนยิ่งขึ้นนำไปสู่การเป็นวิถีชีวิตที่ดีและมีความสุขในที่สุด (อุทัย อันพิมพ์, 2554, น. 15-16)

 2.5.3 การปฏิบัติตนตามแนวทางเศรษฐกิจแบบพอเพียง

 2.5.3.1 ยึดความประหยัด ตัดทอนค่าใช้จ่ายในทุกด้านลดละความฟุ่มเฟือยในการดำรงชีพอย่างจริงจัง ดังกระแสพระราชดำรัส ความตอนหนึ่งว่า “...ความเป็นอยู่ที่ต้องไม่ฟุ้งเฟ้อ ต้องประหยัดไปในทางที่ถูกต้อง...”

 2.5.3.2 ยึดถือการประกอบอาชีพด้วยความถูกต้องสุจริตแม้จะตกอยู่ในภาวะขาดแคลนในการดำรงชีพก็ตาม ดังกระแสพระราชดำรัส ความตอนหนึ่งว่า “...ความเจริญของคนทั้งหลายย่อมเกิดมาจากการประพฤติชอบและการหาเลี้ยงชีพชอบเป็นหลักสำคัญ...”

 2.5.3.3 ละเลิกการแก่งแย่งผลประโยชน์และแข่งขันกันในทางการค้าขายประกอบอาชีพแบบต่อสู้กันอย่างรุนแรงเช่นอดีต ดังกระแสพระราชดำรัส ความตอนหนึ่งว่า “...ความสุขความเจริญอันแท้จริงนั้น หมายถึง ความสุขความเจริญที่บุคคลแสวงหาได้ด้วยความเป็นธรรม ทั้งในเจตนาและการกระทำไม่ใช่ ได้มาด้วยความบังเอิญ หรือด้วยการแก่งแย่งเบียดบังมาจากผู้อื่น...”

 2.5.3.4 ไม่หยุดนิ่งที่จะหาทางให้ชีวิตหลุดพ้นจากความทุกข์ยาก โดยต้องขวนขวายใฝ่หาความรู้ให้เกิดมีรายได้เพิ่มพูนขึ้นจนถึงขั้นพอเพียงเป็นเป้าหมายสำคัญ ดังกระแสพระราชดำรัสตอนหนึ่งที่ให้ความหมายชัดเจนว่า “...การที่ต้องการให้ทุกคนพยายามที่จะหาความรู้และสร้างตนเองให้มั่นคงนี้ เพื่อตนเอง เพื่อที่จะให้ตัวเองมีความเป็นอยู่ที่ก้าวหน้า ที่มีความสุข พอมีพอกินเป็นขั้นหนึ่ง และขั้นต่อไปก็คือ ให้มีเกียรติว่า ยืนได้ด้วยตัวเอง...”

 2.5.3.5 ปฏิบัติตนในแนวทางที่ดี ลดละสิ่งชั่วให้หมดสิ้นไปทั้งนี้ด้วยสังคมไทยที่ล่มสลายลงเพราะยังมีบุคคลจำนวนมิใช่น้อยที่ดำเนินการโดยปราศจากความละอาย ดังกระแสพระราชดำรัสความตอนหนึ่งว่า “...พยายามไม่ก่อความชั่วให้เป็นเครื่องทำลายตัว ทำลายผู้อื่น พยายามลด พยายามละความชั่วที่ตัวเองมีอยู่ พยายามก่อความดีให้แก่ตัวอยู่เสมอพยายามรักษาและเพิ่มพูนความดีที่มีอยู่นั้น ให้งอกงามสมบูรณ์ขึ้น...”

 ดังนั้นจึงสรุปได้ว่า เศรษฐกิจพอเพียงเป็นวิธีทางหนึ่งของการดำรงชีวิตประจำวันของเรา เป็นแนวทางในการดำรงชีวิตแบบเรียบง่าย ไม่ก่อความเดือนร้อนกาย ใจทั้งกับตนเองและผู้อื่น มีความระมัดระวังในการดำเนินชีวิตรู้จักใช้ทรัพยากรให้เกิดประโยชน์สูงสุด รู้จักประมาณตนเองคิด อยู่ ใช้ กิน อย่างมีเหตุมีผล ประหยัดอดออม ขยัน ซื่อสัตย์ อดทน และดำรงชีวิตให้ตั้งอยู่บนพื้นฐานของความเมตตา ความเอื้ออาทร และความสามัคคีของสมาชิกในชุมชน

 2.5.4 วิธีการพัฒนาคนตามแนวคิดเศรษฐกิจพอเพียง

 คนแต่ละคนมีชีวิตแตกต่างกันไปตามแบบแผนของสังคมที่สลับซับซ้อน เปลี่ยนแปลงและพัฒนาตลอดเวลา แต่ทุกคนก็ยังมีความต้องการที่ประสบความสำเร็จในชีวิตโดยเฉพาะคนไทยที่อยู่ในประเทศไทยนั้น ยังมีพระบาทสมเด็จพระเจ้าอยู่หัวฯ ที่ทรงชี้แนะและมอบแนวทางในการดำรงชีวิตในทางสายกลางที่สมดุล คือ มีความพอประมาณ มีเหตุมีผล มีภูมิคุ้มกันภายใต้เงื่อนไขของความรู้และคุณธรรม ที่เรียกว่า เศรษฐกิจพอเพียง ชีวิตความเป็นอยู่ของคนเกี่ยวข้องทั้งเศรษฐกิจ สังคม การเมืองการปกครอง และอื่น ๆ โดยเฉพาะด้านเศรษฐกิจ ซึ่งเป็นความจำเป็นพื้นฐานที่แต่ละคนมีระดับความต้องการไม่เท่ากัน เพราะแต่ละคนย่อมมีโอกาสของการพัฒนาการที่แตกต่างออกไป เช่น ความรู้ ความสามารถ ประสบการณ์ การสร้างรายได้ การใช้ประโยชน์จากทรัพยากร เป็นต้น ในขณะเดียวกันด้านสังคมเริ่มต้นจากการดำรงชีวิตจะมองถึงความสามารถในการพึ่งตนเองความร่วมมือของคนในครอบครัวและคนรอบข้าง สมาชิกในสังคมยอมรับ มีความมั่นคงในการดำรงชีวิต เป็นต้น วิธีการพัฒนาชีวิตโดยเศรษฐกิจพอเพียง (สุนัย เศรษฐ์บุญสร้าง, 2550, น. 28-33 และ สุเมธ ตันติเวชกุล, 2549, น. 10) สามารถดำเนินการได้ตามขั้นตอนดังต่อไปนี้

 1. จับประเด็นปัญหา/ค้นหาความต้องการของตนเอง ว่ามีปัญหาอะไร และอะไรเป็นสาเหตุ มีความต้องการอะไร มีเป้าหมายในการดำเนินชีวิตอย่างไร เช่น ต้องการมีชีวิตที่มีอนาคตก้าวหน้า มีความเป็นอิสระ มีเวลาเพื่อครอบครัวและสังคม มีทรัพย์สินเพียงพอ มีความสุข หลุดพ้นจากความยากลำบาก เป็นต้น

 2. วิเคราะห์ข้อมูลของตนเองและครอบครัว ซึ่งจะทำให้รู้สถานภาพ รู้สาเหตุของปัญหา รู้ปัจจัยต่าง ๆ ที่เกี่ยวข้อง รู้ผลกระทบต่าง ๆ ที่เกิดขึ้น ทั้งทางด้านเศรษฐกิจ สังคม เทคโนโลยี

ทรัพยากรธรรมชาติและสิ่งแวดล้อม

 2.1 ศักยภาพของตนเอง เช่น ความรู้ ความสามารถ ความชำนาญ (ทักษะ) ชื่อเสียง ประสบการณ์ ความมั่นคง ความก้าวหน้า สภาพทางการเงิน การสร้างรายได้ การใช้จ่าย การออมคุณธรรมและศีลธรรม เป็นต้น

 2.2 ศักยภาพของครอบครัว เช่น วิถีการดำรงชีวิตภาวะเศรษฐกิจของครอบครัว ความเชื่อ ทัศนคติ ค่านิยม วัฒนธรรม ประเพณี คุณภาพชีวิตของคนในครอบครัว ฐานะทางสังคม ฐานะทางการเงิน ที่เป็นทรัพย์สินและหนี้สินของครัวเรือนรายได้ และรายจ่ายของครัวเรือน

 3. วางแผนการพัฒนาการดำเนินชีวิต มีหลักการ คือ

 3.1 กำหนดสิ่งที่ตั้งใจปฏิบัติหรือทำเป็นแผนปฏิบัติให้สอดคล้อง “พอเพียง” กับการแก้ปัญหาสำคัญเร่งด่วนที่เผชิญก่อน

 3.2 กำหนดเป้าหมายของการปฏิบัติให้พอเหมาะกับศักยภาพที่มีอยู่

 3.3 กำหนดขอบเขตและกรอบเวลาของสิ่งที่ตั้งใจประพฤติปฏิบัติ เพื่อให้สามารถวัดผลสัมฤทธิ์ได้

 จากหลักการข้างต้นมีวิธีการปฏิบัติดังนี้

 1. พัฒนาตนเอง ให้มีการเรียนรู้ต่อเนื่อง (ใฝ่เรียนรู้) สร้างวินัยกับตนเอง โดยเฉพาะวินัยทางการเงิน

 2. สร้างนิสัยที่มีความคิดก้าวหน้ามุ่งมั่นในเป้าหมายชีวิตหมั่นพิจารณาความคิด ตัดสินใจแก้ปัญหาเป็นระบบโดยใช้ความรู้ (ที่รอบรู้ รอบคอบ ระมัดระวัง) มีความรับผิดชอบต่อตนเอง สังคม และครอบครัว

 3. หมั่นบริหารจิตใจให้มีความซื่อสัตย์ สุจริต รักชาติ เสียสละ สามัคคี เที่ยงธรรม ศีลธรรม

 4. ควบคุมจิตใจให้ตนเอง ประพฤติในสิ่งที่ดีงามสร้างสรรค์ ความเจริญรุ่งเรือง

 5. พัฒนาจิตใจ ให้ลด ละ เลิก อบายมุข กิเลส ตัณหา ความโกรธ ความหลง

 6. เสริมสร้างและฟื้นฟูความรู้และคุณธรรมของตนเองและครอบครัว เช่น เข้ารับการฝึกอบรม ฝึกทักษะ ในวิชาการต่าง ๆ หรือวิชาชีพ หมั่นตรวจสอบและแก้ไขข้อบกพร่องอย่างสม่ำเสมอ

 7. ปรับทัศนคติในเชิงบวก และมีความเป็นไปได้นอกจากนี้วิธีการปฏิบัติตนเพื่อไปสู่เป้าหมายให้เกิดคุณลักษณะตามแนวคิดเศรษฐกิจพอเพียงทั้ง 3 คุณลักษณะ ได้แก่ ความพอประมาณ ความมีเหตุผล และการมีภูมิคุ้มกันที่ดี มีนวัตกรรม

 4. จดบันทึกและทำบัญชีรับ – จ่าย

 5. สรุปผลการพัฒนาตนเองและครอบครัว โดยพิจารณาจาก

 5.1 ร่างกายมีสุขภาพ สมบูรณ์ แข็งแรง

 5.2 อารมณ์ต้องไม่เครียด มีเหตุมีผล มีความเชื่อมั่น มีระบบคิดเป็นระบบเป็นขั้นเป็นตอน มีแรงจูงใจ กล้าคิดกล้าทำ ไม่ท้อถอย หรือหมดกำลังใจ เมื่อประสบปัญหาในชีวิต

 5.3 สิ่งเหล่านี้ได้ลด ละ เลิก ได้แก่ รถป้ายแดง เงินพลาสติก โทรศัพท์มือถือ

สถานเริงรมย์ เหล้า บุหรี่ การพนัน

 2.5.5 การประยุกต์ใช้เศรษฐกิจพอเพียง

 2.5.5.1 พิจารณาจากความสามารถในการพึ่งตนเองเป็นหลัก ที่เน้นความสมดุลทั้ง 3 คุณลักษณะ คือ พอประมาณ มีเหตุมีผล และมีภูมิคุ้มกัน มาประกอบการตัดสินใจในเรื่องต่าง ๆ เป็นขั้นเป็นตอน รอบคอบ ระมัดระวัง พิจารณาถึงความพอดี พอเหมาะ พอควร และพร้อมรับการเปลี่ยนแปลง ที่มีองค์ประกอบครอบคลุม ทั้ง 5 ประการ คือ

 1) ด้านจิตใจ มีจิตใจเข้มแข็ง ฝึกตนเองได้ มีจิตสำนึกที่ดี เอื้ออาทร ประนีประนอม และนึกถึงประโยชน์ส่วนรวมเป็นหลัก

 2) ด้านสังคม มีความช่วยเหลือเกื้อกูลกัน รู้รักสามัคคี สร้างความเข้มแข็งให้ครอบครัวและชุมชน รู้จักผนึกกำลัง มีกระบวนการเรียนรู้ที่เกิดจากรากฐานที่มั่นคงแข็งแรง

 3) ด้านเศรษฐกิจ ดำรงชีวิตอยู่อย่างพอดี พอมี พอกิน สมควรตามอัตภาพ และฐานะของตนประกอบอาชีพสุจริต (สัมมาอาชีวะ) ด้วยความขยันหมั่นเพียร อดทน ใช้ชีวิตเรียบง่าย โดยไม่เบียดเบียนตนเองและผู้อื่น มีรายได้สมดุลกับรายจ่าย รู้จักการใช้จ่ายของตนเองและครอบครัวอย่างมีเหตุผลเท่าที่จำเป็น ประหยัด รู้จักการเก็บออมเงินและแบ่งปันผู้อื่น

 4) ด้านเทคโนโลยี รู้จักใช้เทคโนโลยีที่เหมาะสม สอดคล้องกับความต้องการและภูมินิเวศ พัฒนาเทคโนโลยีจากภูมิปัญญาท้องถิ่นมาใช้ให้เกิดประโยชน์ต่อตนเองและสังคม

 5) ด้านทรัพยากรธรรมชาติและสิ่งแวดล้อม รู้จักใช้และจัดการอย่างฉลาดและรอบคอบ สามารถเลือกใช้ทรัพยากรที่มีอยู่ให้เกิดความยั่งยืนสูงสุด

 2.5.5.2 พิจารณาความรู้คู่คุณธรรม มีการศึกษาเรียนรู้และพัฒนาตนเองอย่างต่อเนื่อง (ทั้งภาคทฤษฎีและการปฏิบัติจริง) ในวิชาการต่าง ๆ ที่เกี่ยวข้องกับการดำรงชีวิต ใช้สติปัญญาในการตัดสินใจต่าง ๆ อย่างรอบรู้ รอบคอบ และมีเหตุผลที่จะนำความรู้ต่าง ๆ เหล่านั้นมาปรับใช้อย่างมีขั้นตอนและระมัดระวังในการปฏิบัติ มีความตระหนักในคุณธรรม มีความซื่อสัตย์สุจริต มีความเพียรความอดทน และใช้สติปัญญาอย่างชาญฉลาดในการดำเนินชีวิตในทางสายกลาง

 คุณธรรมที่ทุกคนควรจะศึกษาและน้อมนามาปฏิบัติ มี 4 ประการคือ

 ประการแรก คือ การรักษาความสัตย์ ความจริงใจต่อตัวเองที่จะประพฤติปฏิบัติแต่สิ่งที่เป็นประโยชน์และเป็นธรรม

 ประการที่ 2 คือ การรู้จักข่มใจตนเอง ฝึกใจตนเองให้ประพฤติปฏิบัติอยู่ในสัจจะความดีนั้น

 ประการที่ 3 คือ ความอดทน อดกลั้น และอดออมที่จะไม่ประพฤติล่วงความสัตย์สุจริตไม่ว่าด้วยเหตุประการใด

 ประการที่ 4 คือ การรู้จักละวางความชั่ว ความทุจริต และรู้จักสละประโยชน์ส่วนน้อยของตนเพื่อประโยชน์ส่วนใหญ่ ของบ้านเมือง

 คุณธรรม 4 ประการนี้ ถ้าแต่ละคนพยายามปลูกฝังและบำรุงให้เจริญงอกงามขึ้นโดยทั่วกันแล้ว จะช่วยให้ประเทศชาติบังเกิดความสุข ความร่มเย็น และมีโอกาสที่จะปรับปรุงพัฒนาให้มั่นคง ก้าวหน้าต่อไปได้ดังประสงค์

 จากแนวคิดและทฤษฎีที่เกี่ยวข้องกับหลักเศรษฐกิจพอเพียงข้างต้นนั้น ผู้วิจัยสรุปหลักการพึ่งตนเองตามหลักเศรษฐกิจพอเพียงได้ดังนี้

 1. เน้นการผลิตพืชผลให้เพียงพอกับความต้องการบริโภคในครัวเรือนก่อนเป็นอันดับแรก

 2. เมื่อเหลือจากการบริโภคแล้ว จึงคำนึงถึงการผลิตเพื่อการค้า

 3. มีการลดค่าใช้จ่ายโดยการสร้างสิ่งอุปโภคบริโภคในที่ดินของตนเอง เช่น ข้าว น้ำ ปลา ไก่ ไข่ ไม้ผล พืชผัก

 4. มีการรวมกลุ่มของชาวบ้าน ให้ครอบคลุมทั้งการเกษตรแบบผสมผสาน หัตถกรรม การแปรรูป อาหาร การทำธุรกิจค้าขาย และการท่องเที่ยวระดับชุมชน

 5. มีการสร้างความมั่นคงให้กับสถาบันคอบรัว สถาบันชุมชน เพื่อการอนุรักษ์ทรัพยากรธรรมชาติและสิ่งแวดล้อม

 6. มีการพัฒนากระบวนการเรียนรู้ของชุมชนบนพื้นฐานของภูมิปัญญาท้องถิ่น และการรักษาขนบธรรมเนียมที่ดีงาม

 หลักเศรษฐกิจพอเพียงเป็นวิธีในการประกอบอาชีพและการดำรงชีวิต การประกอบอาชีพนั้นเน้นเพื่อสร้างรายได้ ส่วนการดำรงชีวิตเน้นเพื่อตอบสนองความต้องการในชีวิตประจำวัน เน้นการลดรายจ่าย โดยยึดหลักความพอประมาณคือการใช้ทางสายกลางในการประกอบอาชีพและดำรงชีวิต ช่วยให้สามารถพึ่งตนเองได้ หลักความมีเหตุผลคือการดำเนินชีวิตอย่างซื่อสัตย์ สุจริต มีความเพียร มีความอดทน ตลอดจนมีความเมตตากรุณาต่อผู้อื่น หลักมีภูมิคุ้มกันคือการพึ่งตนเองให้มากที่สุด ถ้าสามารถที่จะพึ่งตนเองได้มากเท่าไหร่ ภูมิคุ้มกันก็จะมีสูงมากขึ้น เช่น การใช้ทรัพยากรที่มีอยู่เองหรือหาได้ง่ายในท้องถิ่นให้มากที่สุด ใช้เทคโนโลยีที่เหมาะสมที่สามารถจัดการได้หรือครอบคลุมได้ มีทุนเป็นของตนเอง ได้แก่ ทุนมนุษย์คือมีสติปัญญาและความสามารถส่วนบุคคล ซึ่งแต่ละคนนั้นมีแตกต่างกันทั้งความรู้ ความสามารถ ประสบการณ์ การสร้างรายได้ และการใช้ประโยชน์จากทรัพยากร เป็นต้น ทุนทางสังคมและวัฒนธรรมคือการช่วยเหลือเกื้อกูลกันและร่วมมือกัน ทุนทางทรัพยากรธรรมชาติและสิ่งแวดล้อมคือทรัพยากรที่มีอยู่ในท้องถิ่น และทุนทางกายภาพที่มนุษย์เป็นผู้สร้างขึ้น เช่น เงินทุน เครื่องมือเครื่องใช้ ตลอดจนเทคโนโลยีในการผลิต

 วิธีการพัฒนาคนเพื่อให้สามารถพึ่งตนเองได้ตามหลักเศรษฐกิจพอเพียง มีดังนี้

 1. ต้องจับประเด็นปัญหา ค้นหาความต้องการของตนเองว่ามีปัญหาอะไร และอะไรเป็นสาเหตุ มีความต้องการอะไร มีเป้าหมายในการดำเนินชีวิตอย่างไร

 2. วิเคราะห์ศักยภาพของตนเองและครอบครัว

 2.1 ศักยภาพของตนเอง เช่น ความรู้ ความสามารถ ความชำนาญ (ทักษะ) ชื่อเสียง ประสบการณ์ ความมั่นคง ความก้าวหน้า สภาพทางการเงิน การสร้างรายได้ การใช้จ่าย การออม คุณธรรมและศีลธรรม

 2.2 ศักยภาพของครอบครัว เช่น วิธีการดำรงชีวิต ภาวะเศรษฐกิจของครอบครัวความเชื่อ ทัศนคติ ค่านิยม วัฒนธรรม ประเพณี คุณภาพชีวิตของคนในครอบครัว ฐานะทางสังคม ฐานะทางการเงิน ที่เป็นทรัพย์สินและหนี้สินของครัวเรือน รายได้และรายจ่ายของครัวเรือน

 3. วางแผนการพัฒนาการดำเนินชีวิต มีหลักการคือ

 3.1 กำหนดสิ่งที่ตั้งใจปฏิบัติหรือทำ เป็นแผนปฏิบัติ และจัดลำดับความสำคัญของการแก้ปัญหา

 3.2 กำหนดขอบเขตและกรอบระยะเวลาของสิ่งที่ตั้งใจปฏิบัติ เพื่อให้สามารถวัดผลสัมฤทธิ์ได้

 ดังนั้น คนที่จะสามารถการพึ่งตนเองได้ตามหลักเศรษฐกิจพอเพียงนั้น ต้องปฏิบัติดังนี้

 1. มีการเรียนรู้อย่างต่อเนื่อง

 2. มีวินัยทางการเงิน

 3. มีเป้าหมายชีวิตที่ชัดเจน

 4. ตัดสินใจแก้ปัญหาอย่างเป็นระบบ รอบคอบ โดยใช้ความรู้

 5. มีความรับผิดชอบต่อตนเอง ครอบครัว และสังคม

 6. มีความซื่อสัตย์ สุจริต มีศีลธรรม

 7. ลด ละ เลิก อบายมุข กิเลส ตัณหา

 8. เข้ารับการฝึกอบรม ฝึกทักษะ ในวิชาการต่าง ๆ อย่างสม่ำเสมอ

 9. มีทัศนคติในเชิงบวกต่อแนวทางการพัฒนาตนเองตามหลักเศรษฐกิจพอเพียง

 10. มีความเชื่อมั่น ไม่ท้อถอย หรือหมดกำลังใจ เมื่อประสบปัญหา

 2.5.6 การพึ่งตนเองตามแนวทางเศรษฐกิจพอเพียง

 การพึ่งตนเองตามแนวทางเศรษฐกิจพอเพียงนั้นเป็นการพึ่งตนเองโดยการใช้หลักปรัชญาเศรษฐกิจพอเพียงที่มี 3 ห่วง 3 เงื่อนไขมาใช้เป็นแนวทางในการดำเนินชีวิตโดยมีวิถีปฏิบัติในการพัฒนาที่ตั้งอยู่บนพื้นฐานของทางสายกลาง และความไม่ประมาท ที่คำนึงถึงความพอประมาณ ความมีเหตุผล การสร้างภูมิคุ้มกันในตัวที่ดี ตลอดจนใช้ความรู้ และคุณธรรมเป็นพื้นฐานในการดำรงชีวิต พร้อมรับต่อการเปลี่ยนแปลงที่เกิดขึ้นในยุคโลกาภิวัตน์ โดยสามารถที่จะเผชิญ และต่อสู้กับปัญหาต่าง ๆ ได้อย่างรู้เท่าทัน อีกทั้งยังมีความสามารถในการปรับตัวให้เหมาะสมกับสถานการณ์ และสภาพแวดล้อมในสังคมปัจจุบันได้อย่างมีประสิทธิภาพ ซึ่งรุจิพร จาระพงษ์ และคณะ (2543, น. 6-7) ได้กล่าวถึงเศรษฐกิจพอเพียงว่าเป็นการดำเนินชีวิตทางสายกลางโดยยึดหลักการพึ่งพาตนเอง ได้ดังนี้

 1. ด้านเทคโนโลยี

 1.1 ใช้เทคโนโลยีพื้นบ้านและเทคโนโลยีสมัยใหม่ที่เหมาะสม สอดคล้องกับความต้องการและสภาพแวดล้อม

 1.2 ใช้ภูมิปัญญาท้องถิ่น

 1.3 พัฒนาเทคโนโลยีจากภูมิปัญญาของเราเอง

 2. ด้านเศรษฐกิจ

 2.1 เพิ่มรายได้

 2.2 ลดรายจ่าย

 2.3 การออม การสะสมเป็นเงินทุน

 3. ด้านทรัพยากรธรรมชาติและสิ่งแวดล้อม

 3.1 การจัดการอย่างชาญฉลาด

 3.2 รู้คุณค่าของทรัพยากรธรรมชาติและสิ่งแวดล้อม

 3.3 ตั้งอยู่บนพื้นฐานการอนุรักษ์และใช้ประโยชน์อย่างยั่งยืน

 4. ด้านจิตใจ

 4.1 ทำตนให้เป็นที่พึ่งตนเอง

 4.2 มีจิตสำนึกที่ดี

 4.3 สร้างสรรค์ให้ตนเองและชาติโดยรวม

 4.4 มีจิตใจเอื้ออาทร ประนีประนอม

 4.5 คำนึงถึงประโยชน์ส่วนรวมเป็นที่ตั้ง

 5. ด้านสังคมวัฒนธรรม

 5.1 ช่วยเหลือเกื้อกูลซึ่งกันและกัน

 5.2 สร้างเครือข่ายชุมชนที่เข้มแข็ง

 แนวคิดเศรษฐกิจพอเพียงในระดับบุคคล คือความสามารถในการดำรงชีวิตได้อย่างไม่เดือนร้อน กำหนดความเป็นอยู่อย่างประมาณตนตามฐานะตามอัตภาพ และที่สำคัญไม่หลงใหลไปตามกระแสของวัตถุนิยม มีอิสรภาพไม่มีพันธนาการอยู่กับสิ่งใด หากกล่าวโดยสรุปคือ หันกลับมายึดเส้นทางสายกลางในการดำรงชีวิต เศรษฐกิจพอเพียงจึงเป็นพื้นฐานของความมั่นคงในการดำรงชีวิตที่ส่งผลให้สามารถพึ่งตนเองได้ หลักการพึ่งตนเองอาจจะแยกโดยยึดหลักสำคัญอยู่ 5 ประการ (สุเมธ ตันติเวชกุล, 2543, น. 2 และ อภิชัย พันธเสน, 2549, น. 41-42) คือ

 1. การพึ่งตนเองทางด้านจิตใจ หมายถึง คนที่สมบูรณ์พร้อมต้องมีจิตใจที่เข้มแข็ง มีจิตสำนึกว่าตนนั้นสามารถพึ่งตนเองได้และสามารถสร้างพลังผลักดันให้ตนเองมีภาวะจิตใจที่จะต่อสู้ชีวิตด้วยความสุจริต แม้อาจจะไม่ประสบความสำเร็จบ้างก็ตาม ไม่ท้อแท้แต่คงพยายามต่อไป ได้แก่ มีความหนักแน่นมั่นคงในสุจริตธรรม มุ่งมั่นที่จะปฏิบัติหน้าที่ให้จนสำเร็จ มีวิธีการในการปฏิบัติงานให้ประสบความสำเร็จ

 2. การพึ่งตนเองทางด้านสังคม หมายถึง สามารถเสริมสร้างให้ชุมชนในท้องถิ่นของตนเองเกิดความร่วมมือ ช่วยเหลือเกื้อกูลกัน และนำความรู้ที่ได้รับมาถ่ายทอดและเผยแพร่ให้ชุมชนของตนได้รับประโยชน์ซึ่งกันและกัน ได้แก่ การทำงานร่วมกับบุคคลอื่นได้เป็นอย่างดี ไม่มีความขัดแย้งกันในกลุ่ม

 3. การพึ่งตนเองทางด้านทรัพยากร ธรรมชาติ หมายถึง สามารถส่งเสริมให้มีการนำทรัพยากรธรรมชาติในท้องถิ่นมาใช้ให้เกิดประโยชน์สูงสุดได้แก่ การนำทรัพยากรธรรมชาติหรือวัสดุในท้องถิ่นที่มีอยู่มาประยุกต์ใช้เป็นภูมิปัญญาท้องถิ่น (Local Wisdom) ได้อย่างเหมาะสมและเกิดการพัฒนาประเทศไทยได้ดียิ่งขึ้น

 4. การพึ่งตนเองทางด้านเทคโนโลยี หมายถึง สามารถประยุกต์ใช้เทคโนโลยีใหม่ๆ ให้สอดคล้องกับความต้องการและสภาพแวดล้อม พัฒนาเทคโนโลยีจากภูมิปัญญาชาวบ้าน

 5. การพึ่งตนเองทางด้านเศรษฐกิจ หมายถึง สามารถอยู่ได้ด้วยตนเองในระดับเบื้องต้น ได้แก่ ไม่ใช้จ่ายเกินตัว และวางแผนอย่างรอบคอบ มีภูมิคุ้มกัน ไม่เสี่ยง แม้ไม่มีเงินก็ยังมีข้าว ปลา ผัก ผลไม้ ในท้องถิ่นของตนเองเพื่อการยังชีพและสามารถนำไปสู่การพัฒนาเศรษฐกิจของประเทศต่อไป

 บันได 9 ขั้นสู่การพึ่งตนเองตามแนวทางเศรษฐกิจพอเพียง (สถาบันเศรษฐกิจพอเพียง มหาวิทยาลัยราชภัฏราชนครินทร์, 2556) มีดังนี้

 บันไดขั้นที่ 1 - 4 คือ เศรษฐกิจพอเพียงขั้นพื้นฐาน 4 พอ พออยู่ พอกิน พอใช้ พอมีอากาศหายใจร่มเย็นสบาย สภาพแวดล้อมน่าอยู่ เป็นพื้นฐานปัจจัยในการดำรงชีวิตอย่างมีคุณภาพ

 ขั้นที่ 1 พอกิน

 พื้นฐานที่สุดของมนุษย์ คือ ความต้องการปัจจัย 4 และประการสำคัญที่สุดของปัจจัย 4 คือ อาหาร ขั้นที่ 1 ของแนวทางแก้ปัญหาที่ยั่งยืนคือ ตอบคำถามให้ได้ว่า “ทำอย่างไรจึงจะพอกิน” โดยให้ความสำคัญกับ ข้าวปลาอาหาร ไม่ให้ความสำคัญกับเงิน ซึ่งเป็นเพียงแค่ “ตัวกลาง” ในการแลกเปลี่ยนตามมาตรฐานสากล โดยยึดหลักว่า “เงินทองเป็นของมายา ข้าวปลาสิของจริง”

 เกษตรกรต้องเริ่มจากการอยู่ให้ได้โดยไม่ใช้เงิน มีอาหารพอมี พอกิน ด้วยการปลูกพืช ผัก ผลไม้ ให้พอกิน ชาวนาต้องเก็บข้าวไว้ให้เพียงพอสำหรับการมีกินทั้งปี ไม่ขายข้าวเปลือกเพื่อนำเงินไปซื้อข้าวสาร

 นอกจากนั้น หัวใจสำคัญของ “พอกิน” ยังมีความหมายรวมไปถึงความปลอดภัยในอาหาร กินอย่างไรให้มีสุขภาพดี ไม่สะสมเอาความเจ็บไข้ได้ป่วยไว้ในร่างกาย นี่คือความหมายของบันไดขั้นที่ 1 ที่เกษตรกรต้องก้าวข้ามให้ได้

 ขั้นที่ 2 - 4 พอใช้ พออยู่ พอร่มเย็น

 บันไดขั้นที่ 2 - 4 พอใช้ พออยู่ พอร่มเย็น เกิดขึ้นได้พร้อมกัน ด้วยคำตอบเดียวคือ “ปลูกป่า 3 อย่าง ประโยชน์ 4 อย่าง” ซึ่งป่า 3 อย่างจะให้ทั้ง อาหาร เครื่องนุ่งห่ม สมุนไพรสำหรับรักษาโรคทั้งโรคคน โรคพืช โรคสัตว์ ให้ไม้สำหรับทำบ้านพักที่อยู่อาศัย และให้ความร่มเย็นกับบ้าน กับชุมชน กับโลกใบนี้ ซึ่งเป็นแนวทางในการแก้ปัญหาความยากจนของเกษตรกรไทย ซึ่งได้รับการพิสูจน์แล้วว่าสามารถแก้ปัญหาได้จริง และยังสามารถย้อนกลับไปแก้ไขปัญหาหนี้สินซึ่งสะสมพอกพูนจากการทำเกษตรเชิงเดี่ยว ปัญหาความเสื่อมโทรมของทรัพยากร ปัญหาความขาดแคลนนำ ภัยแล้ง ทั้งหมดล้วนแก้ไขได้จากแนวคิดป่า 3 อย่างประโยชน์ 4 อย่างขององค์พระบาทสมเด็จพระเจ้าอยู่หัวฯ

 บันไดขั้นที่ 5 - 9 คือ เศรษฐกิจพอเพียงขั้นก้าวหน้า

 ขั้นที่ 5 - 6 บุญและทาน

 เครือข่ายเศรษฐกิจพอเพียง เชื่อมั่นว่าสังคมไทยเป็นสังคมบุญ สังคมทาน ไม่เน้นการแลกเปลี่ยนทางการค้า แต่เน้นการทำบุญ ไม่เน้นการสะสมเป็นของส่วนตัว แต่เน้นการให้ทานและสะสมโดยมอบให้เป็นทรัพย์สินส่วนร่วมโดยวัด หรือ ศาสนสถานตามแต่ละศาสนาเป็นศูนย์กลาง เป็นการฝึกจิตใจ ให้ละซึ่งความโลภ และกิเลสในการอยากได้ ใคร่ มี ลดปัญหาช่องว่างระหว่างชนชั้น ตามความหมายอันลึกซึ้งของคำ “Our Loss is Our Gain” หรือ “ยิ่งทำยิ่งได้ ยิ่งให้ยิ่งมี” การให้ไปคือได้มา และเชื่อมั่นในฤทธิ์ของทาน ว่าทานมีฤทธิ์จริง และจะส่งผลกลับมาเป็นเพื่อน เป็นกัลยาณมิตร เป็นเครือข่ายที่ช่วยเหลือกันในทุกสถานการณ์ แม้ในวันที่โลกนี้ประสบกับวิกฤตการณ์

 ขั้นที่ 7 เก็บรักษา

 ขั้นต่อไปหลังจากสามารถพึ่งตนเองได้ พอมี พอเหลือทำบุญ ทำทานแล้ว คือการรู้จักเก็บรักษา ซึ่งเป็นการตั้งอยู่ในความไม่ประมาท และการรู้จักเก็บรักษา ยังเป็นการสร้างรากฐานของการเอาตัวรอดในเวลาเกิดวิกฤตการณ์ โดยยึดแนวทางตามวิถีชีวิตชาวนาสมัยก่อน ซึ่งเก็บรักษาข้าวไว้ในยุ้งฉางเพื่อให้พอมีกินข้ามปี คัดเลือกและเก็บรักษา “ข้าวพันธุ์” ไว้สำหรับเป็นพันธุ์ข้าวในปีต่อไป ซึ่งผิดกับวิถีชาวนาในปัจจุบันที่ใช้วิธีการขายข้าวทั้งหมดแล้วนำเงินที่ขายได้ไปซื้อพันธุ์ข้าวเพื่อปลูกในปีต่อไป ส่งผลให้เกิดการขาดความมั่นคงและเปรียบเสมือนการใช้ชีวิตอยู่บนเส้นทางสายความประมาท เพราะหากเกิดภัยแล้ง น้ำท่วม ผลผลิตไม่ได้ตามที่ตั้งใจไว้ ย่อมหมายถึงปัญหาหนี้สินและการขาดแคลนพันธุ์ข้าวสำหรับปลูกในปีต่อไป

 นอกจากเก็บพันธุ์ข้าวแล้ว ยังเน้นให้รู้จักวิธีการถนอมอาหาร การสะสมอาหารไว้กินในยามหน้าแล้ง ด้วยการแปรรูปอาหารหลากชนิด อาทิ ปลาร้า ปลาแห้ง มะขามเปียก พริกแห้ง หอม กระเทียม เพื่อเก็บไว้กินในอนาคต

 หลังสามารถพึ่งตนเองได้ พอเหลือทำบุญทำทานแล้ว คือการรู้จักเก็บรักษา ซึ่งเป็นการตั้งอยู่ในความไม่ประมาท เป็นการสร้างรากฐานของการเอาตัวรอดในเวลาเกิดวิกฤตการณ์ โดยยึดแนวทางตามวิถีชีวิตชาวนาสมัยก่อนซึ่งเก็บรักษาข้าวไว้ในยุ้งฉางเพื่อให้พอมีกินข้ามปี การเก็บรักษายังเน้นให้รู้จักวิธีการถนอมอาหาร ด้วยการแปรรูปอาหารหลากชนิด อาทิ ปลาร้า ปลาแห้ง มะขามเปียก พริกแห้ง หอม กระเทียม ฯลฯ

 ขั้นที่ 8 ขาย

 เนื่องจากเศรษฐกิจพอเพียง ไม่ใช่เศรษฐกิจการค้า แต่ก็ไม่ใช่เศรษฐกิจหลังเขา การค้าขายสามารถทำได้ แต่ทำภายใต้การรู้จักตนเอง รู้จักพอประมาณ และทำไปตามลำดับ โดยของที่ขาย คือ ของที่เหลือจากทุกขั้นแล้วจึงนำมาขาย เช่น ทำนาอินทรีย์ ปลูกข้าวปลอดสารเคมี ไม่ทำลายธรรมชาติ ได้ผลผลิตเก็บไว้พอกิน เก็บไว้ทำพันธุ์ ทำบุญ ทำทาน แล้วจึงนำมาขายด้วยความรู้สึกของการ “ให้” อยากที่จะให้สิ่งดี ๆ ที่เราปลูกเอง เผื่อแผ่ให้กับคนอื่น ๆ ได้รับสิ่งดี ๆ นั้น ๆ ด้วย

 การค้าขายตามแนวทางเศรษฐกิจพอเพียง จึงเป็นการค้าที่มองกลับด้าน “เพราะรักคุณจึงอยากให้คุณได้รับในสิ่งดี ๆ ” พอเพียงเพื่ออุ้มชู เผื่อแผ่ แบ่งปัน ไปด้วยกันกดการค้าขายสามารถทำได้ แต่ทำภายใต้การรู้จักตนเอง รู้จักพอประมาณ คือ ของที่เหลือจากทุกขั้นแล้วจึงนำมาขาย เช่น ทำนาอินทรีย์ ปลูกข้าวปลอดสารเคมี ได้ผลผลิตเก็บไว้พอกิน เก็บไว้ทำพันธุ์ ทำบุญ ทำทาน แล้วจึงนำมาขายด้วยความรู้สึกของการ “ให้” อยากที่จะให้สิ่งดี ๆ เผื่อแผ่ให้กับคนอื่น ๆ ได้รับสิ่งดี ๆ นั้น ๆ ด้วย

 ขั้นที่ 9 กองกำลังเกษตรโยธิน

 ขั้นที่ 9 คือการสร้างกองกำลังเกษตรโยธิน หรือการสร้างเครือข่ายเชื่อมโยงทั้งประเทศ เพื่อขยายผลความสำเร็จตามแนวทางเศรษฐกิจพอเพียง สู่การปฏิวัติแนวคิด และวิถีการดำเนินชีวิตของคนในสังคม ในชุมชน เพื่อการแก้ปัญหาวิกฤต 4 ประการ อันได้แก่ วิกฤตการณ์สิ่งแวดล้อม ภัยธรรมชาติ (Environmental Crisis) วิกฤตการณ์โรคระบาดทั้งในคน สัตว์ พืช (Epidemic Crisis) วิกฤตเศรษฐกิจ ข้าวยากหมากแพง (Economic Crisis) วิกฤตความขัดแย้งทางสังคม / สงคราม (Political / Social Crisis)

 จากแนวคิดเรื่องเศรษฐกิจพอเพียงนี้ จะทำให้เห็นได้ว่า การประหยัดเป็นองค์ประกอบที่สำคัญ ที่จะนำพาไปสู่การพัฒนาที่ยั่งยืน การประหยัดต้องรู้จักการเริ่มต้นที่ตนเอง ครอบครัว และชุมชนจึงจะส่งผลต่อการดำเนินการตามแนวคิดนี้

**2.6 ปัจจัยเชิงสาเหตุที่มีผลต่อการประหยัดของนักเรียนระดับมัธยมศึกษา**

วิธีการค้นหาตัวแปรในการวิจัยครั้งนี้ ผู้วิจัยได้ดำเนินการค้นหาตัวแปรที่ใช้ในการวิจัย โดยการศึกษาจากเอกสาร และงานวิจัยที่เกี่ยวข้อง และนำมากำหนดเป็นตัวแปรที่คาดว่าน่าจะมีผลต่อการประหยัดของนักเรียนระดับเรียนมัธยมศึกษา มีรายละเอียดดังนี้

 2.6.1 ปัจจัยส่วนบุคคล

 ปัจจัยส่วนบุคคลนับว่ามีความสำคัญต่อพฤติกรรมของแต่ละคน มีลักษณะเป็นการเฉพาะที่แต่ละบุคคลได้รับจากการเลี้ยงดู การอบรม การขัดเกลาทางสังคมรอบตัว โดยแต่ละคนจะได้รับแตกต่างกันไป ส่งผลให้คนแต่ละคนเกิดพฤติกรรมไม่เหมือนกัน จากการศึกษาเอกสารแนวคิด และทฤษฎีที่เกี่ยวข้องกับปัจจัยส่วนบุคคลที่มีผลต่อจริยธรรมด้านการประหยัดของนักเรียนระดับชั้นมัธยมศึกษา พบว่า มี 2 ตัวแปร ได้แก่ บุคลิกภาพและความมีวินัย มีรายละเอียดดังนี้

 2.6.1.1 บุคลิกภาพ

 ในการวิจัยครั้งนี้ ผู้วิจัยได้ศึกษาเอกสารเกี่ยวกับแนวคิด ทฤษฎีเกี่ยวกับบุคลิกภาพ ซึ่งเป็นปัจจัยส่วนบุคคลที่มีผลต่อพฤติกรรมการประหยัดของนักเรียนระดับมัธยมศึกษา มีสาระสำคัญ ดังนี้

 1) ความหมายของบุคลิกภาพ

 ศรีธรรม ธนภูมิ(2535, น. 14) ให้ความหมายว่า บุคลิกภาพ หมายถึง ลักษณะนิสัย หรือพฤติกรรมของบุคคลที่แสดงออกซ้ำ ๆ เพื่อตอบสนองและปรับตัวต่อสิ่งแวดล้อม และสังเกตได้จากความสามารถ ความสนใจ ลักษณะเด่น ค่านิยม ทัศนคติ ภาพพจน์ที่เกี่ยวกับตน และความประพฤติ

ดำรงศักดิ์ ชัยสนิท และสุนี เลิศแสวงกิจ(2542, น. 3) ให้ความหมายว่า คือ ลักษณะพิเศษเฉพาะของแต่ละบุคคล อันทำให้บุคคลนั้นแตกต่างจากบุคคลอื่น ๆ บุคลิกภาพประกอบด้วย รูปสมบัติ และคุณสมบัติ รูปสมบัติหมายถึง รูปร่างหน้าตา และการแต่งกาย คุณสมบัติหมายถึง ลักษณะนิสัยต่าง ๆ เช่น ความซื่อสัตย์ ความสุภาพ ความกระตือรือร้น เป็นต้น

 ศรีเรือน แก้วกังวาล(2547, น. 5) กล่าวว่าบุคลิกภาพ หมายถึง ลักษณะเฉพาะตัวของบุคคลในด้านต่าง ๆ ทั้งส่วนภายนอกและส่วนภายใน บุคลิกภาพภายนอก คือ ส่วนที่มองเห็นชัดเจน เช่น รูปร่าง หน้าตา กริยามารยาท การแต่งตัว วิธีพูดจา การนั่ง การกิน ส่วนบุคลิกภาพภายใน คือ ส่วนที่มองเห็นได้ยาก แต่อาจทราบได้โดยการอนุมาน เช่น สติปัญญา ความถนัด ลักษณะอารมณ์ประจำตัว ความใฝ่ฝัน ปรารถนา ปรัชญาชีวิต ค่านิยม ความสนใจ บุคลิกภาพของบุคคลเป็นลักษณะสากลของมนุษย์ที่เรียกกันว่า “เฉพาะตัว”

 จากความหมายดังกล่าวข้างต้นสรุปได้ว่า บุคลิกภาพ หมายถึง ลักษณะเฉพาะตัวของบุคคลในด้านต่าง ๆ ทั้งส่วนภายนอก และส่วนภายใน บุคลิกภาพภายนอก คือส่วนที่บุคคลแสดงออกให้เห็นชัดเจน ส่วนบุคลิกภาพภายใน คือ ส่วนที่มองเห็นได้ยาก ต้องให้เวลาในการบ่งบอก เช่น สติปัญญาความถนัด ความใฝ่ฝัน ปรารถนา ปรัชญาชีวิต ค่านิยม ความสนใจ

 2) แนวคิดเกี่ยวกับบุคลิกภาพ

 ได้มีผู้กล่าวถึงแนวคิดเกี่ยวกับบุคลิกภาพไว้ เช่น Eysenck (1969, p. 253) กล่าวว่า การพิจารณาบุคลิกภาพแสดงตัวและเก็บตัวได้จากการมีส่วนร่วมหรือไม่มีส่วนร่วม การเข้าสังคมหรือการแยกตัว การเข้าใกล้หรือการถอยหนี การกระตือรือร้นหรือเฉื่อยชา ความมั่นคงทางอารมณ์ ซึ่งสอดคล้องกับHall. and Lindzey (1975, p. 89–91) ให้ความเห็นว่า บุคลิกภาพแบ่งได้เป็น 2 มิติ (Dimensions) คือ มิติที่มักแยกตัวเอง เมื่อเกิดความกดดันทางอารมณ์ หรือที่เรียกว่า การเก็บตัว (Introversion) และมิติที่ชอบเข้าสังคม และชอบมีความสัมพันธ์กับบุคคลอื่นที่เรียกว่า การแสดงออก Extroversion) นอกจากนี้ Jung (1971, p. 68) ก็ได้พยายามแยกแยะรายละเอียดของบุคลิกภาพแสดงตัว และเก็บตัว เพื่อจะได้มองเห็นภาพความชัดเจน ดังแสดงใน ตารางที่ 2.2

**ตารางที่ 2.4**

*บุคลิกภาพเก็บตัวและบุคลิกภาพแสดงตัวตามทฤษฎีของจุง*

|  |  |
| --- | --- |
| บุคลิกภาพเก็บตัว (Introversion)บุคลิกที่มีลักษณะเด่นดังนี้ | บุคลิกภาพแสดงตัว (Extroversion)บุคลิกที่มีลักษณะเด่นดังนี้ |
| 1. การตัดสินใจมักขึ้นอยู่กับตนเองเป็น ใหญ่2. มีมาตรฐานและกฎเกณฑ์แน่นอน  ควบคุมอุปนิสัยของตน3. ไม่มีการยืดหยุ่นอะลุ้มอล่วย4. พะวงถึงตนเองมากเป็นพิเศษ5. การปรับตัวมักจะเป็นในรูปการ หลบหนี6. ถ้าจะเกิดวิปริตทางใจก็มักจะเป็น ประเภท Anxiety | 1. มีความเชื่ออยู่บนรากฐานของความจริงข้อมูลที่ได้ นั้นต้องยุติธรรม2. มีอุปนิสัยที่อาจจะเปลี่ยนแปลงไปได้ตามความ เหมาะสม3. พร้อมที่จะเปลี่ยนไปตามสถานการณ์ใหม่ ๆ อยู่ เสมอ4. ไม่เป็นผู้พะวงถึงตัวเองมากนั้น5. การปรับตัวมักเป็นในรูปการชดเชย6. ถ้าจะเกิดวิปริตทางใจก็มักจะเป็นประเภท  Hysteria |

จากการศึกษาแนวคิดดังกล่าวข้างต้นสรุปได้ว่า บุคลิกภาพแบบแสดงตัว เป็นบุคลิกภาพที่ชอบเข้าสังคม เปิดเผย สามารถปรับตัวให้เข้าได้กับทุกสถานการณ์ ส่วนบุคลิกภาพแบบเก็บตัว เป็นบุคลิกภาพที่ไม่ชอบสมาคมกับบุคคลอื่น ขาดความยืดหยุ่นและตัดสินใจโดยใช้ตนเองเป็นหลัก

 3) ทฤษฎีบุคลิกภาพ

ทฤษฎีบุคลิกภาพ คือ ความพยายามที่จะอธิบายและสรุปลักษณะโครงสร้างและการพัฒนาบุคลิกภาพของบุคคลให้เป็นระบบ มีระเบียบรัดกุมเข้าใจได้ ในแต่ละทฤษฎีจะมีหลักการที่แตกต่างกันในรายละเอียดที่เน้นหนักลึกซึ้งไปในด้านต่าง ๆ นักทฤษฎีแต่ละคน มีหลักการเหตุผลและความเชื่อมั่นเป็นของตนเอง ทฤษฎีของผู้ใดจะแพร่หลายไปมากน้อยเพียงใดนั้น ขึ้นอยู่กับความชัดเจนและความยากง่ายในการอธิบาย ตลอดจนการตีพิมพ์เผยแพร่ให้ไปสู่แหล่ง

ต่าง ๆ ได้กว้างขวางมากน้อยเพียงใด

 ทฤษฎีบุคลิกภาพที่ใช้ประโยชน์ได้ดีจึงต้องสามารถอธิบายลักษณะต่าง ๆ ของบุคคลได้อย่างกว้างขวางและมีบูรณาการพอที่จะอำนวยให้พิจารณามนุษย์ได้ ในปัจจุบันมีทฤษฎีบุคลิกภาพหลายทฤษฎี ซึ่งอาจเป็นเพราะบุคลิกภาพเป็นเรื่องที่กว้างขวางซับซ้อน จนกระทั่งทฤษฎีหนึ่งไม่สามารถอธิบายลักษณะบุคลิกภาพได้ครอบคลุมชัดแจ้ง ทุกทฤษฎียังมีจุดอ่อน ซึ่งโต้แย้งได้

 บุคลิกภาพแบบกล้าแสดงออก มีลักษณะเป็นคนที่แสวงหาและทำกิจกรรมร่วมกับผู้อื่น ชอบการสังสรรค์และเข้าสังคม มีการยอมรับและปรับตนเองให้เข้ากับสังคมได้เป็นคนที่พูดคุยสนุกสนานเป็นกันเอง คบคนง่าย บุคคลที่มีบุคลิกภาพแบบนี้ ชอบที่จะแสวงหาประสบการณ์ชีวิต โดยการเข้าไปมีส่วนร่วมในกิจกรรมจริง ๆ มากกว่าการอ่านจากหนังสือ หรือนั่งคิดเอาเอง

 จากเอกสารที่เกี่ยวข้องกับบุคลิกภาพแบบเก็บตัว และแบบแสดงตัว สรุปได้ว่า บุคลิกภาพแบบแสดงตัวเป็นบุคลิกภาพที่ชอบเข้าสังคม เปิดเผย สามารถปรับตัวให้เข้าได้กับทุกสถานการณ์ ส่วนบุคลิกภาพแบบเก็บตัว เป็นบุคคลที่ไม่ชอบสมาคมกับคนอื่น ขาดความยืดหยุ่น และตัดสินใจอะไรโดยใช้ตนเองเป็นหลัก ซึ่งบุคลิกภาพทั้งสองแบบ ดังที่กล่าวมาแล้วน่าจะมีผลต่อปัจจัยที่ส่งผลต่อการประหยัด ของนักเรียน

 4) ปัจจัยที่มีอิทธิพลต่อบุคลิกภาพ

ผ่องพรรณ เกิดพิทักษ์ (2530, น. 41–44) กล่าวว่า ปัจจัยที่มีอิทธิพลต่อบุคลิกภาพ ประกอบด้วยพันธุกรรม สิ่งแวดล้อม และช่วงเวลาในชีวิตของบุคคล กล่าวคือ

 1) พันธุกรรม สิ่งที่ถ่ายทอดทางพันธุกรรมส่วนมากเป็นลักษณะทางกาย เช่น ความสูงต่ำ ลักษณะเส้นผม สีผิว ชนิดของโลหิต โรคภัยไข้เจ็บบางชนิด และข้อบกพร่องทางร่างกายบางชนิด เช่น ตาบอดสี ศีรษะล้าน นิ้วเกิน มือติดกัน ฯลฯ ซึ่งลักษณะทางกายเหล่านี้ เป็นอิทธิพลของพันธุกรรมที่มีต่อบุคลิกภพของแต่ละบุคคลทั้งสิ้น

 2) สิ่งแวดล้อม มีอิทธิพลต่อพัฒนาการของมนุษย์ ทั้งพัฒนาการทางกาย ทางจิต และบุคลิกภาพ คือบุคคลอื่น ๆ รอบตัวเรา ครอบครัว กลุ่มคน และวัฒนธรรม สิ่งแวดล้อมที่เป็นมนุษย์คนอื่น ๆ นี้ จะมีอิทธิพลอย่างมากต่อการพัฒนาบุคลิกภาพ เจตคติ พฤติกรรมทางสังคมมนุษย์

 3) ช่วงเวลาในชีวิตของบุคคลแสดงถึงระดับพัฒนาการทางร่างกายและจิตใจอันเกิดจากอิทธิพลร่วมระหว่างพันธุกรรมและสิ่งแวดล้อม ตั้งแต่อดีตจนถึงปัจจุบัน และระยะสำคัญของพัฒนา การของมนุษย์ส่วนมากจะอยู่ในช่วงชีวิตเด็กเป็นส่วนมาก

 สรุปได้ว่า อิทธิพลของพันธุกรรม สิ่งแวดล้อม และช่วงเวลาในชีวิตของบุคคลเป็นปัจจัย สำคัญที่ส่งผลในการพัฒนาบุคลิกภาพของบุคคลให้มีลักษณะที่แตกต่างกันไป

 5) การวัดบุคลิกภาพ

 จากการศึกษาวิธีการวัดบุคลิกภาพที่ผ่านมาได้เคยมีนักวิจัยสร้างเครื่องมือเพื่อใช้วัดบุคลิกภาพไว้ ดังนี้

 พฤฒิพล นิ่มพร้าว(2547, น. 78)ได้สร้างเครื่องมือวัดบุคลิกภาพเป็นแบบสอบถามบุคลิกภาพ จำนวน 12 ข้อมีลักษณะเป็นมาตราส่วนประเมินค่า 5 ระดับ ตามแบบ ลิเคิร์ท (Likert Scale) ตั้งแต่จริงที่สุดถึง จริงน้อยที่สุด

 เอริสา มโนธรรม(2550, น. 138) ได้สร้างเครื่องมือวัดบุคลิกภาพเป็นแบบสอบถามบุคลิกภาพ จำนวน 16 ข้อ มีลักษณะเป็นมาตราส่วนประมาณค่า 5 ระดับ ตั้งแต่จริงที่สุดถึง จริงน้อยที่สุด

 พิไลวรรณ แตงขาว (2545, น. 90) และ บุญส่ง สร้อยสิงห์(2546, น. 101-108)ได้สร้างเครื่องมือวัดบุคลิกภาพเป็นแบบสอบถามบุคลิกภาพ จำนวน 10 ข้อ มีลักษณะเป็นมาตราส่วนประมาณค่า 5 ระดับ ตั้งแต่จริงที่สุดถึง จริงน้อยที่สุด

พัชรี ศิลารัตน์ (2556, น. 67)ได้สร้างเครื่องมือวัดบุคลิกภาพเป็นแบบสอบถามบุคลิกภาพ จำนวน 10 ข้อ มีลักษณะเป็นมาตราส่วนประมาณค่า 6 ระดับ ได้แก่ จริงที่สุด จริงมาก จริง ค่อนข้างจริง ค่อนข้างไม่จริง ไม่จริงเลย

 การวิจัยในครั้งนี้ผู้วิจัยได้นำเครื่องมือการวัดบุคลิกภาพของเอริสา มโนธรรม และ พัชรี ศิลารัตน์ นำมาปรับใช้ในการวัดบุคลิกภาพของนักเรียนระดับมัธยมศึกษากลุ่มเป้าหมายการวิจัย โดยดำเนินการปรับข้อคำถามบางส่วน ปรับเนื้อหาเพื่อให้สอดคล้องกับเนื้อหาและบริบทในการวิจัยครั้งนี้ เครื่องมือวัดบุคลิกภาพที่ผู้วิจัยใช้ในการเก็บรวบรวมในการวิจัยครั้งนี้มีลักษณะเป็นมาตราส่วนประมาณค่า (Rating Scale) แบ่งเป็น 5 ระดับ ได้แก่ จริงที่สุด จริงมาก ค่อนข้างจริง ไม่จริง และไม่จริงที่สุด ใช้วัดลักษณะการปฏิบัติของผู้ตอบแบบสอบถาม ประกอบด้วย ข้อคำถาม จำนวน 10 ข้อ

 6) งานวิจัยที่เกี่ยวข้องกับบุคลิกภาพ

 ได้มีนักวิชาการได้ทำการวิจัยเกี่ยวกับบุคลิกภาพไว้ดังนี้ เช่น

Kline (1966, pp. 18–195) ได้ทำการศึกษาความสัมพันธ์ระหว่างบุคลิกภาพเก็บตัว – แสดงตัว ลักษณะทางอารมณ์ และอาการทางประสาทกับผลสัมฤทธิ์ทางการเรียน โดยใช้กลุ่มตัวอย่าง จากเด็กโรงเรียนมัธยมในเมือง 138 คน และเด็กในโรงเรียนชุมชน 40 คน พบว่า บุคลิกภาพเก็บตัว – แสดงตัว ไม่มีความสัมพันธ์กับระดับสติปัญญา และบุคลิกภาพเก็บตัว – แสดงตัว มีความสัมพันธ์กับผลสัมฤทธิ์ทางการเรียน

 Broadbent(1969, pp. 214–218) ได้ศึกษาการเก็บตัว – แสดงตัว ของนักศึกษาปริญญาโท ในมหาวิทยาลัยแคมบริดจ์ ซึ่งเป็นกลุ่มเรียนดีและเรียนไม่ดี ผลปรากฏว่านักศึกษาที่เรียนดีเก็บตัวมากกว่ากลุ่มที่เรียนไม่ดี อย่างมีนัยสำคัญ การศึกษาครั้งนี้ยังแสดงด้วยว่านักเรียนทั้งสองกลุ่มมีสติปัญญาไม่แตกต่างกัน ดังนั้น การเก็บตัว – แสดงตัว ไม่ขึ้นอยู่กับสติปัญญาซึ่งมีผลต่อความสำเร็จในการเรียน

อุไร สิงโต(2521, น. 70) ได้ทำการศึกษาบุคลิกภาพเก็บตัวและแสดงตัวกับผลสัมฤทธิ์ทางการเรียน กลุ่มตัวอย่างเป็นนักเรียนชาย-หญิง อายุระหว่าง 15 – 17 ปี ซึ่งกำลังเรียนชั้นมัธยมศึกษาปีที่ 4 ในโรงเรียนรัฐบาล 2 แห่ง จำนวน 160 คน พบว่า นักเรียนที่มีบุคลิกภาพเก็บตัวมีผลสัมฤทธิ์ทางการเรียนแตกต่างกันกับนักเรียนที่มีบุคลิกภาพแสดงตัว อย่างมีนัยสำคัญทางสถิติที่ระดับ .01 นักเรียนชายที่มีบุคลิกภาพเก็บตัวมีผลสัมฤทธิ์ทางการเรียนไม่แตกต่างกับนักเรียนหญิงที่มีบุคลิกภาพเก็บตัว แต่นักเรียนชายที่บุคลิกภาพแสดงตัวมีผลสัมฤทธิ์ทางการเรียนแตกต่างกับนักเรียนหญิงที่มีบุคลิกภาพแสดงตัว อย่างมีนัยสำคัญทางสถิติ

 จากการทบทวนเอกสารและงานวิจัยที่เกี่ยวข้องกับบุคลิกภาพเก็บตัว – แสดงตัว ดังที่กล่าวมาข้างต้น แสดงให้เห็นว่า เด็กที่มีบุคลิกภาพเก็บตัว – แสดงตัว ส่งผลให้เด็กมีลักษณะที่แตกต่างกันทั้งด้านการเรียน การแสดงออก และด้านอารมณ์ ดังนั้นในการวิจัยในครั้งนี้ ผู้วิจัยคาดว่าตัวแปรด้านบุคลิกภาพ น่าจะเป็นปัจจัยหนึ่งที่ส่งผลต่อการประหยัดของนักเรียนระดับมัธยมศึกษาในจังหวัดนนทบุรี

 2.6.1.2 ความมีวินัย

 ในการวิจัยครั้งนี้ ผู้วิจัยได้ศึกษาเอกสารเกี่ยวกับแนวคิด ทฤษฎีเกี่ยวกับความมีวินัยซึ่งเป็นปัจจัยส่วนบุคคลที่มีผลต่อการประหยัดของนักเรียนระดับมัธยมศึกษา มีสาระสำคัญ ดังนี้

 1) ความหมายของความมีวินัย

 ได้มีนักวิชาการได้ให้ความหมายความมีวินัย ไว้ดังนี้ เช่น

บุญมี แท่นแก้ว (2541, น. 62) ได้ให้ความหมายว่า ความมีวินัย หมายถึง การนำไปในทางที่ดี นำไปในทางเจริญก้าวหน้า ผู้มีวินัยหรือมีระเบียบ มีแบบ มีแผน และมีความงดงามด้วยจริยธรรม ศีลธรรมที่ได้ศึกษาดีแล้ว ย่อมเป็นความดีเป็นมงคล

พระสมชาย ฐานวุฒโฒ (2541, น. 72) ได้ให้ความหมายว่า ความมีวินัยหมายถึง ระเบียบ กฎเกณฑ์ ข้อบังคับ สำหรับควบคุมความประพฤติทางกาย วาจา ของคนในสังคมให้เรียบร้อยดีงาม เป็นแบบแผนอันหนึ่งอันเดียวกัน จะได้อยู่ร่วมกันอย่างมีความสุข ไม่กระทบกระเทือนซึ่งกันและกัน วินัยช่วยให้คนในสังคมห่างไกลจากความชั่วทั้งหลาย

พจนานุกรม ฉบับราชบัณฑิตยสถาน(2542, น. 1077) ได้ให้ความหมายว่าวินัย หมายถึง ระเบียบแบบแผน และข้อบังคับ ข้อปฏิบัติ

วสัน ปุ่นผล (2542, น. 10) ได้ให้ความหมายว่า ความมีวินัย หมายถึง ความสามารถของบุคคลในการควบคุมอารมณ์และพฤติกรรมของตนเองให้เป็นไปตามที่ตนมุ่งหวัง ซึ่งจะต้องเป็นไปตามกฎระเบียบของสังคม เกิดจากความรู้สึกมองเห็นคุณค่าในการปฏิบัติ มิได้เกิดจากข้อบังคับจากภายนอกเท่านั้น แม้จะมีอุปสรรคก็ยังไม่เปลี่ยนแปลงพฤติกรรมนั้น

 2) แนวคิดเกี่ยวกับความมีวินัย

 ได้มีผู้กล่าวถึงแนวคิดเกี่ยวกับความมีวินัยไว้ เช่น

บุญมี แท่นแก้ว (2541, น. 62) ได้กล่าวถึงความสำคัญของความมีวินัยว่า สังคมใหญ่เมื่อมีสมาชิกจำนวนมากอยู่ร่วมกันเป็นหมู่เป็นคณะอยู่เป็นกลุ่มเป็นพวกสมาชิกย่อมมาจากชาติตระกูลต่างกัน มีนิสัยใจคอต่างกัน ถ้าขาดระเบียบวินัยต่างคนต่างทำตามที่ตนพอใจ ทำตามที่ตนต้องการ ความขัดแย้งย่อมเกิดขึ้น ในที่สุดความโกลาหล วุ่นวาย ย่อมตามมา มีการทะเลาะเบาะแว้งกันเป็นปกติ ความสงบสุขจะเกิดขึ้นไม่ได้เลย ดังนั้น จึงต้องอาศัย วินัยเป็นบรรทัดฐานในการปฏิบัติร่วมกัน

 อุมาพร ตรังคสมบัติ (2542, น. 26–28) ได้กล่าวถึง การฝึกวินัยเป็นสิ่งสำคัญกล่าวคือการอบรมระเบียบวินัย เป็นสิ่งสำคัญในชีวิตของเด็ก พ่อแม่จำเป็นจะต้องสอนให้เด็กรู้ว่าอะไรควรทำ อะไรไม่ควรทำ และขอบเขตของพฤติกรรมนั้นมีอยู่แค่ไหน ลูกจำเป็นจะต้องรู้จักกฎเกณฑ์ระเบียบวินัย และพ่อแม่ก็จำเป็นต้องบอกให้ลูกรู้ว่าพ่อแม่ยึดถือคุณค่าและหลักการอะไรบ้างการฝึกวินัย คือ การสอนเด็กให้รู้จักควบคุมพฤติกรรมของตนเอง เมื่อเด็กยังเล็ก ผู้ใหญ่โดยเฉพาะพ่อแม่จะต้องเป็นผู้ช่วยเด็กควบคุมพฤติกรรมของเขา และด้วยการอบรมอย่างเสมอต้นเสมอปลายตั้งแต่เล็ก เมื่อโตขึ้นเด็กจะควบคุมตนเองได้ในที่สุด และนั่นคือ เป้าหมายสูงสุดของการฝึกวินัย คือ การที่บุคคลจะดำรงตนอยู่ในความถูกต้อง จะรู้ด้วยตนเองว่าสิ่งใดควรทำและสิ่งใดไม่ควรทำ มีความสามารถที่จะบังคับตนเอง และควบคุมตนเองได้ดี โดยไม่ต้องมีผู้อื่นหรือกฎเกณฑ์อื่น ๆ มาคอยควบคุมเด็กควรมีวินัยเรื่องใดบ้าง เด็กควรมีวินัยในด้านต่าง ๆ ดังต่อไปนี้

 1) วินัยในความประพฤติทั่วไป เช่น

 1.1) เก็บข้าวของเป็นที่เป็นทาง

 1.2) ตรงต่อเวลา

 1.3) ปฏิบัติตามกฎระเบียบและคำสั่ง

 1.4) รู้จักกาลเทศะ รู้ว่าอะไรควร อะไรไม่ควร

 1.5) ประพฤติตนเหมาะสมกับวัย

 2) วินัยในกิจวัตรประจำวัน เช่น

 2.1) มีระเบียบวินัยในตนเอง เช่น รักษาร่างกายได้สะอาดสะอ้าน แต่งตัวเรียบร้อย เก็บข้าวของของตนให้เป็นที่ ทำกิจวัตรของตนตามกำหนดเวลา

 2.2) ดูแลช่วยเหลือตนเองได้ตามวัย

 3) วินัยในการเรียน เช่น รับผิดชอบในการเรียนหรือกิจกรรมอื่น ๆ อย่างเหมาะสม ทำการบ้าน หรือทบทวนบทเรียนเองโดยไม่ต้องสั่ง

 4) วินัยในการทำงาน เช่น

 4.1) มีความรับผิดชอบ เมื่อได้รับมอบหมายให้ทำสิ่งใดก็ทำจนสำเร็จ และทำอย่างเต็มความสามารถ

 4.2) รักษาคำพูดคำสัญญาที่ให้ไว้กับผู้อื่น

 5) วินัยในการควบคุมตนเอง เช่น

 5.1) ควบคุมอารมณ์ได้ดีตามสมควร ไม่โมโหฉุนเฉียวเมื่อถูกขัดใจ ไม่โกรธจนควบคุมตนเองไม่ได้

 5.2) อดทนต่อความลำบากได้ตามวัยทั้งหมดนี้เป็นวินัยพื้นฐานที่เด็กควรได้รับการปลูกฝังจากพ่อแม่ การฝึกวินัยต้องเริ่มตั้งแต่เด็กยังเล็กหากไปฝึกเมื่อโตแล้ว เช่น เมื่อเข้าวัยรุ่นหรือเมื่อเป็นผู้ใหญ่แล้วก็จะกระทำการฝึกได้ยาก และผลที่ได้ก็จะไม่ดีเท่าไร เข้าทำนอง “ไม้อ่อนดัดง่าย ไม่แก่ดัดยาก” ทั้งนี้เพราะวัยเด็กเป็นวัยที่นิสัยและบุคลิกภาพกำลังอยู่ในระยะเริ่มต้นก่อตัว ความคิด อารมณ์ และการกระทำในรูปแบบต่าง ๆ ยังไม่ชัดเจน หรือฝังแน่นเข้าไปในตัวเด็ก คุณยังสามารถดึงเอาสิ่งที่ไม่ดีออกไปจากตัวเขา และบรรจุสิ่งดี ๆ เข้าไว้แทน หากพ้นอายุ18 ปีไปแล้ว บุคลิกภาพก็จะอยู่ตัว เป็นรูปแบบที่ชัดเจน และฝังลึกจนยากที่จะแก้ไขเปลี่ยนแปลงให้ดีขึ้น

 จากการศึกษาเกี่ยวกับความมีวินัยดังกล่าวมาแล้วข้างต้นสรุปได้ว่า ความมีวินัย หมายถึง การปฏิบัติตนอยู่ในกฎระเบียบแบบแผนข้อบังคับ และข้อปฏิบัติ เพื่อให้มีการปฏิบัติเป็นไปในแนวทางเดียวกัน และก่อให้เกิดประโยชน์ ความเป็นระเบียบเรียบร้อยของคนในสังคม เพื่อให้คนในชุมชน และสังคม เป็นคนที่มีคุณภาพ

 3) การวัดความมีวินัย

 จากการศึกษาวิธีการวัดความมีวินัยที่ผ่านมาได้เคยมีนักวิจัยสร้างเครื่องมือเพื่อใช้วัดความมีวินัยไว้ เช่น

เอริสา มโนธรรม(2550, น. 139)ได้สร้างเครื่องมือวัดความมีวินัยเป็นแบบสอบถาม มีลักษณะเป็นมาตราส่วนประมาณค่า 5 ระดับ ตั้งแต่จริงที่สุด ถึงจริงน้อยที่สุด

 ศุภวิชญ์ จันทิพย์วงษ์(2548, น. 130)ได้สร้างเครื่องมือวัดเกี่ยวกับความมีวินัยในตนเองเป็นแบบแบบสอบถาม มีลักษณะเป็นมาตราส่วนประมาณค่า 5 ระดับ ตั้งแต่มากที่สุด ถึงน้อยที่สุด

พัชรี ศิลารัตน์(2556, น. 67)ได้สร้างเครื่องมือวัดความมีวินัยเป็นแบบสอบถามความมีวินัยจำนวน 10 ข้อ มีลักษณะเป็นมาตราส่วนประมาณค่า 6 ระดับ ได้แก่ จริงที่สุดถึง จริงมาก จริง ค่อนข้างจริง ค่อนข้างไม่จริง ไม่จริงเลย

 การวิจัยในครั้งนี้ผู้วิจัยได้นำเครื่องมือการวัดความมีวินัยของเอริสา มโนธรรม และ พัชรี ศิลารัตน์ นำมาปรับใช้ในการวัดความมีวินัยของนักเรียนระดับมัธยมศึกษากลุ่มเป้าหมายการวิจัย โดยดำเนินการปรับข้อคำถามบางส่วน ปรับเนื้อหาเพื่อให้สอดคล้องกับเนื้อหาและบริบทในการวิจัยครั้งนี้ เครื่องมือวัดความมีวินัยที่ผู้วิจัยใช้ในการเก็บรวบรวมในการวิจัยครั้งนี้ มีลักษณะเป็นมาตราส่วนประมาณค่า (Rating Scale) แบ่งเป็น 5 ระดับ ได้แก่ จริงที่สุด จริงมาก ค่อนข้างจริง ไม่จริง และไม่จริงที่สุด ใช้วัดลักษณะการปฏิบัติของผู้ตอบแบบสอบถาม ประกอบด้วย ข้อคำถาม จำนวน 10 ข้อ

 4) งานวิจัยที่เกี่ยวข้องกับความมีวินัย

 ได้มีนักวิชาการได้ทำการวิจัยเกี่ยวกับความมีวินัยไว้ดังนี้ เช่น

ฉลองชัย อินทขิณี (2558) ได้ศึกษาวิจัยเรื่อง รูปแบบการพัฒนาจริยธรรมด้านการมีวินัย ของนักเรียนโรงเรียนมัธยมศึกษา ในจังหวัดหนองคาย วิธีดำเนินการวิจัยแบ่งเป็น 3 ระยะ คือ ระยะที่ 1 เป็นการวิจัยเชิงปริมาณ เพื่อศึกษาปัจจัยที่มีผลต่อการพัฒนาจริยธรรมด้านการมีวินัย ของนักเรียนโรงเรียนมัธยมศึกษา ในจังหวัดหนองคาย โดยกำหนดปัจจัยเชิงสาเหตุ 6 ปัจจัย กลุ่มตัวอย่างคือ นักเรียนโรงเรียนมัธยมศึกษา ในจังหวัดหนองคาย จำนวน 393 คนใช้วิธีการสุ่มตัวอย่างแบบการสุ่มตามระดับชั้น อย่างเป็นสัดส่วน Proportional Stratified Random Sampling เก็บข้อมูลโดยใช้แบบสอบถาม วิเคราะห์ข้อมูลโดยใช้สถิติวิเคราะห์การถดถอยพหุคูณ (Multiple Linear Regression Analysis) และใช้รูปแบบการวิเคราะห์สมการเชิงโครงสร้าง (Structural Equation Model : SEM) โดยใช้โปรแกรมลิสเรล (LISREL for Windows) ระยะที่ 2 เป็นการวิจัยเชิงคุณภาพ เพื่อสร้างรูปแบบการพัฒนา จริยธรรมด้านการมีวินัย ของนักเรียนโรงเรียนมัธยมศึกษา ในจังหวัดหนองคาย ผู้วิจัยนำผลการวิจัยที่ได้จากการวิจัยระยะที่ 1 มาสร้างรูปแบบการพัฒนาจริยธรรมด้านการมีวินัย ของนักเรียนโรงเรียนมัธยมศึกษา ในจังหวัดหนองคาย โดยการจัดประชุมเชิงปฏิบัติการผู้เชี่ยวชาญ นักวิชาการ และผู้มีส่วนเกี่ยวข้องจำนวน 20 คน ใช้การประชุมกลุ่มย่อย(Focus Groups) แล้วส่งให้ผู้เชี่ยวชาญ 3 ท่าน ประเมินความเหมาะสมของรูปแบบอีกครั้งให้สมบูรณ์ยิ่งขึ้นก่อนนำไปทดลองใช้ ระยะที่ 3 เป็นการวิจัยเชิงทดลอง (Experimental Research) เพื่อทดลองใช้รูปแบบการพัฒนาจริยธรรมด้านการมีวินัยของนักเรียนโรงเรียนมัธยมศึกษาในจังหวัดหนองคาย กับกลุ่มทดลองคือ นักเรียนชั้นมัธยมศึกษา ปีที่ 5 โรงเรียน เวียงคำวิทยาคาร ตำบลเวียงคุก อำเภอเมือง จังหวัดหนองคาย จำนวน 32 คน เปรียบเทียบผลการทดลองก่อนและหลังการใช้รูปแบบ ทำการวิเคราะห์ข้อมูลด้วยการวิเคราะห์ความแปรปรวนร่วมหลาย ตัวแปรตาม (Multivariate Analysis of Variance : MANOVA) พบว่า 1) ปัจจัยที่มีผลต่อจริยธรรมการมีวินัยของนักเรียน โรงเรียนมัธยมศึกษา จังหวัดหนองคาย คือ ปัจจัยด้านการเลียนแบบเพื่อนในการมีวินัย (0.14) ปัจจัยด้านเจตคติการมีวินัย (0.13) ปัจจัยด้านการเลียนแบบผู้ปกครองในการมีวินัย (0.11) ปัจจัยด้านความรู้เรื่องการมีวินัย (0.10) และปัจจัยด้านการเลียนแบบสื่อในการมีวินัย (-0.08) 2) รูปแบบการพัฒนาจริยธรรมการมีวินัยของนักเรียนโรงเรียนมัธยมศึกษา ได้จัดทำกิจกรรมในการพัฒนา 9 กิจกรรม คือ 1) ค้นหาบุคคลต้นแบบ 2) การแสดงบทบาทสมมติ 3) การสร้างความคุ้นเคย 4)การรู้จักตนเอง 5) ช่วยฟังหน่อย 6) รู้เรื่องวินัย 7) การวางแผนการใช้เวลา 8) วิเคราะห์และเลือกบุคคลต้นแบบ และ 9) กิจกรรม 5 ส และ 3) หลังการทดลองใช้รูปแบบการพัฒนา นักเรียนกลุ่มทดลอง มีความรู้เรื่องวินัย มีเจตคติต่อการมีวินัย มีการเลียนแบบผู้ปกครองในการมีวินัย มีการเลียนแบบสื่อในการมีวินัย และมีการเลียนแบบเพื่อนในการมีวินัย เพิ่มขึ้นจากก่อนการใช้รูปแบบการพัฒนาจริยธรรมการมีวินัย อย่างมีนัยสำคัญทางสถิติที่ระดับ .05

Wiggins (1971, p. 289) ได้ศึกษาเกี่ยวกับความมีวินัยในตนเองพบว่า ผู้ที่มีวินัยในตนเองสูงจะมีความรับผิดชอบมาก มีความวิตกกังวลน้อย มีความอดทน มีเหตุผล มีความยืดหยุ่นในความคิด และพฤติกรรมทางสังคม และมีสุขภาพดีกว่าผู้ที่ขาดวินัยในตนเองด้วย

Naumann (1983, p. 354 – A) ได้วิจัยเกี่ยวกับความสัมพันธ์ของระเบียบวินัยในโรงเรียนมัธยมที่มีต่อบรรยากาศในโรงเรียน ซึ่งผลวิจัย สรุปว่า

 1) วิธีการใช้ระเบียบวินัยไม่ใช่เป็นหัวข้อกำหนดบรรยากาศของโรงเรียน

 2) บุคลิกภาพและความแตกต่างในวิธีการของผู้รักษาวินัยเป็นตัวกำหนดแบบอย่างที่ดีของโรงเรียน

กวินวุฒิ กลั่นไพฑูรย์(2546) ทำการศึกษาเรื่องปัจจัยที่มีผลต่อพฤติกรรมการประหยัดและออมของนักศึกษาปี 1 สถาบันเทคโนโลยีราชมงคล วิทยาเขตพระนคร พบว่า การมีระเบียบวินัย สามารถทำนายพฤติกรรมการออมได้ร้อยละ 1.1

ชุตินาถ รัตนจรณะ(2527, น. 59)ได้ศึกษาค่านิยมพื้นฐาน 5 ประการของนักศึกษาระดับปริญญาตรี ในวิทยาลัยครูภาคกลาง โดยกลุ่มตัวอย่างเป็นนักศึกษาระดับปริญญาตรี ชั้นที่ 1-4 ในวิทยาลัยครูภาคกลาง 5 วิทยาลัย จำนวน 780 คน ผลปรากฏว่านักศึกษาจากวิทยาลัยครู ภาคกลางโดยส่วนรวมมีค่านิยมพื้นฐาน 5 ประการ อยู่ในเกณฑ์สูงกว่าระดับปานกลางเล็กน้อย ยกเว้นค่านิยมด้านการประหยัดและการออมอยู่ในระดับปานกลางและต่ำกว่าค่านิยมอื่น ๆ ทุกด้าน นักศึกษาที่มีผลสัมฤทธิ์ทางการเรียนสูง ค่านิยมในการประหยัดและการออมไม่แตกต่างจากนักศึกษาที่มีผลสัมฤทธิ์ต่ำ อย่างมีนัยสำคัญทางสถิติระดับ.05

พรสิริ มั่นคง(2549, น. 66–67) ได้ศึกษาองค์ประกอบที่มีอิทธิพลต่อความมีวินัยในตนเองของนักเรียนระดับประกาศนียบัตรวิชาชีพชั้นปีที่ 1 โรงเรียนเทคโนโลยีกรุงเทพ เขตพระโขนง กรุงเทพมหานคร จากการศึกษา พบว่า องค์ประกอบที่มีความสัมพันธ์ทางบวกกับความมีวินัยในตนเองของนักเรียนอย่างมีนัยสำคัญทางสถิติที่ระดับ .01 มี 7 องค์ประกอบ ได้แก่ ผลสัมฤทธิ์ทางการเรียน นิสัยในการเรียน ความเชื่ออำนาจในตนสัมพันธภาพระหว่างนักเรียนกับผู้ปกครอง ลักษณะทางกายภาพทางการเรียน สัมพันธภาพระหว่างนักเรียนกับอาจารย์สัมพันธภาพระหว่างนักเรียนกับเพื่อน

 จากเอกสารและงานวิจัยดังกล่าวข้างต้น สรุปได้ว่า ความมีวินัยเป็นสิ่งสำคัญ และมีความจำเป็น ดังนั้นควรมีการปลูกฝังให้นักเรียนประพฤติปฏิบัติและควบคุมตนเองตามข้อบังคับ ระเบียบแบบแผน และรวมไปถึงในด้านของการประหยัด การใช้เงินให้อยู่ในความพอดี เพื่อความสุขในชีวิตของตน และความเป็นระเบียบเรียบร้อยของสังคม ดังนั้น ความมีวินัยจึงเป็นสิ่งที่ส่งผลกำกับพฤติกรรมในการแสดงออกในทางที่ถูกที่ควร เหมาะสม ในการวิจัยครั้งนี้ผู้วิจัยจึงคาดว่าความมีวินัยเป็นตัวแปรที่ส่งผลต่อจริยธรรมด้านการประหยัดของนักเรียนระดับมัธยมศึกษา ในจังหวัดนนทบุรี

 2.6.1.3 สภาพครอบครัว

 1) ความหมายของสภาพครอบครัว

 สภาพครอบครัว หมายถึง ความสัมพันธ์ในครอบครัว ได้แก่ บิดามารดาหรือผู้ปกครองอยู่ร่วมกัน บิดามารดาหรือผู้ปกครองหย่าร้างกัน หรือบิดามารดา หรือผู้ปกครองถึงแก่กรรมและความสัมพันธ์ระหว่างบิดามารดากับนักเรียน

 วาสนา พิทักษ์สาลี(2527, น. 6) ได้จำแนกสภาพแวดล้อมทางบ้านออกเป็น 3 องค์ประกอบด้วยกันคือ

 1) องค์ประกอบด้านความสัมพันธ์ในครอบครัว ได้แก่ ความสัมพันธ์ระหว่างบิดา มารดาหรือผู้ปกครองกับเด็ก ความสัมพันธ์ระว่างบิดามารดาเอง ความสัมพันธ์ระหว่างญาติ ผู้ใหญ่กับเด็ก ระหว่างพี่น้องกับเด็ก และสภาพทั่วไปของครอบครัว

 2) องค์ประกอบด้านฐานะทางเศรษฐกิจและสังคมของครอบครัว ได้แก่ รายรับรายจ่ายของครอบครัว สถานภาพครอบครัว การเงินของนักเรียนที่จะใช้จ่ายเรื่องการศึกษาและส่วนตัว และความจำเป็นที่ต้องขอความช่วยเหลือทางการเงินจากผู้อื่น

 3) องค์ประกอบด้านที่อยู่อาศัย ได้แก่ สภาพของบ้าน ที่ตั้งของบ้าน สิ่งแวดล้อมในบริเวณบ้าน ตลอดจนอาชีพ ขนบธรรมเนียมประเพณีและความเป็นอยู่ของสังคมละแวกนั้นเมื่อพิจารณาถึงสิ่งที่กล่าวมาแล้วข้างต้น จะเห็นได้ว่าด้านความสัมพันธ์ของบุคคลในครอบครัว ด้านเศรษฐกิจและสังคม และด้านสภาพที่ตั้งของบ้าน จะอำนวยความสะดวกช่วยเสริมการเรียนและในด้านส่วนตัวให้ประสบความสำเร็จยิ่งขึ้น

ชยาภรณ์ ชื่นรุ่งโรจน์ (2529, น. 31-34) ได้กล่าวถึงปัญหาครอบครัวแตกแยกว่ามีอิทธิพลต่อการพัฒนาพฤติกรรมของเด็กไว้ ดังนี้

 1) ครอบครัวที่พ่อแม่หย่าร้างกัน การหย่าร้างกันของพ่อแม่นับว่าเป็นผลร้ายต่อการพัฒนาทางด้านจิตใจของเด็กมาก เด็กจะเกิดความรู้สึกว้าเหว่ ไม่มีความมั่นใจในตัวเอง ไม่อยากอยู่บ้านชอบไปเล่นกับเพื่อนมากกว่า บางคนก็อาจเก็บตัว ซึมเศร้า บางรายอาจจะกลายเป็นเด็กก้าวร้าวชอบรุกรานผู้อื่นก็มี นอกจากนี้ เด็กจะเป็นคนที่ไม่มั่นคง ไม่รักใครจริง และไม่คิดว่าใครจะรักเขาจริง ทั้งนี้เพราะไม่เคยเห็นใครเป็นแบบอย่างที่ดีมาตั้งแต่เล็กนั่นเอง

 2) ครอบครัวที่พ่อแม่ทะเละวิวาทกัน จะทำให้เด็กมีความวิตกกังวลสูง เด็กจะไม่เข้าใจว่าพ่อแม่ทะเลาะกันก็อาจจะดีกันได้ อาจจะพูดคุยกันเหมือนปกติ ในความเข้าใจของเด็กโดยเฉพาะเด็กเล็กนั้น มักจะคิดว่านี่คือภาวะที่สุดจะทนทานได้ บ่อยครั้งทีเดียวเด็กเล็กมักคิดว่าตนเองเป็นสาเหตุของการทะเลาะวิวาทของผู้ใหญ่ เพราะเด็ก ๆ ไม่อาจจะทำตัวเป็นคนกลาง ในการทะเลาะเบาะแว้งของพ่อแม่ เพราะในใจของเด็กจะเข้าข้างฝ่ายหนึ่ง ผลของความรู้สึกอันนี้อาจจะเป็นอันตรายต่อการพัฒนานิสัยเป็นคนที่ชอบหาเรื่องผู้อื่น ชอบหาทางเล่นงานคู่สมรส ยกตนข่มท่าน ทำทุกวิถีทางเพี่อเอาชนะคู่ต่อสู้ ไม่มีความรับผิดชอบ ไม่มีความชื่อสัตย์ และมีแนวโน้มที่จะเป็นโรคประสาทได้

 3) ครอบครัวที่มีพ่อหรือแม่คนเดียว มีผลที่ทำให้เด็กเจริญเติบโตขึ้นมาโดยไม่ได้รับความอบอุ่นเท่าที่ควร ความเศร้าโศกเสียใจของสามีภรรยา ความเดือดร้อนทางเศรษฐกิจล้วนแล้วแต่มีผลต่อการที่จะต้องปรับตัวของคู่สมรส และส่งผลกระทบมาถึงเด็กได้ทั้งสิ้นปัญหาครอบครัวแตกแยกหรือการหย่าร้างกันถือว่าเป็นปัญหาที่ทำร้ายจิตใจเด็กอย่างรุนแรง ของเด็กที่อยู่ในครอบครัวเช่นนี้ เพราะเด็กไม่มีส่วนรู้เห็นหรือเป็นต้นเหตุของปัญหาทะเลาะวิวาทแต่อย่างใด แต่กลับเป็นผู้ที่รับกรรมจากเหตุนี้มากที่สุด เด็กจะต้องมีความว้าเหว่ มีปมด้อย และรู้สึกว่าตัวไร้ค่า เมื่อโตขึ้นย่างเข้าสู่วัยรุ่นเด็กเริ่มรู้สึกอาย เด็กจะไม่อยากตอบคำถามใคร ๆ เมื่อถูกถามถึงพ่อแม่ว่าอยู่ที่ไหน ทำงานอะไร อาจจะเป็นอีกสาเหตุหนึ่งที่ทำให้เด็กเริ่มโกหก สร้างคำกล่าวเท็จโดยใช้การเพ้อฝันเป็นสิ่งช่วยกลบเกลื่อนอารมณ์ที่ขาดความรัก ความอบอุ่นที่แท้จริงของครอบครัว นอกจากนี้ยังมีผลกระทบกระเทือนถึงการเล่าเรียนตลอดถึงบุคลิกภาพของเด็กด้วย บางคนอาจจะกลายเป็นคนเงียบขรึม ไม่ชอบสมาคมกับใคร บางคนอาจกลายเป็นคนชอบแสดงตัวเอะอะก้าวร้าวมากเกินควร ทั้งนี้ก็เพื่อจะชดเชยความกดดันที่ตนได้รับจากทางบ้าน นอกจากนี้ยังอาจกลายเป็นเด็กที่เป็นปัญหาของสังคม ในเมืองใหญ่ ๆ เด็กจะไปอยู่ตามโรงภาพยนตร์ ชอบเล่นการพนันซ่องสุมกันทำสิ่งที่ผิด อาจจะเป็นแก๊งปล้นจี้ ซึ่งเด็กเหล่านี้ เมื่อมีการสอบประวัติแล้วมักจะพบว่ามาจากครอบครัวแตกแยกเป็นส่วนใหญ่ ส่วนเด็กที่มาจากครอบครัวที่พ่อแม่รักใคร่ปรองดองกัน มีความเป็นอันหนึ่งอันเดียวกัน ย่อมนับว่าโชคดีของเด็กผู้นั้น เด็กจะเติบโตขึ้นเป็นผู้ใหญ่ที่มีอารมณ์มั่นคง มีสุขภาพจิตและสุขภาพกายดี เป็นผู้ที่กล้าเผชิญปัญหาต่าง ๆ ยอมรับสภาพที่แท้จริงของตนเอง เป็นผู้ที่มีอารมณ์แจ่มใส มองโลกในแง่ดี ในทางตรงกันข้าม ถ้าเด็กคนใดโชคร้าย ตกอยู่ในครอบครัวที่มีลักษณะแตกแยก หรือพ่อแม่ไม่ลงรอยกันอยู่เสมอ ก็จะตกอยู่ในสภาพที่น่าสงสาร และน่าเห็นใจเป็นอย่างยิ่ง

ยุวดี เฑียรประสิทธ์(2536, น. 20–22) สภาพครอบครัวแตกแยก ไม่ว่าครอบครัวที่มีเฉพาะบิดาหรือมารดา เพียงคนเดียวหรือไม่มีทั้งมารดาและบิดา ก็ก่อให้เกิดความเจ็บปวดและปัญหาตามมา คือเด็กจะมีความเจ็บปวดทางอารมณ์ยาวนาน เด็กจะมีอารมณ์อ่อนไหวมากกว่าคนอื่น เมื่อต้องเผชิญกับความกดดันที่เท่ากัน

 จากที่กล่าวมาแล้วข้างต้น สภาพความสัมพันธ์อันดีระหว่างสมาชิกในครอบครัว ทั้งในด้านของการทำกิจกรรมร่วมกัน การให้ความรัก ความเอาใจใส่ห่วงใยซึ่งกันและกัน การไว้วางใจซึ่งกันและกัน การสามัคคีกัน และการช่วยเหลือกัน จึงเป็นตัวแปรที่ผู้วิจัยคาดว่า น่าจะเป็นส่วนหนึ่งในปัจจัยที่ส่งผลต่อการประหยัดของนักเรียนระดับมัธยมศึกษา

 2) การวัดสภาพครอบครัว

 ณัฐินี เกียรติพิริยะ และคณะ (2547, น. 150) ได้สร้างเครื่องมือการวัดสภาพครอบครัว มีลักษณะเป็นมาตราส่วนประเมินค่า 5 ระดับตั้งแต่เห็นด้วยอย่างยิ่ง ถึงไม่เห็นด้วยอย่างยิ่งจำนวน 15 ข้อประกอบด้วยเนื้อหาเกี่ยวกับความสัมพันธ์ของบิดามารดา ความสัมพันธ์ระหว่างบิดามารดากับนักศึกษาและความสามารถในการตอบสนองความคาดหวังของบิดามารดา

 พัชรี ศิลารัตน์(2556, น. 67)ได้สร้างเครื่องมือวัดสภาพครอบครัวเป็นแบบสอบถามข้อมูลเกี่ยวกับความสัมพันธ์ของบิดามารดา ความสัมพันธ์ระหว่างบิดามารดากับนักศึกษา

 การวิจัยในครั้งนี้ผู้วิจัยได้นำเครื่องมือการวัดปัจจัยด้านสภาพครอบครัวของพัชรี ศิลารัตน์ นำมาปรับใช้ในการวัดปัจจัยด้านสภาพครอบครัวของนักเรียนระดับมัธยมศึกษากลุ่มเป้าหมายการวิจัย โดยดำเนินการปรับข้อคำถามบางส่วน ปรับเนื้อหาเพื่อให้สอดคล้องกับเนื้อหาและบริบทในการวิจัยครั้งนี้

 3) งานวิจัยที่เกี่ยวข้องกับสภาพครอบครัว

Kenner and others (1975, p. 167) ทำการศึกษาผู้ป่วยในโรงพยาบาลจิตเวทว่า มีเด็กประมาณร้อยละ 30 ที่เข้ารักษาตัวในโรงพยาบาลโรคจิตมาจากครอบครัวที่ขาดพ่อแม่ หรือขาดฝ่ายใดฝ่ายหนึ่ง เด็กส่วนใหญ่มาจากครอบครัวแตกแยกต้องพลัดพรากจากครอบครัวอย่างกะทันหัน เช่น การตาย การเจ็บป่วย ถูกแยกจากบิดามารดา ปัญหาการหย่าร้างทำให้เด็กรู้สึกอ้างว้าง ว้าเหว่ ขาดสัมพันธภาพที่ดีภายในครอบครัว

 เปรมสุรีย์ เชื่อมทอง (2526) ศึกษาประวัติเด็กที่ทำความผิดและเป็นอาชญากร พบว่า ส่วนมากมาจากครอบครัวที่ไม่สมบูรณ์ พ่อแม่แยกทางกัน หรือพ่อแม่ตาย หรือทะเลาะเบาะแว้งไม่ลงรอยกัน ทำให้เด็กไม่ได้รับความรักความอบอุ่นเพียงพอก่อให้เกิดความน้อยเนื้อต่ำใจ ปรับตัวเข้ากับสภาพแวดล้อมรอบ ๆ ตัวได้ยาก จึงมีโอกาสกระทำความผิดได้หรือบุคลิกภาพแปรปรวนไปจนกระทั่งเป็นโรคประสาทได้

 จากเอกสารและงานวิจัยดังที่กล่าวมาแล้วข้างต้นแสดงให้เห็นว่า เด็กที่มาจากครอบครัวที่แตกแยก ครอบครัวที่ขาดพ่อแม่หรือฝ่ายใดฝ่ายหนึ่ง ส่งผลให้เด็กปรับตัวเข้ากับสภาพแวดล้อมได้ยาก มีอารมณ์เศร้า รู้สึกอ้างว้าง มีปมด้อยในตนเอง ทำให้เกิดปัญหาทางสุขภาพจิต ดังนั้น สภาพครอบครัวจึงน่าจะเป็นปัจจัยหนึ่งที่ส่งผลต่อจริยธรรมด้านการประหยัดของนักเรียนในโรงเรียนมัธยมศึกษา ในจังหวัดนนทบุรี

 2.6.1.4 ฐานะทางเศรษฐกิจของครอบครัว

 1) แนวคิดเกี่ยวกับฐานะทางเศรษฐกิจของครอบครัว

เคย์ (2520, p. 19) ได้ให้ความสำคัญอย่างยิ่งเกี่ยวกับฐานะทางเศรษฐกิจ และสังคมครอบครัว โดยเห็นว่า ฐานะทางเศรษฐกิจจะเป็นตัวเพิ่ม หรือลดความเร็วของพัฒนาการทางบุคลิกภาพ ทางจริยธรรมของบุคคลได้ และนักสังคมวิทยา พบว่า บุคคลที่มีฐานะทางเศรษฐกิจตกต่ำ และปานกลางมีค่านิยมเกี่ยวกับความซื่อสัตย์แตกต่างกัน เช่น การเก็บของตกได้แล้วคืนให้เจ้าของนั้นเป็นความดีควรสรรเสริญในสังคมของบุคคลฐานะปานกลาง และสูง แต่เป็นสิ่งโง่เขลา และไม่ควรทำอย่างยิ่งในสังคมของคนระดับต่ำ

 โสภา ชูพิชัยกุล(2529, น. 108) กล่าวว่า สาเหตุที่ฐานะทางเศรษฐกิจมีส่วนที่เกี่ยวข้องกับสุขภาพจิตนี้ อาจเป็นเพราะฐานะทางเศรษฐกิจดีย่อมหมายถึงการมีความรู้สึกมั่นคงในตัวเอง จึงทำให้ความกดดันน้อย บุคคลไม่ต้องทนทุกข์อยู่กับภาวะตึงเครียด หรือมีข้อขัดแย้งในใจมากมายนัก

ประดินันท์ อุปรมัย(2532, น. 263) กล่าวว่า ครอบครัวที่มีฐานะทางเศรษฐกิจและสังคมต่ำ บิดามารดาหรือผู้ปกครองมีภาระหน้าที่โดยตรงต่อการหารายได้มาเลี้ยงครอบครัวจำเป็นต้องให้เวลากับครอบครัว ไม่ได้รับการตอบสนองความต้องการอย่างเพียงพอ ขาดโอกาสที่จะแสวงหาความบันเทิงเพื่อผ่อนคลายความเครียด นอกจากนี้ บิดามารดาที่มีฐานะทางเศรษฐกิจสูงจำนวนไม่น้อยที่เลี้ยงลูกแบบตามใจทุกอย่าง และปกป้องลูกเกินไป ทำให้เด็กขาดความเข้าใจในสิ่งที่ควรและไม่ควร

สิปปนนท์ เกตุทัต(2533, น. 168–175) กล่าวว่า การเปลี่ยนแปลงของไทยที่เน้นการก้าวไปสู่ประเทศอุตสาหกรรมใหม่ (Newly Industrialized Country : NIC) เด็กและเยาวชนเป็นประเด็นที่ควรสนใจในสถานการณ์ของสังคมที่มีการเปลี่ยนแปลงจะมีผลเอื้ออำนวย หรือขัดต่อการเตรียมพร้อมให้เด็กเจริญเติบโตเป็นผู้ใหญ่อย่างไรบ้าง การพัฒนาความเจริญก้าวหน้าเชิงวัตถุก่อให้เกิดผลกระทบต่าง ๆ มากมาย ไม่ว่าจะเป็นทางด้านวัตถุหรือจิตใจ โดยเฉพาะการพัฒนาความรู้สึกนึกคิดของเยาวชน ซึ่งเสนอเป็นภาพลักษณ์ได้ 3 กลุ่ม คือ

 1) เด็กที่มาจากครอบครัวฐานะปานกลางขึ้นไป เป็นกลุ่มที่มีโอกาสทางสังคมและได้เปรียบกว่ากลุ่มอื่น เนื่องจากมีสภาพเศรษฐกิจและครอบครัวอยู่ในฐานะที่แร้นแค้นอัตคัด และอาศัยอยู่ในเมืองใหญ่ในเขตเมืองหลวงที่มีความเจริญก้าวหน้า เด็กหญิงมีโอกาสเท่าเด็กชาย หากครอบครัวที่มีฐานะทางเศรษฐกิจดีมาก ความต้องการเชิงวัตถุได้รับการตอบสนองอย่างเพียงพอหรืออาจมากเกินความต้องการแต่ขาดความอบอุ่นทางจิตใจ เนื่องจากพ่อแม่ไม่มีเวลาเอาใจใส่ การศึกษาทางจิตวิทยากล่าวว่า เด็กเหล่านี้จะมีแนวโน้มที่จะดิ้นรนให้ได้รับการเอาใจใส่เชิงลบเมื่อทำผิด แม้จะถูกดุด่าก็ยังดีกว่าไม่ได้รับการเอาใจใส่ เด็กมองโลกในแง่ไม่ดี หวาดระแวงต่อบุคคลและเรียกร้องการตอบสนองจากสังคม

 2) เด็กที่มาจากครอบครัวเศรษฐีใหม่ เป็นเด็กที่เคยยากจน ด้อยโอกาสในสังคมแต่พ่อแม่รวยขึ้น เนื่องจากที่ดินในเขตความเจริญทางเศรษฐกิจ เมื่อขายที่ดินก็มักจะอพยพมาใช้ชีวิตอยู่ในเขตชุมชน ใช้เงินแสวงหาความสุขทางวัตถุ มีแนวโน้มที่จะฟุ้งเฟ้อจับจ่ายใช้สอยอย่างไม่รู้คุณค่า ดังนั้นการปลูกฝังความรู้สึกที่ดีงามในหมู่เด็กและเยาวชนเหล่านี้ จึงต้องเน้นให้เกิดสติปัญญาและความนึกคิดที่จะใช้ชีวิตตนเองสร้างอนาคตของตนเองได้ และดำรงชีวิตอย่างรู้จักประมาณตน

 3) เด็กที่มาจากครอบครัวยากจนห่างไกลความเจริญ เป็นเด็กที่ด้อยทางสมองและร่างกาย เป็นกลุ่มที่ด้อยโอกาสที่สุดในสังคมเพราะเกิดในครอบครัวที่เป็นชาวนา ชาวไร่ เด็กกลุ่มนี้เป็นเด็กที่น้อยเนื้อต่ำใจได้ง่าย หากไม่ได้รับการช่วยเหลือให้ถูกทางอาจเป็นทรัพยากร ที่ขาดการมีส่วนร่วมในสังคม

จรรยา สุวรรณทัต (2542, น. 48–52) กล่าวว่า ปัจจัยที่มีส่วนในการสร้างความสัมพันธ์ในครอบครัวได้ คือ สถานภาพทางเศรษฐกิจสังคมของครอบครัว กล่าวคือ ครอบครัวใดมีความมั่นคงทางเศรษฐกิจไม่ขัดสน ย่อมนำมาซึ่งความสงบสุขของครอบครัว เกิดความกลมเกลียวสมัครสมานกันในครอบครัว

 จากเอกสารดังกล่าวข้างต้น สรุปได้ว่า ฐานะทางเศรษฐกิจของครอบครัวนั้นมีผลต่อการดำรงชีวิตของบุคคล พร้อมกับส่งผลต่อความสัมพันธ์อันดีในครอบครัว ส่งผลให้เด็กมีอารมณ์ที่มั่นคง สามารถปรับตัวเข้ากับบุคคลอื่นในสังคมได้ง่าย และน่าจะส่งผลต่อจริยธรรมด้านการประหยัดของนักเรียนในโรงเรียนมัธยมศึกษา ในจังหวัดนนทบุรีด้วย

 2) การวัดฐานะทางเศรษฐกิจของครอบครัว

 พัชรี ศิลารัตน์(2556, น. 67)ได้สร้างเครื่องมือวัดฐานะทางเศรษฐกิจของครอบครัวเป็นแบบสอบถามข้อมูลเกี่ยวกับรายได้ของบิดา มารดา หรือผู้ปกครองที่ได้ นับรวมกันเป็นรายเดือน

 การวิจัยในครั้งนี้ผู้วิจัยได้นำเครื่องมือการวัดฐานะทางเศรษฐกิจของครอบครัวของพัชรี ศิลารัตน์ นำมาปรับใช้ในการวัดฐานะทางเศรษฐกิจของครอบครัวของนักเรียนระดับมัธยมศึกษากลุ่มเป้าหมายการวิจัย โดยดำเนินการปรับข้อคำถามบางส่วน ปรับเนื้อหาเพื่อให้สอดคล้องกับเนื้อหาและบริบทในการวิจัยครั้งนี้

 3) งานวิจัยที่เกี่ยวข้องกับฐานะทางเศรษฐกิจของครอบครัว

ฮาร์ทชอร์น และเมย์ (อ้างถึงใน โกวิท อ่อนประทุม, 2556, น. 40) ได้ทำการศึกษาพบว่า เด็กที่พ่อแม่มีฐานะทางเศรษฐกิจสูงจะโกงน้อยกว่าเด็กที่พ่อแม่มีฐานะทางเศรษฐกิจต่ำ และคนที่อายุมากจะโกงน้อยกว่าคนที่มีอายุน้อย ถึงแม้ว้าจะให้ค่านิยมของความซื่อสัตย์สุจริตไว้เหมือนกัน

Springer (1958, อ้างถึงใน โกวิท อ่อนประทุม, 2556, น. 40) ได้ทำการศึกษา พบว่า ความมั่นคงทางอารมณ์ของเด็กมีความสัมพันธ์อย่างมากกับฐานะ ความเป็นอยู่ของครอบครัว กล่าวคือ เด็กที่มาจากบ้านที่ยากจนมีฐานะทางเศรษฐกิจและสังคมต่ำจะเป็นคนที่ปรับตัวไม่ดี และมีอารมณ์ไม่มั่นคง มีปริมาณมากกว่าเด็กที่มาจากครอบครัวที่มีฐานะทางเศรษฐกิจและสังคมระดับปานกลาง

 เอริสา มโนธรรม(2550, น. 112–113)ศึกษาเรื่อง**“**ปัจจัยที่ส่งผลต่อการประหยัด ของนักเรียนช่วงชั้นที่ 4 โรงเรียนสวนกุหลาบวิทยาลัย เขตพระนคร กรุงเทพมหานคร” ได้พบว่า ฐานะทางเศรษฐกิจของครอบครัว ไม่มีความสัมพันธ์กับการประหยัดของนักเรียนช่วงชั้นที่ 4 โรงเรียนสวนกุหลาบวิทยาลัย เขตพระนคร กรุงเทพมหานคร แสดงว่านักเรียนบางคนที่มีฐานะทางเศรษฐกิจของครอบครัวสูง มีการประหยัดมาก ทั้งนี้เพราะ นักเรียนรู้จักในคุณค่าของการใช้เงิน รู้จักการประหยัดอดออม ทางครอบครัวของนักเรียนที่มีฐานะทางเศรษฐกิจของครอบครัวสูงนั้นได้รับการอบรมเลี้ยงดูในเรื่องของการประหยัดอดออมเงิน มาตั้งแต่รุ่นอดีตถ่ายทอดมาจนถึงรุ่นปัจจุบันให้รู้จักคุณค่าของเงิน การใช้จ่ายเงินเท่าที่จำเป็น มีการประหยัดอดออมเงินเพื่อส่งผลต่อไปยังลูกหลานในภายภาคหน้า

จรรยา สุวรรณทัต(2535, น. 48-52) กล่าวถึงครอบครัวที่มีความมั่นคงทางเศรษฐกิจไม่ขัดสน ย่อมนำมาซึ่งความสงบสุขของครอบครัว เกิดความกลมเกลียวสมัครสมานกันในครอบครัว ซึ่งสอดคล้องกับ

ประดินันท์ อุปรมัย(2532, น. 263) ได้กล่าวว่า บิดามารดาที่มีฐานะทางเศรษฐกิจสูงจำนวนไม่น้อยที่เลี้ยงลูกแบบตามใจทุกอย่างและปกป้องลูกเกินไป ทำให้เด็กขาดความเข้าใจในสิ่งที่ควรและไม่ควร

 จากเอกสารและงานวิจัยที่เกี่ยวข้องกับเศรษฐกิจของครอบครัวที่กล่าวข้างต้นจะเห็นได้ว่าฐานะทางเศรษฐกิจของครอบครัวที่แตกต่างกันมีความสัมพันธ์กับลักษณะบางประการได้แก่ เด็กที่มาจากครอบครัวที่มีฐานะทางเศรษฐกิจสูงมีแนวโน้มมีลักษณะเป็นผู้ที่มีความซื่อสัตย์ ความรับผิดชอบหรือมีความมั่นคงทางอารมณ์สูงกว่าเด็กที่มาจากครอบครัวที่มีฐานะทางเศรษฐกิจต่ำดังนั้นฐานะทางเศรษฐกิจของครอบครัวน่าจะเป็นปัจจัยหนึ่งที่ส่งผลต่อจริยธรรมด้านการประหยัดของนักเรียนในโรงเรียนมัธยมศึกษา ในจังหวัดนนทบุรี

 2.6.1.5 การเลียนแบบผู้ปกครองในการประหยัด

 1) แนวคิดเกี่ยวกับการเลียนแบบผู้ปกครองในการประหยัด

งามตา วนินทานนท์(2534, น. 121)กล่าวว่า การอบรมเลี้ยงดู เป็นการกระทำในกระบวนการถ่ายทอดทางสังคมเพื่อขัดเกลา และหล่อหลอมให้สมาชิกใหม่ของสังคมมีลักษณะนิสัยและพฤติกรรมเป็นไปในแนวทางที่สังคมปรารถนา

Miller (อ้างถึงใน โกวิท อ่อนประทุม, 2556, น. 41)ได้ให้ความหมายของการเลียนแบบว่าหมายถึง การที่บุคคลตั้งแต่ 2 คนขึ้นไปแสดงพฤติกรรมที่คล้ายคลึงกัน สามารถเข้ากันได้โดยใช้สื่อหรือเครื่องมือที่เหมาะสม การเลียนแบบจะเกิดขึ้นจากการพอใจในการเรียนรู้ ผลจากการเรียนรู้ที่น่าพอใจนี้เองทำให้เกิดแรงขับในการเลียนแบบขึ้น การเลียนแบบจะเห็นได้ชัดเจนในเด็กวัยรุ่น บุคคลที่เด็กเลียนแบบอาจเป็นบุคคลที่เด็กพบปะคุ้นเคยหรือไม่รู้จักเป็นส่วนตัวก็ได้ บุคคลที่เด็กเลียนแบบนี้ก็คือ ตัวแบบ (Models) ที่เด็กพอใจ การเลียนแบบเป็นการลดความเครียดทางอารมณ์ ซึ่งเกิดจากความขัดแย้งหรืออุปสรรคในการกระทำอย่างใดอย่างหนึ่งของเด็กก็ได้ การเลียนแบบ เป็นวิธีการขั้นพื้นฐานอันหนึ่งของการพัฒนาการทางด้านบุคลิกภาพ และสังคม จากการเลียนแบบพ่อแม่ หรือบุคคลที่เด็กรักใคร่ เด็กจะรับเอาพฤติกรรมความนึกคิด ความรู้สึก และความเชื่อบุคคลเหล่านั้นมาเป็นของตน เด็กที่เลียนแบบพ่อมักคอยสังเกตพิจารณาการกระทำต่าง ๆ แล้วทำตามบ้าง การปฏิบัติเช่นนี้เด็กต้องการทำเลียนแบบพฤติกรรมของคนที่เขารัก และด้วยวีการเลียนแบบนี้เองที่จะทำให้เด็กได้รับการถ่ายทอดทางวัฒนธรรม ประเพณี ความคิดเห็น คุณค่า ข้อห้าม และหลักศีลธรรมต่าง ๆ จากบุคคลที่เขารักและใกล้ชิดด้วย

 จากที่กล่าวมาข้างต้นสรุปได้ว่า การเลียนแบบหมายถึง การกระทำ การประพฤติปฏิบัติที่ถูกถ่ายทอดทางสังคม ไม่ว่าจะเป็นทั้งด้านร่างกาย วาจา กิริยาท่าทาง การแต่งกาย การใช้จ่ายเงิน เพื่อให้เป็นไปในแนวทางที่สังคมปรารถนา

อัลเบิร์ต แบนดูรา (อ้างถึงใน โกวิท อ่อนประทุม, 2556, น. 41) ได้วางแนวคิดพื้นฐานการเรียนรู้ทางสังคมโดยเชื่อว่า การเรียนรู้เกี่ยวข้องกับปัจจัยหลัก 3 ประการ คือ

 1) องค์ประกอบส่วนบุคคล ประกอบด้วย ความคิด ความหวัง หรือความเชื่อ (Personal Factor หรือ P)

 2) องค์ประกอบจากสิ่งแวดล้อม (Environment Influence หรือ E)

 3) พฤติกรรม (Behavior หรือ B)

 ซึ่งปัจจัยทั้ง 3 มีความสัมพันธ์แบบ 2 ทาง คือ ต่างก็มีอิทธิพลซึ่งกันและกัน เรียกความสัมพันธ์ลักษณะนี้ว่า ปัจจัยกำหนดซึ่งกันและกัน (Reciprocal Determinism) ดังภาพที่ 2.2

 **(P)**

 ความคาดหวังความคิด องค์ประกอบทางกาย เช่น หน้า

 ค่านิยม ฯลฯ ของบุคคล ตาเชื้อชาติ รูปร่าง เพศและ

 มีอิทธิพลต่อการ คุณลักษณะทางความคิด ค่านิยม

 แสดงออกหรือพฤติกรรม ฯลฯ เป็นสิ่งที่เร้าที่ก่อให้เกิด

ปฏิกิริยาจากผู้คนรอบข้าง

 พฤติกรรมที่แสดงออกประเมิน

 อย่างอิสระจากการเสริม การกระทำของกลุ่มคนรอบ

 แรงทางสังคมและจะมีอิทธิ ข้างมีอิทธิพลต่อการรับรู้เอง

 อิทธิพลต่อการคาดหวังความ ของบุคคล

 คิดความเชื่อของบุคคล  **(B)** **(E)**

พฤติกรรมการกระทำของ แบบอย่างของผลการกระทำหรือ

บุคคลมีอิทธิพลต่อปัจจัย กรรมที่ผู้อื่นได้รับ เป็นปัจจัยแวด

 แวดล้อมหรือบุคคลรอบข้าง ล้อมที่มีอิทธิพลต่อ พฤติกรรม

 ของบุคคล

***ภาพที่ 2.2***ความสัมพันธ์ระหว่างบุคคล (P) พฤติกรรม (B) และสิ่งแวดล้อม (E) ซึ่งเป็นปัจจัยกำหนดซึ่งกันและกัน (Reciprocal Determinism)

ตัวอย่าง : ในห้องเรียนหนึ่ง เด็กส่วนใหญ่มีลักษณะชอบการประหยัดอดออม รู้จักคิดไตร่ตรองก่อนจะซื้อสิ่งของ พฤติกรรมนี้เป็นสิ่งแวดล้อม (E) ที่มีอิทธิพลต่อสุนทร ทำให้เขาเกิดความคิดและมีทัศนะ (P) ว่าเขาควรเป็นคนที่ต้องรู้จักการไตร่ตรอง รู้จักการประหยัดอดออม ต้องการคิดตัดสินใจเหมือนกับเพื่อน ๆ ซึ่งความคิดนี้ส่งผลให้เขามีพฤติกรรมตามความคิดดังกล่าว (B) พฤติกรรมนี้ก็จะเป็นตัวแบบซึ่งมีอิทธิพลต่อเพื่อนคนอื่น ๆ (E) ต่อไป ในทางกลับกัน พฤติกรรมการประหยัดอดออมของกลุ่มเพื่อน ๆ (E) จะเป็นตัวแบบอิทธิพลต่อพฤติกรรมของสุนทร (B) พฤติกรรมที่สุนทรแสดงออกนี้จะถูกประเมินตัวเอง และจะส่งผลต่อการเปลี่ยนแปลง ความคิดนี้ก็จะมีอิทธิพลต่อการมีปฏิกิริยาจากเพื่อน ๆ ร่วมห้อง (E) ต่อไป

 จากที่กล่าวมาดังกล่าวข้างต้น สรุปได้ว่า การเลียนแบบผู้ปกครองในการประหยัด หมายถึง พฤติกรรมที่นักเรียนประพฤติปฏิบัติตามอย่างผู้ปกครองในเรื่องของการใช้เงินอย่างรู้คุณค่าของเงิน การรู้จักใช้เงินได้อย่างเหมาะสมกับเงินที่ตนเองได้รับ เพื่อให้เกิดประโยชน์มากที่สุดทั้งต่อตนเอง และครอบครัว ได้แก่ ผู้ปกครองซื้อของที่มีประโยชน์ ไม่ซื้อของตามผู้อื่น หรือตามอย่างในสื่อโฆษณา และรู้จักจัดสรรเงินส่วนหนึ่งในการอดออม

Cox and Leager (1961, pp. 639-648) ได้อธิบายเรื่อง ความรักที่บิดามารดามีต่อบุตรไว้ว่า มีลักษณะพฤติกรรม ดังต่อไปนี้

 1) การให้ความสำคัญกับบุตรเป็นอันดับแรก ได้แก่ การอบรมเลี้ยงดูโดยการให้สิ่งที่บุตรต้องการจริง ๆ พอ ๆ กับการให้โดยที่บิดามารดาคิดว่าบุตรต้องการ และบิดามารดาหวังว่าบุตรอาจจะมีความต้องการ

 2) การให้ตรงตามพัฒนาการได้แก่ บิดามารดาตั้งความมุ่งหมายการเรียกร้องไว้เหมาะสมกับความสามารถทางอารมณ์ สังคม ร่างกาย และทักษะของบุตรที่พึงมีได้ตามขั้นตอนของการพัฒนาการ

 3) การยอมรับและยกย่องบุตร ได้แก่ การแสดงออกโดยบิดามารดาแสดงความรักแก่บุตร และยอมรับบุตรแต่ละคนตามความสามารถ และขีดจำกัดของสมอง อารมณ์และร่างกาย

 Gouldner and Goulder (1963, p. 52)พบว่า ผู้มีปฏิสัมพันธ์กับเด็กจะอธิบายลักษณะของเด็กหลาย ๆ ลักษณะตามที่รับเอาเอกลักษณ์ของสังคมไว้ และคาดหวังว่าจะประพฤติตัวให้เป็นไปตามลักษณะที่กำหนดให้ และจะประมาณค่าเด็กตามลักษณะที่กำหนดให้นี้ด้วย บุคคลเหล่านี้จะสอนเด็กให้รู้จักตัดสินตนเองตามค่านิยม เช่น ความซื่อสัตย์ ความประหยัด ความขยันหมั่นเพียร ความสะอาด และความสำเร็จในการเรียน สิ่งเหล่านี้ต่อมาจะกลายเป็นส่วนหนึ่งของพฤติกรรมบุคคล

 ดังนั้นจึงสรุปได้ว่า สัมพันธภาพระหว่างนักเรียนกับบิดามารดา เป็นความสัมพันธภาพที่มีต่อกันและแสดงออกในรูปแบบความรัก ความเข้าใจ ทั้งด้วยวาจาและพฤติกรรม มีอิทธิพลต่อความสามารถของนักเรียน จึงเป็นตัวสร้างผลสัมฤทธิ์ให้กับบุตร

 2) การวัดการเลียนแบบผู้ปกครองในการประหยัด

 ณัฐินี เกียรติพิริยะ และคณะ (2547, น. 150) ได้สร้างเครื่องมือการวัดปัจจัยด้านครอบครัว มีลักษณะเป็นมาตราส่วนประเมินค่า 5 ระดับตั้งแต่เห็นด้วยอย่างยิ่ง ถึงไม่เห็นด้วยอย่างยิ่งจำนวน 15 ข้อประกอบด้วยเนื้อหาเกี่ยวกับความสัมพันธ์ของบิดามารดา ความสัมพันธ์ระหว่างบิดามารดากับนักศึกษาและความสามารถในการตอบสนองความคาดหวังของบิดามารดา

 พฤฒิพล นิ่มพร้าว(2555, น. 35) สร้างเครื่องมือวัดปัจจัยด้านครอบครัวเป็นแบบสอบสัมพันธภาพนักเรียนกับบิดามารดา จำนวน 29 ข้อมีลักษณะเป็นมาตราส่วนประเมินค่า 5 ระดับของลิเคอร์ท (Likert Scale Type) ตั้งแต่จริงที่สุดถึง จริงน้อยที่สุด

 เอริสา มโนธรรม(2550, น. 141) ได้สร้างเครื่องมือวัดการเลียนแบบผู้ปกครองในการประหยัดจำนวน 11 ข้อมีลักษณะเป็นมาตราส่วนประเมินค่า 5 ระดับของลิเคอร์ท (Likert scale type) ตั้งแต่จริงที่สุดถึง จริงน้อยที่สุด

 พัชรี ศิลารัตน์(2556, น. 67) ได้สร้างเครื่องมือวัดการเลียนแบบผู้ปกครองในการประหยัด จำนวน 10 ข้อมีลักษณะเป็นมาตราส่วนประเมินค่า 6 ระดับ ได้แก่ จริงที่สุดถึง จริงมาก จริง ค่อนข้างจริง ค่อนข้างไม่จริง ไม่จริงที่สุด

 การวิจัยในครั้งนี้ผู้วิจัยได้นำเครื่องมือการเลียนแบบผู้ปกครองในการประหยัดของเอริสา มโนธรรม และพัชรี ศิลารัตน์ นำมาปรับใช้ในการวัดการเลียนแบบผู้ปกครองในการประหยัดของนักเรียนระดับมัธยมศึกษากลุ่มเป้าหมายการวิจัย โดยดำเนินการปรับข้อคำถามบางส่วน ปรับเนื้อหาเพื่อให้สอดคล้องกับเนื้อหาและบริบทในการวิจัยครั้งนี้ เครื่องมือวัดการเลียนแบบผู้ปกครองในการประหยัดที่ผู้วิจัยใช้ในการเก็บรวบรวมในการวิจัยครั้งนี้ มีลักษณะเป็นมาตราส่วนประมาณค่า (Rating Scale) แบ่งเป็น 5 ระดับ ได้แก่ จริงที่สุด จริงมาก ค่อนข้างจริง ไม่จริง และไม่จริงที่สุด ใช้วัดลักษณะการปฏิบัติของผู้ตอบแบบสอบถาม ประกอบด้วย ข้อคำถาม จำนวน 10 ข้อ

 3) งานวิจัยที่เกี่ยวข้องกับการเลียนแบบผู้ปกครองในการประหยัด

 ได้มีนักวิชาการผู้ทรงคุณวุฒิได้ทำการวิจัยเกี่ยวกับพฤติกรรมของลูกที่เกิดเลียนแบบผู้ปกครองไว้ดังนี้ เช่น

 Symond (1973, pp. 283–285) ได้ศึกษาเกี่ยวกับ พฤติกรรมของพ่อแม่ที่แสดงถึงการยอมรับบุตร เปรียบเทียบกับการปฏิเสธบุตร พบว่า บุตรที่พ่อแม่ยอมรับจะเป็นผู้ที่เพื่อนฝูงยอมรับเป็นอย่างดี ชอบเข้าสังคม มองโลกในแง่ดี มีความมั่นคงทางอารมณ์ มีมโนคติเกี่ยวกับตนเองสูง คือ รู้สึกว่าตนเองมีค่า มีความอบอุ่นและปลอดภัย

 Stinnett, Walters and Evelyn (1984, p. 302, Skelly and White, 1977) ได้ทำการศึกษาเกี่ยวกับวิธีการอบรมเลี้ยงดูแบบอนุรักษ์ และวิธีการอบรมเลี้ยงดูแบบสมัยใหม่ โดยศึกษากับครอบครัวทั้งสิ้น 1,250 ครอบครัว ซึ่งผลการศึกษา พบว่า ครอบครัวที่มีวิธีอบรมเลี้ยงดูแบบอนุรักษ์จะทำให้เด็กมีค่านิยมด้านศาสนา ด้านการประหยัด ด้านการทำงานหนัก และด้านความมั่นคงทางการเงิน ส่วนวิธีการอบรมเลี้ยงดูแบบสมัยใหม่จะทำให้เด็กมีค่านิยมด้านศาสนา ด้านการประหยัด ด้านความซื่อสัตย์ และด้านการประสบความสำเร็จ

Miller (1981) ได้ทำการศึกษาเกี่ยวกับค่านิยมของเด็กในระดับชนบท และระดับเมือง ในปี ค.ศ.1981 พบว่า พื้นฐานของครอบครัวมีความสัมพันธ์ส่งผลทางตรงกับค่านิยมของเด็กทั้งในเมืองและชนบท ซึ่งคล้ายคลึงกับที่ Klass (1984, pp. 405-A) ได้ทำการศึกษาเกี่ยวกับค่านิยม ผลกระทบจากห้องเรียนและสังคม วัฒนธรรม ด้วยวิธีการศึกษาแบบเฝ้าดูตลอดเวลา โดยทำการสังเกตเด็กในกลุ่มทุกวัน ผลการศึกษาพบว่า ค่านิยมของนักเรียนส่วนหนึ่งได้รับผลมาจากการถ่ายทอดมาจากครอบครัว และภูมิหลังของเด็ก

ดวงเดือน พันธุมนาวิน และคณะ(2529) ได้ศึกษาการควบคุมอิทธิพลสื่อมวลชนของครอบครัวกับจิตลักษณะที่สำคัญของเยาวชนไทย โดยเก็บข้อมูลจากนักเรียนประถมศึกษาปีที่ 5 และ 6 และนักเรียนมัธยมศึกษาปีที่ 1 และ 2 จำนวน 1,600 คน และผู้ปกครองของเด็กจำนวน 1,600 คน จากโรงเรียนในกรุงเทพฯ จำนวน 7 โรงเรียน และโรงเรียนบริเวณรอบกรุงเทพฯ จำนวน 11 โรงเรียน พบว่า

 1) ปริมาณการรับสื่อมวลชนของวัยรุ่นไทย จากเด็กวัยรุ่น 1,600 คน ที่ศึกษา 91% มีโทรทัศน์ใช้ในบ้าน และชมรายการโทรทัศน์โดยเฉลี่ย 25 ชั่วโมงต่อสัปดาห์

 2) เกี่ยวกับการตระหนักและการควบคุมของผู้ปกครองกับการรับสื่อมวลชนของเด็ก พบว่า ผู้ปกครองที่ตระหนักในอิทธิพลสื่อมวลชนต่อเด็กมากเท่าใด และเชื่อในประโยชน์ของสื่อมวลชนมากเท่าใด เด็กในปกครองจะมีความชอบฟังรายการที่มีประโยชน์มากเท่านั้น ผลที่พบชัดเจนที่สุดในครอบครัวที่ผู้ปกครองมีการศึกษาในระดับมัธยมศึกษาขึ้นไป

 3) ผู้ปกครองที่ควบคุมเด็กมาก ผู้ที่ตระหนักในอิทธิพลสื่อมวลชนต่อเด็กมากได้จัดหาหนังสือที่เหมาะสมแก่เด็กตั้งแต่เล็ก และการเลี้ยงดูแบบรักสนับสนุนมากและแบบใช้เหตุผลมาก โดยตัวทำนายเหล่านี้รวมกันสามารถทำนายความแปรปรวนของปริมาณการควบคุมแต่ละด้านได้ 20 – 32 %

 4) ผู้ปกครองที่ตระหนักในอิทธิพลของสื่อมวลชนต่อเด็กคือ ผู้ปกครองที่มีการศึกษาต่ำ อยู่ในระดับเศรษฐกิจต่ำ เป็นผู้ปกครองในกรุงเทพฯ เป็นผู้รายงานว่าอบรมเลี้ยงดูเด็กแบบใช้เหตุผลน้อย

 พันคำ มีโพนทอง (2533, น. 91–109) ได้ทำการศึกษาค่านิยมพื้นฐานห้าประการ ของครู ผู้ปกครอง และนักเรียนชั้นประถมศึกษา สังกัดสำนักงานประถมศึกษาจังหวัดขอนแก่น โดยผลจากการศึกษาพบว่า นักเรียนที่มีปริมาณการได้รับการถ่ายทอดค่านิยมพื้นฐานจากผู้ปกครองสูง จะมีค่านิยมพื้นฐานทั้งด้านความรักชาติ ด้านประหยัดและอดออม ด้านการมีระเบียบวินัย ด้านความขยันหมั่นเพียร ด้านการพึ่งตนเอง สูงกว่านักเรียนที่ได้รับการถ่ายทอดค่านิยมพื้นฐานจากผู้ปกครองในปริมาณต่ำ

 จากเอกสารและงานวิจัยดังกล่าว สรุปได้ว่า การเลียนแบบนั้นเริ่มต้นได้ตั้งแต่เมื่อคนเราสามารถมองเห็น รับรู้ สัมผัส จากสื่อต่าง ๆ เด็กจะค่อย ๆ เลียนแบบจากพ่อ แม่ ผู้ปกครองคนที่อยู่ใกล้ชิด ต่อมาเมื่อเริ่มโตขึ้นเข้าสู่วัยรุ่นเด็กก็จะเริ่มเลียนแบบจากบุคคลอื่น อาจได้จากสื่อ โทรทัศน์ จากเพื่อน ซึ่งทำให้เด็กมีพฤติกรรมที่คล้ายหรือเหมือนกับตัวแบบที่เด็กได้เลียนแบบ ดังนั้น ผู้วิจัยคาดว่า การเลียนแบบผู้ปกครองในการประหยัด น่าจะเป็นปัจจัยหนึ่งที่ส่งผลต่อจริยธรรมด้านการประหยัดของนักเรียนในโรงเรียนมัธยมศึกษา ในจังหวัดนนทบุรี

 2.6.1.6 การเลียนแบบสื่อในการประหยัด

 1) ความหมายและบทบาทหน้าที่ของสื่อในการประหยัด ได้มีนักวิชาการได้ให้ความหมายและบทบาทหน้าที่ของสื่อไว้ดังนี้

อรุณีประภา หอมเศรษฐี (2528, น. 79) ได้ให้ความหมายของสื่อว่ากระบวนการสื่อสาร มวลชนคือ การส่งสารไปยังคนจำนวนมากโดยผ่านทางสื่อมวลชน เนื่องจากความหลากหลายของผู้รับสาร และยังไม่สามารถกำหนดจำนวนผู้รับสารได้ บางครั้งการส่งสารก็อาจจะเกิดการผิดพลาดขึ้นได้ นอกจากนั้นการสื่อสารมวลชนยังมีลักษณะสำคัญอย่างหนึ่งคือ ผู้ส่งสารและผู้รับสารไม่มีโอกาสได้เผชิญหน้ากัน การสื่อสารจะกระทำโดยผ่านอุปกรณ์ทางด้านสื่อสารอย่างใดอย่างหนึ่งเสมอ เมื่อเป็นเช่นนี้ โอกาสที่ผู้ส่งสารจะได้รับปฏิกิริยาโต้ตอบกลับมาในทันทีทันใดจึงไม่อาจจะเกิดขึ้นได้ ปฏิกิริยาโต้ตอบที่เกิดขึ้นในการสื่อสารมวลชนอาจจะไม่กลับมาเลย หรืออาจจะเกิดปฏิกิริยาโต้ตอบล่าช้าขึ้นมาแทน

อนันต์ธนา อังกินันท์ (2532, น. 82–84) กล่าวถึง บทบาทหน้าที่ของสื่อมวลชน สรุปได้ว่า คือการเสนอข่าวสารให้แก่ประชาชนทั่วไป โดยเริ่มตั้งแต่การหาข่าว และจัดส่งข่าวไปให้ประชาชน การเสนอข่าวจะต้องเสนอตามข้อเท็จจริง โดยไม่ต้องสอดแทรกความคิดเห็นลงไปเป็นตัวแทนของประชาชนในการเสนอความคิดเห็นสู่ผู้บริหารประเทศ โดยสื่อมวลชนจะต้องทำการตรวจสอบการลงประชามติของประชาชนอยู่เสมอ การให้ความบันเทิงเป็นหน้าที่ที่มีความสำคัญของสื่อมวลชน เพราะผู้รับข่าวสารจะมีความต้องการในส่วนนี้มาก โดยเฉพาะเวลาว่างและเวลาต้องการพักผ่อน การให้ความรู้ สื่อมวลชนมีหน้าที่ให้ความรู้แก่ประชาชนทั่วไป ซึ่งอาจเป็นความรู้โดยตรง หรือสอดแทรกในรายการทั่วไป หน้าที่โฆษณาและประชาสัมพันธ์ คือการโฆษณาสินค้าและการบริการต่าง ๆ ตลอดจนประชาสัมพันธ์กิจการต่าง ๆ

อลงกรณ์ ปริวุฒิพงศ์(2543, น. 61–62) ได้ระบุบทบาทในกระบวนการขัดเกลาทางสังคม ดังนี้

 1) สื่อมวลชนสอนบทบาท ให้รู้ว่าควรประพฤติปฏิบัติตนอย่างไรในสังคมการเรียนรู้ จากสื่อมวลชนเป็นการเรียนรู้ที่เกิดขึ้นโดยไม่ตั้งใจ ไม่ต้องจงใจ ทำให้เกิดซึมซับได้ง่าย

 2) สื่อมวลชนสร้างค่านิยม ในขณะที่ทุกคนกำลังเรียนรู้บทบาทของการเป็นสมาชิกของสังคมต่าง ๆ จากสื่อมวลชนนั้น ก็จะเรียนรู้ค่านิยมไปด้วย ไม่ว่าจะเป็นค่านิยมเรื่องการสะสมทรัพย์สิน วิธีการดำเนินชีวิต ความทะเยอทะยาน จุดหมายปลายทางของชีวิต และค่านิยมทางเพศ

 3) สื่อมวลชนสร้างทัศนคติ สื่อมวลชนจะเป็นผู้ให้ข่าวสารความรู้แก่สมาชิกในสังคม และจะสอนวิธีการประเมินสิ่งต่าง ๆ รอบตัว ตลอดจนชี้แนวทางที่จะเอื้อประโยชน์ต่อการปฏิบัติซึ่งทำให้ทัศนคติของคนเราเปลี่ยนแปลงไป

 4) สื่อมวลชนสอนวิธีการใช้เวลา คนในสังคมอาจได้แนวทางการใช้เวลาว่างของตน คนในภาพยนตร์ นวนิยาย และจากข่าวคนดังในสังคม คนที่เป็นเพื่อนสนิทกันไม่จำเป็นต้องมีการใช้เวลาว่างตรงกัน เพราะต่างคนต่างก็มีหนังสือ มีภาพยนตร์เป็นตัวชี้แนวทางของการใช้เวลา

 5) สื่อมวลชนสอนวิธีการใช้เงิน ในปัจจุบันนี้วัยรุ่นจะใช้เงินไปกับการสั่งอาหารราคาแพง กินพร่ำเพรื่อ ใช้จ่ายฟุ่มเฟือย จนเรียกว่า เป็นยุค “สังคมบริโภคนิยม” ส่วนหนึ่งเป็นเพราะความทะเยอทะยานเกี่ยวกับการใช้เงิน ที่ได้เรียนรู้จากสื่อมวลชน การแต่งตัวจากหนังสือแฟชั่น การนั่งตามร้านอาหารราคาแพงตามที่โฆษณาเชิญชวนคนยุคใหม่ให้นิยม

 6) สื่อมวลชนมีอิทธิพลต่อการหล่อหลอมรสนิยม มาตรฐานของสุนทรีย์ทางด้านศิลปะ วัฒนธรรมในยุคนี้ลดลงไปมาก คนเป็นนักแสดงได้ง่ายขึ้นตามความถี่ของปรากฏในสื่อมวลชน ละคร นวนิยาย ภาพยนตร์ ดนตรีมีทุกประเภทสำหรับคนทุกระดับชั้น จนความปรารถนาที่จะพัฒนารสนิยมให้เหมาะสมกับงานศิลปวัฒนธรรมขั้นสูง กลายเป็นสิ่งที่ไม่จำเป็นอีกต่อไป

 7) สื่อมวลชนชี้แนะการตอบโต้ทางอารมณ์ ในการดำเนินชีวิตในสังคม เราต้องเผชิญกับสิ่งเร้าต่าง ๆ มากมาย ทั้งที่เป็นสิ่งของ เหตุการณ์ และตัวบุคคล สื่อมวลชนได้สอนให้เราเรียนรู้การตอบโต้ทางอารมณ์กับสิ่งเหล่านี้

 8) สื่อมวลชนกำหนดปทัสถานของพฤติกรรม สื่อมวลชนได้สร้างกลุ่มอ้างอิงขึ้นมา เช่น การเป็นดารา การเป็นนักกีฬา การเป็นนักวิชาการ การเป็นผู้บริหาร การเป็นนักการเมืองสื่อมวลชนจะชี้ให้เราเห็นว่า เขาเหล่านั้นมีปทัสถานของพฤติกรรมเป็นอย่างไร กลุ่มเหล่านี้ไม่จำเป็นต้องเป็นกลุ่มอ้างอิงที่เราใฝ่ฝันทะเยอทะยาน จากการได้เรียนรู้เกี่ยวกับกลุ่มจากสื่อมวลชน แล้วก็นำปทัสถานของพฤติกรรมของกลุ่มอ้างอิงเหล่านี้มาเป็นแนวทางในการดำเนินชีวิตได้

กาญจนา แก้วเทพ(2543, น. 103) ได้ระบุลักษณะสำคัญของสื่อมวลชนที่มีต่อสังคม ดังนี้

 1) สื่อสารมวลชนต้องมีพันธกิจที่ต้องพึงปฏิบัติต่อสังคม เจ้าของสื่อควรเป็นมหาชน

 2) ข่าวสารของสื่อจะต้องเป็นเรื่องจริง ถูกต้อง ยุติธรรม ตรงไปตรงมา และสอดคล้อง ต้องกัน

 3) สื่อจะต้องทำหน้าที่เป็นเวทีแลกเปลี่ยนทัศนะอันหลากหลาย

 4) สื่อควรมีเสรีภาพ ภายใต้ความควบคุมตัวเอง

 5) สื่อต้องปฏิบัติตามหลักจรรยาบรรณ และมาตรฐานของวิชาชีพ

 6) ในบางสถานการณ์สังคมจำเป็นต้องเข้ามาแทรกแซงการทำงานของสื่อเพื่อผลประโยชน์ของส่วนรวม

 จากเอกสารดังกล่าวแล้วข้างต้น สรุปได้ว่า การเลียนแบบสื่อในการประหยัด หมายถึง พฤติกรรมที่นักเรียนประพฤติปฏิบัติตามอย่างสื่อ มีความชื่นชอบ ต้องการเป็นอย่างตัวแบบในสื่อ การรับเอาความรู้ เจตคติ ค่านิยมมาเป็นของตนเอง นำเอาไปใช้ในการดำเนินชีวิต และพฤติกรรมที่นักเรียนประพฤติปฏิบัติตามอย่างสื่อในเรื่องของการใช้เงินอย่างรู้คุณค่าของเงิน การรู้จักใช้เงินได้อย่างเหมาะสมกับเงินที่ตนเองได้รับ เพื่อให้เกิดประโยชน์มากที่สุดทั้งต่อตนเอง และครอบครัว จากการอ่านหนังสือ บทความ นิตยสาร การรับฟังรายการวิทยุ รับชมรายการโทรทัศน์ และรับชมภาพยนตร์เกี่ยวกับการใช้เงินอย่างประหยัดในการการซื้อเสื้อผ้า การซื้อโทรศัพท์ และการซื้อของใช้ส่วนตัว

 2) แนวคิดการเลียนแบบสื่อในการประหยัด

 ได้มีนักวิชาการได้ให้แนวคิดการเลียนแบบสื่อในการประหยัดไว้ดังนี้ เช่น

Frances and Louise (1955, pp. 246–248) กล่าวว่า การ์ตูน ทีวี และภาพยนตร์ ส่งผลต่อการเรียนรู้ ประสบการณ์ และการเรียนรู้ทางสังคม

ยุวดี เฑียรประสิทธิ์(2536, น. 123) อธิบายอิทธิพลของสื่อมวลชนว่า วัยรุ่นเป็นวัยแห่งการเรียนรู้ มีความพร้อมที่จะรับข่าวสารต่าง ๆ ทุกรูปแบบ โทรทัศน์ วิทยุ หนังสือพิมพ์ เป็นสิ่งที่ขาดไม่ได้ในสภาพสังคมปัจจุบัน และอิทธิพลของสื่อมวลชนจะครอบคลุมและเปลี่ยนแปลงเจตคติค่านิยม ประเพณี วัฒนธรรม และวิถีชีวิตวัยรุ่น

กอบกุล ถาวรานนท์(2543, น. 43–46) อิทธิพลของสื่อมวลชน หมายถึง สิ่งที่เกิดขึ้น หรือสิ่งที่เปลี่ยนแปลงไปอันเนื่องจากการรับสารจากสื่อมวลชน โดยการดู การฟัง และการอ่าน

กฤติกา ลีลาเพตะ(2544, น. 43) กล่าวว่า อิทธิพลของสื่อมวลชนมีผลต่อกระบวนการเรียนรู้ความคิดเห็น ค่านิยม เจตคติ ตลอดจนพฤติกรรมต่าง ๆ ของเด็ก และนับวันสื่อมวลชนก็ยิ่งทวีความสำคัญในการเป็นสถาบันสังคมที่มีบทบาทถ่ายทอดค่านิยม เจตคติต่าง ๆให้แก่เด็กและคนในสังคมมากขึ้น เพราะวิถีชีวิตของคนยุคใหม่ต้องการความรวดเร็วในการข้อมูลข่าวสาร เพื่อเป็นเครื่องมือในการตัดสินใจในการกระทำต่าง ๆ

 3) การวัดการเลียนแบบสื่อในการประหยัด

เอริสา มโนธรรม(2550, น. 142) ได้สร้างเครื่องมือวัด ปัจจัยด้านสิ่งแวดล้อมในสังคมเป็นแบบสอบถามการเลียนแบบสื่อและการเลียนแบบเพื่อนในการประหยัด ชนิดมาตราส่วนประมาณค่า (Rating Scale) มี 5 ระดับ ตั้งแต่จริงที่สุด ถึงจริงน้อยที่สุด นอกจากนี้

พฤฒิพล นิ่มพร้าว(2555, น. 84)ได้สร้างเครื่องมือวัดปัจจัยเป็นแบบสอบถามสัมพันธภาพ ระหว่างนักเรียนกับเพื่อน มีลักษณะเป็นมาตราส่วนประมาณค่า 5 ระดับของลิเคอร์ท (Likert Scale Type) ตั้งแต่จริงที่สุดถึงจริงน้อยที่สุด

 พัชรี ศิลารัตน์(2556, น. 67) ได้สร้างเครื่องมือวัดการเลียนแบบผู้ปกครองในการประหยัด จำนวน 10 ข้อมีลักษณะเป็นมาตราส่วนประเมินค่า 6 ระดับ ได้แก่ จริงที่สุดถึง จริงมาก จริง ค่อนข้างจริง ค่อนข้างไม่จริง ไม่จริงเลย

 การวิจัยในครั้งนี้ผู้วิจัยได้นำเครื่องมือการวัดบุคลิกภาพของพัชรี ศิลารัตน์ นำมาปรับใช้ในการวัดการเลียนแบบสื่อในการประหยัดของนักเรียนระดับมัธยมศึกษากลุ่มเป้าหมายการวิจัย โดยดำเนินการปรับข้อคำถามบางส่วน ปรับเนื้อหาเพื่อให้สอดคล้องกับเนื้อหาและบริบทในการวิจัยครั้งนี้มีลักษณะเป็นมาตราส่วนประมาณค่า (Rating Scale) แบ่งเป็น 5 ระดับ ได้แก่ จริงที่สุด จริงมาก ค่อนข้างจริง ไม่จริง และไม่จริงที่สุด ใช้วัดลักษณะการปฏิบัติของผู้ตอบแบบสอบถาม ประกอบด้วย ข้อคำถาม จำนวน 10 ข้อ

 4) งานวิจัยที่เกี่ยวข้องกับการเลียนแบบสื่อในการประหยัด

 ได้มีนักวิชาการผู้ทรงคุณวุฒิได้ทำการวิจัยเกี่ยวกับพฤติกรรมของลูกที่เกิดเลียนแบบสื่อไว้ดังนี้ เช่น

 Bandura, Grusec and Menlove (1966) ได้ศึกษา ผลของขบวนการสร้างสัญลักษณ์ที่มีต่อการเลียนแบบพฤติกรรมของตัวแบบที่ให้กับเด็กในระดับอายุ 6 – 8 ปี จำนวน 72 คน ในจำนวนนี้เป็นเด็กชาย 36 คน และเด็กหญิง 36 คน โดยให้กลุ่มตัวอย่างดูตัวแบบจากภาพยนตร์ซึ่งฉายให้เห็นวิธีการเล่นของเล่นต่าง ๆ ของตัวแบบด้วยวิธีการที่แปลกและใหม่กว่าที่ เด็ก ๆ เคยเล่นกัน กลุ่มตัวอย่างในการศึกษาครั้งนี้แบ่งออกเป็น 3 กลุ่ม กลุ่มแรกจะได้รับคำแนะนำให้เรียกชื่อการกระทำทุกอย่างของตัวแบบ กลุ่มที่สองจะต้องนับตัวเลข 1 , 2, 3, 4, 5 ไปพร้อม ๆ กันในขณะที่ดูตัวแบบนั้น และกลุ่มที่สามให้ดูตัวแบบแต่เพียงอย่างเดียวเท่านั้น แล้วให้ผู้สังเกตแสดงวิธีการเล่นตามที่ได้ดูมา ผู้ถูกทดลองแต่ละกลุ่มจะได้รับรางวัลเมื่อแสดงได้เหมือนตัวแบบแต่อีกครึ่งหนึ่งจะไม่ได้รับรางวัลเลย ผลการศึกษาพบว่า เด็กกลุ่มแรกที่ฝึกให้เรียกชื่อการกระทำของตัวแบบจะสามารถเลียนแบบพฤติกรรมของตัวแบบได้ดีกว่ากลุ่มที่สองที่ต้องนับตัวเลข และกลุ่มที่สามที่ให้ดูแต่ตัวแบบอย่างเดียว ทั้งนี้ผลของสามกลุ่มแตกต่างกันอย่างมีนัยสำคัญทางสถิติ (F = 2.18, p < .025) สำหรับเด็กชายจะสามารถเลียนแบบได้ดีกว่าเด็กหญิง แต่พบว่าการให้รางวัลและการไม่ให้รางวัลไม่ให้ผลที่แตกต่างกันแต่อย่างใด

สาวิตรี สุตรา(2539, น. 66–70) ได้ทำการศึกษา การเปิดรับสื่อ ความรู้ ทัศนคติ และพฤติกรรมการออมของชาวชนบทในจังหวัดสุรินทร์ ผลจากการศึกษา พบว่า การเปิดรับสื่อจากสื่อมวลชนมีความสัมพันธ์กับความรู้เกี่ยวกับการออม ทัศนคติเกี่ยวกับการออม และพฤติกรรมการออมของประชาชน

อำนวย แตงรอด(2540) ได้ทำการศึกษา การเปิดรับข่าวสารการประหยัด ประโยชน์จากข่าวสารกับการซื้อสินค้าฟุ่มเฟือยต่างประเทศในภาวะวิกฤตเศรษฐกิจของวัยรุ่นในกรุงเทพมหานคร ผลจากการศึกษา พบว่า การเปิดรับข่าวสารเรื่องการประหยัดจากสื่อมวลชนสื่อเฉพาะกิจ และสื่อบุคคลมีความสัมพันธ์กับการซื้อสินค้าฟุ่มเฟือยต่างประเทศในภาวะวิกฤตเศรษฐกิจของวัยรุ่นในกรุงเทพมหานคร

 จากเอกสารและงานวิจัยดังกล่าว สรุปได้ว่า สื่อเป็นอีกแขนงหนึ่งที่มีความสำคัญทำให้นักเรียนได้มีการพัฒนาบุคลิกภาพในหลายด้าน ได้แก่ ความมีวินัย ความรับผิดชอบ การเลียนแบบประพฤติปฏิบัติในเรื่องของการใช้เงิน การประหยัด ดังนั้น ผู้วิจัยคาดว่า การเลียนแบบสื่อ ในการประหยัด น่าจะเป็นปัจจัยหนึ่งที่ส่งผลต่อจริยธรรมด้านการประหยัดของนักเรียนในโรงเรียนมัธยมศึกษา ในจังหวัดนนทบุรี

 2.6.1.7 การเลียนแบบเพื่อนในการประหยัด

 1) ความหมายการเลียนแบบเพื่อนในการประหยัด

 จากการศึกษาเอกสารและงานวิจัยที่เกี่ยวข้องกับการเลียนแบบเพื่อนในการประหยัดได้มีนักวิชาการได้อธิบายถึงความหมายของการเลียนแบบเพื่อนในการการประหยัด มีรายละเอียดดังนี้

Frances and Louise (1955, p. 249) กล่าวว่า เพื่อนที่แวดล้อมเด็กจะส่งผลต่อเด็กในด้านพฤติกรรม ค่านิยม และด้านเจตคติของเด็ก

Hoffman (1966, pp. 225–226)กล่าวว่า โครงสร้างสังคมภายในห้องเรียนทำให้เด็กเรียนรู้ถึงค่านิยมของสังคม เจตคติต่อสิ่งต่าง ๆ และเลียนแบบบุคลิกภาพของเพื่อนซึ่งจะได้รับเพียงใดนั้นก็ขึ้นอยู่กับสัมพันธภาพกับเพื่อน

Hurlock. (1978, p. 441) กล่าวว่า เพื่อนมีอิทธิพลต่อเด็ก โดยเด็กจะยอมรับเอาค่านิยม และความสนใจของกลุ่มเพื่อนมาเป็นของตนเอง

ฉวีวรรณ สุขพันธ์โพธาราม (2527, น. 112–113) กล่าวถึงประโยชน์ของเพื่อนวัยรุ่นว่า

 1) ช่วยให้วัยรุ่นมีสิ่งยึดเหนี่ยว ไม่เกิดความรู้สึกถูกทอดทิ้งให้ว่าเหว่เกินไป

 2) ช่วยให้วัยรุ่นมีประสบการณ์ในการอยู่ร่วมกันในสังคม เพื่อเป็นบทเรียนในวัยผู้ใหญ่

 3) ช่วยให้วัยรุ่นลดความเพ้อฝัน การปรับตัวเพื่อให้พ้นจากความกังวลในปัญหา ต่าง ๆ ทำให้วัยรุ่นหาทางออกด้วยการสร้างความฝันต่าง ๆ ที่ตนเห็นว่าตนต้องการจะได้รับความสุข ความสำเร็จ ซึ่งเป็นการวาดภาพของตนเองในอุดมคติ การปรับตัวเข้ากับเพื่อนได้ มีเพื่อนคุยไม่มีเวลาว่างที่จะเพ้อฝัน

 4) ช่วยให้วัยรุ่นลดความเครียดหรือความกดดันได้ ความกังวลอึดอัดใจของวัยรุ่นมีมาก ปัญหาบางปัญหาสามารถที่จะบอกเล่าให้บิดามารดา หรือผู้ปกครองทราบได้ บางปัญหาไม่สามารถที่จะบอกเล่าให้ทราบได้ การคบเพื่อนจะช่วยให้วัยรุ่นได้ปรับทุกข์กับผู้ที่มีปัญหาเช่นเดียวกันช่วยทำให้เกิดความสบายใจได้

 5) ช่วยให้วัยรุ่นเกิดความคิดในเรื่องการเสียสละ การเห็นแก่ส่วนรวม การร่วมกิจกรรมกับเพื่อน ช่วยให้วัยรุ่นได้เรียนรู้ในเรื่องการอยู่ร่วมกัน รู้จักช่วยเหลือซึ่งกันและกัน มีความอดทน อดกลั้น มีหลักเกณฑ์ในการทำงานที่เป็นแบบแผน และช่วยให้วัยรุ่นวางตัวได้อย่างเหมาะสมในสังคม

 2) แนวคิดเกี่ยวกับการเลียนแบบเพื่อนในการประหยัด

 ณรงค์ เส็งประชา(2538, น. 166) ให้แนวคิดเกี่ยวกับกลุ่มเพื่อนไว้ว่า กลุ่มเพื่อนจะช่วยให้เด็กได้เรียนรู้สิ่งใหม่ ๆ ที่อาจไม่ได้รับจากครอบครัว หรือผู้ใหญ่ เช่น เพศศึกษา ความเสมอภาคความเป็นผู้นำในกลุ่มเพื่อน เด็กจะเป็นตัวของตนเองมากขึ้น เด็กจะเลือกคบเพื่อนที่ถูกใจ และอาจนำพฤติกรรมต่าง ๆ ของเพื่อนมาใช้เป็นแนวปฏิบัติของตน

สุชา จันทน์เอม(2542, น. 153–154) กล่าวถึง ความสัมพันธ์ระหว่างเพื่อนไว้ว่า วัยรุ่นพยายามที่จะหาเพื่อนที่อยู่ในรุ่นราวคราวเดียวกัน มีรสนิยมเหมือนกัน เพื่อจะได้เอาไว้คบหาสมาคมพูดคุยสังสรรค์กัน กลุ่มของเด็กวัยรุ่นมีอิทธิพลอย่างมากต่อความประพฤติ การแต่งกาย กิริยาท่าทางมีการพยายามเลียนแบบกัน เพื่อให้เกิดสัญลักษณ์กลุ่มขึ้น แม้ว่าการกระทำบางอย่างนั้น จะทำไปเพื่อความโก้เก๋ และเพื่อให้เกิดเป็นจุดสนใจขึ้น แม้จะขัดต่อสายตาของผู้ใหญ่ก็ตาม

 จากเอกสารดังกล่าวแล้วข้างต้น สรุปได้ว่า การเลียนแบบเพื่อนในการประหยัด หมายถึง พฤติกรรมที่นักเรียนประพฤติปฏิบัติตามอย่างเพื่อน เพื่อให้เกิดการยอมรับนับถือจากเพื่อน เกิดความไว้วางใจซึ่งกันและกัน สามารถที่จะเรียนรู้บทบาทของตนเกี่ยวกับการปฏิบัติตนเมื่ออยู่ในกลุ่มเพื่อน ทั้งในเรื่องของการใช้เงินอย่างรู้คุณค่าของเงิน การรู้จักใช้เงินได้อย่างเหมาะสมกับเงินที่ตนเองได้รับ เพื่อให้เกิดประโยชน์มากที่สุดทั้งต่อตนเอง และครอบครัว ได้แก่ เพื่อนซื้อของที่มีประโยชน์ ไม่ซื้อของตามผู้อื่นหรือตามอย่างในสื่อโฆษณา รู้จักจัดสรรเงินส่วนหนึ่งในการอดออม และใช้ชีวิตได้อย่างมีประสิทธิภาพ

 3) การวัดการเลียนแบบเพื่อนในการประหยัด

ณัฐินี เกียรติพิริยะ และคณะ (2547, น. 150) ได้สร้างเครื่องมือการวัดปัจจัยด้านครอบครัว มีลักษณะเป็นมาตราส่วนประเมินค่า 5 ระดับตั้งแต่เห็นด้วยอย่างยิ่ง ถึงไม่เห็นด้วยอย่างยิ่งจำนวน 15 ข้อประกอบด้วยเนื้อหาเกี่ยวกับความสัมพันธ์ของบิดามารดา ความสัมพันธ์ระหว่างบิดามารดากับนักศึกษาและความสามารถในการตอบสนองความคาดหวังของบิดามารดา

 เอริสา มโนธรรม(2550, น. 141) ได้สร้างเครื่องมือวัดการเลียนแบบเพื่อนในการประหยัด จำนวน 11 ข้อมีลักษณะเป็นมาตราส่วนประเมินค่า 5 ระดับของลิเคอร์ท (Likert Scale Type) ตั้งแต่จริงที่สุดถึง จริงน้อยที่สุด

พัชรี ศิลารัตน์ (2556, น. 67) ได้สร้างเครื่องมือวัดการเลียนแบบเพื่อนในการประหยัด จำนวน 10 ข้อมีลักษณะเป็นมาตราส่วนประเมินค่า 6 ระดับ ได้แก่ จริงที่สุดถึง จริงมาก จริง ค่อนข้างจริง ค่อนข้างไม่จริง ไม่จริงที่สุด

 การวิจัยในครั้งนี้ผู้วิจัยได้นำเครื่องมือการเลียนแบบเพื่อนในการประหยัด ของพัชรี ศิลารัตน์ นำมาปรับใช้ในการวัดการเลียนแบบเพื่อนในการประหยัดของนักเรียนระดับมัธยมศึกษากลุ่ม เป้าหมายการวิจัย โดยดำเนินการปรับข้อคำถามบางส่วน ปรับเนื้อหาเพื่อให้สอดคล้องกับเนื้อหาและบริบทในการวิจัยครั้งนี้ เครื่องมือวัดการเลียนแบบเพื่อนในการประหยัดที่ผู้วิจัยใช้ในการเก็บรวบรวมในการวิจัยครั้งนี้ มีลักษณะเป็นมาตราส่วนประมาณค่า (Rating Scale) แบ่งเป็น 5 ระดับ ได้แก่ จริงที่สุด จริงมาก ค่อนข้างจริง ไม่จริง และไม่จริงที่สุด ใช้วัดลักษณะการปฏิบัติของผู้ตอบแบบสอบถาม ประกอบด้วย ข้อคำถาม จำนวน 10 ข้อ

 4) งานวิจัยที่เกี่ยวข้องกับการเลียนแบบเพื่อนในการประหยัด

Hyman (1974, pp. 6 –70) ได้ทำการศึกษาพบว่า ความสัมพันธ์ในกลุ่มเพื่อนมีส่วนในการส่งผลกระทบทำให้เกิดความแตกต่างในการเลือกรับสื่อชนิดต่าง ๆ

Cummings (1988, p. 176) ได้ทำการศึกษา สาเหตุของการเกิดค่านิยม ผลการศึกษา พบว่า เพื่อนและสังคมของวัยรุ่นเป็นสาเหตุของการเกิดค่านิยมทั้งส่วนตัววัยรุ่นและค่านิยมของสังคม

De Fleur (1975, pp. 208–212) ได้ทำการศึกษาพบว่า ความสัมพันธ์ภายในกลุ่มเป็นปัจจัยหนึ่งที่ทำให้เกิดความแตกต่างในการรับสื่อ และความสัมพันธ์ภายในสังคม เนื่องจากสมาชิกของกลุ่มเด็กจะเรียนรู้ข่าวและความรู้ส่วนใหญ่หรือทั้งหมดจากสื่อที่กลุ่มรับมา

เรณูรัชต์ ประสิทธิเกตุ(2542, น. 50) ได้ทำการศึกษา ผลของการใช้กิจกรรมกลุ่มที่มีต่อการประหยัดของนักเรียนชั้นประถมศึกษาปีที่ 3 โรงเรียนสาธิตมหาวิทยาลัยศรีนคริน ทรวิโรฒ ประสานมิตร (ฝ่ายประถม) กลุ่มตัวอย่างจำนวน 15 คน ซึ่งได้มาจากการสุ่มอย่างง่ายจากประชากร หลังจากการทดลอง พบว่า นักเรียนมีการประหยัดมากขึ้น หลังจากได้รับการใช้กิจกรรมกลุ่มอย่างมีนัยสำคัญทางสถิติที่ระดับ .01

 พฤติพล นิ่มพร้าว(2547, น. 61) ได้ทำการศึกษา ปัจจัยที่ส่งผลต่อการประหยัดของนักเรียนช่วงชั้นที่ 3 โรงเรียนนวมินทราชินูทิศสตรีวิทยาพุทธมณฑล หลังจากการศึกษาพบว่า สัมพันธภาพระหว่างนักเรียนกับเพื่อนส่งผลต่อการประหยัดของนักเรียนช่วงชั้นที่ 3 เป็นอันดับที่สอง นักเรียนที่มีสัมพันธภาพกับเพื่อนที่ดีทำให้มีการประหยัดมาก

 จากเอกสารและงานวิจัยดังกล่าวข้างต้น สรุปได้ว่า เพื่อนเป็นอีกบุคคลหนึ่งที่มีความสำคัญทำให้นักเรียนได้มีการพัฒนาบุคลิกภาพในหลายด้าน ได้แก่ ความมีวินัย ความรับผิดชอบ การเลียนแบบประพฤติปฏิบัติในเรื่องของการใช้เงิน การประหยัด ดังนั้น ผู้วิจัยคาดว่า การเลียนแบบเพื่อนในการประหยัด น่าจะเป็นปัจจัยหนึ่งที่ส่งผลต่อจริยธรรมด้านการประหยัดของนักเรียนในโรงเรียนมัธยมศึกษา ในจังหวัดนนทบุรี

 2.6.1.8 การเลียนแบบครูในการประหยัด

 1) แนวคิดการเลียนแบบครูในการประหยัด

สมศักดิ์ ศรีสันติสุข(2528, น. 79) กล่าวว่า สถานศึกษา และครูมีหน้าที่ในด้านการอบรมสมาชิกในสังคม ให้รู้จักระเบียบแบบแผนของสังคม ด้านการพัฒนาคุณภาพของสมาชิกในสังคม และด้านทำหน้าที่ถ่ายทอด สะสม พัฒนา และเปลี่ยนแปลงวัฒนธรรมของสังคม เพื่อดำรงไว้ซึ่งการจัดระเบียบสังคม

กาญจนา ศรีกาฬสินธุ์ (2533, น. 299–242) กล่าวว่า ครู- อาจารย์ควรเป็นคนที่มีจิตใจมั่นคง มีความจริงใจ และที่สำคัญครูต้องมีความยุติธรรม มีความพยายามช่วยให้นักเรียนทุกคนได้มีโอกาสประสบความสำเร็จ ให้ความสำคัญและให้ความใกล้ชิดกับนักเรียนอย่างเหมาะสม มีความตระหนักในการที่จะสร้างเด็กให้มีความสึกต่อตนเองในทางบวก เพื่อเป็นพื้นฐานในการสร้างวินัยในตนเองให้แก่เด็ก และจะได้ปฏิบัติตนในแนวทางที่ดีและถูกต้องในอนาคต

 วันเพ็ญ พิศาลพงศ์(2536, น. 207-211) กล่าวถึง หน้าที่ครู และโรงเรียนไว้ในด้านรักษา และถ่ายทอดมรดกทางวัฒนธรรม ด้านส่งเสริมการเรียนรู้ในการเข้าสังคม ด้านผสมผสานความเป็นอันหนึ่งอันเดียวกันของสังคม ด้านส่งเสริมการพัฒนาของปัจเจกชน ด้านกำหนดความสามารถเฉพาะทาง และด้านบทบาทในการนำการเปลี่ยนแปลง

อัจฉรา สุขารมณ์(2541, น. 46-54) ได้มีแนวคิดถึงสิ่งที่ครูปฏิบัติต่อนักเรียน ซึ่งจะส่งผลต่อจิตใจของนักเรียนในด้านต่าง ๆ ดังนี้

 1) ด้านการให้รางวัล

 2) ด้านการลงโทษ

 3) ด้านการเป็นตัวแบบของครู

 4) ด้านการควบคุมเด็กให้มีพฤติกรรมที่พึงปรารถนา

 5) ด้านการตามใจเด็ก

 จากเอกสารดังกล่าวข้างต้น สรุปได้ว่า การเลียนแบบครูในการประหยัด หมายถึงพฤติกรรมที่นักเรียนประพฤติปฏิบัติตามอย่างครูในเรื่องของการใช้เงินอย่างรู้คุณค่าของเงิน การรู้จักใช้เงินได้อย่างเหมาะสมกับเงินที่ตนเองได้รับ เพื่อให้เกิดประโยชน์มากที่สุดทั้งต่อตนเอง และครอบครัว ได้แก่ ครูซื้อของที่มีประโยชน์ ไม่ซื้อของตามผู้อื่น หรือตามอย่างในสื่อโฆษณา และรู้จักจัดสรรเงินส่วนหนึ่งในการอดออม

 2) การวัดการเลียนแบบครูในการประหยัด

เอริสา มโนธรรม(2550, น. 142) ได้สร้างเครื่องมือวัด ปัจจัยด้านสิ่งแวดล้อมในสังคมเป็นแบบสอบถามการเลียนแบบครูในการประหยัด ชนิดมาตราส่วนประมาณค่า (Rating Scale) มี 5 ระดับ ตั้งแต่จริงที่สุด ถึงจริงน้อยที่สุด นอกจากนี้

พัชรี ศิลารัตน์ (2556, น. 67) ได้สร้างเครื่องมือวัดการเลียนแบบครูในการประหยัด จำนวน 10 ข้อมีลักษณะเป็นมาตราส่วนประเมินค่า 6 ระดับ ได้แก่ จริงที่สุดถึง จริงมาก จริง ค่อนข้างจริง ค่อนข้างไม่จริง ไม่จริงที่สุด

 การวิจัยในครั้งนี้ผู้วิจัยได้นำเครื่องมือวัดการเลียนแบบครูในการประหยัดของพัชรี ศิลารัตน์ นำมาปรับใช้ในการวัดการเลียนแบบครูในการประหยัดของนักเรียนระดับมัธยมศึกษากลุ่มเป้าหมายการวิจัย โดยดำเนินการปรับข้อคำถามบางส่วน ปรับเนื้อหาเพื่อให้สอดคล้องกับเนื้อหาและบริบทในการวิจัยครั้งนี้ มีลักษณะเป็นมาตราส่วนประมาณค่า (Rating Scale) แบ่งเป็น 5 ระดับ ได้แก่ จริงที่สุด จริงมาก ค่อนข้างจริง ไม่จริง และไม่จริงที่สุด ใช้วัดลักษณะการปฏิบัติของผู้ตอบแบบสอบถาม ประกอบด้วย ข้อคำถาม จำนวน 10 ข้อ

 3) งานวิจัยที่เกี่ยวข้องกับการเลียนแบบครูในการประหยัด

Rothman (1968, pp. 34–36) ได้ทำการศึกษา วิธีการจัดระบบการเรียนการสอนที่ดี พบว่า สิ่งควรคำนึงถึงให้มากที่สุดในระบบการเรียนการสอน คือ สัมพันธภาพที่ดีของครูกับนักเรียน ครูต้องยอมรับ เข้าใจ เป็นกันเอง ตลอดจนส่งเสริมให้นักเรียนรู้จักพัฒนาตนเองและครูจะต้องแสดงให้นักเรียนให้เห็นได้อย่างชัดเจนอีกด้วย

Klass (1984, pp. 405 - A) ได้ทำการศึกษา ค่านิยม ผลกระทบจากห้องเรียน และสังคมวัฒนธรรม ด้วยการศึกษาแบบดูตลอดเวลา คลาสได้สังเกตเด็กในกลุ่มทุกวัน โดยการมองถึงผลทางด้านสังคมวัฒนธรรม และผลกระทบจากสังคมในห้องเรียน พบว่า นักเรียนจะได้รับการถ่ายทอดมาจากการปฏิบัติของครู

Fortin. Online (1991) ได้ทำการศึกษา เรื่องครูกับการทำงานร่วมกับการสอน พบว่า นอกจากการสอนแล้ว ครูยังมีอิทธิพลต่อนักเรียนทางด้านความเชื่อ และค่านิยม

 คมคาย ชิโนดม(2534, น. 59–60) ได้ทำการศึกษา ผลการใช้แม่แบบที่มีต่อพฤติกรรมการประหยัดของนักเรียนชั้นมัธยมศึกษาปีที่ 4 โรงเรียนอัสสัมชัญศรีราชา จังหวัดชลบุรี กลุ่มตัวอย่างจำนวน 48 คน สุ่มอย่างง่าย เป็นกลุ่มทดลองและกลุ่มควบคุม กลุ่มละ 24 คน กลุ่มทดลองใช้เทคนิคแม่แบบ กลุ่มควบคุมใช้การสอนแบบปกติ หลังการทดลอง พบว่า นักเรียนในกลุ่มทดลองมีพฤติกรรมการประหยัดสูงขึ้นกว่าเดิมอย่างมีนัยสำคัญทางสถิติที่ระดับ .01 และการใช้เทคนิคแม่แบบทำให้นักเรียนมีพฤติกรรมการประหยัดสูงกว่าการสอนแบบปกติอย่างมีนัยสำคัญทางสถิติที่ระดับ .01

 ศักดิ์สิทธิ์ บุญรังศรี(2546, น. 102) ได้ทำการศึกษา ปัจจัยที่สัมพันธ์กับการมีวินัยในตนเองของนักศึกษาสาขาวิชาก่อสร้าง วิทยาลัยเทคนิคสมุทรสงคราม พบว่า ปัจจัยด้านครูผู้สอน มีความสัมพันธ์กับการมีวินัยในตนเองของนักศึกษาวิชาก่อสร้าง วิทยาลัยเทคนิคสมุทรสงคราม อยู่ในระดับปานกลาง อย่างมีนัยสำคัญทางสถิติที่ระดับ .01 ทั้งนี้อาจเป็นเพราะว่านักศึกษาใช้เวลาในการเรียนอยู่กับครูผู้สอนค่อนข้างมาก จึงมีความสนิทสนมใกล้ชิดกัน มีเวลาดูแลนักศึกษาอย่างใกล้ชิดในการอบรมสั่งสอนให้นักศึกษาอยู่ในกฎระเบียบของทางวิทยาลัยและส่งเสริมคุณธรรม จริยธรรม ตลอดจนส่งเสริมให้นักเรียนมีวินัยในตนเอง

 จากเอกสารและงานวิจัยดังกล่าวข้างต้น สรุปได้ว่า ครูเป็นผู้ที่มีความสำคัญในการทำให้นักเรียนเกิดการยอมรับ มีเจตคติที่ดีทั้งในด้านการเรียน การปฏิบัติตน ซึ่งทำให้เด็กมีพฤติกรรมที่คล้ายหรือเหมือนกับตัวแบบที่เด็กได้เลียนแบบ ดังนั้น พฤติกรรมการใช้จ่ายของนักเรียนในส่วนหนึ่งจึงน่าจะมีผลมาจากการเลียนแบบครู และน่าจะเป็นปัจจัยหนึ่งที่ส่งผลต่อจริยธรรมด้านประหยัดของนักเรียนระดับมัธยมศึกษา ในจังหวัดนนทบุรี

 เพื่อให้มองเห็นความสัมพันธ์แนวความคิดของผู้ทรงคุณวุฒิ ผู้วิจัยจึงสรุปเปรียบเทียบ และสังเคราะห์ตัวแปรปัจจัยต่าง ๆ ที่มีอิทธิพลต่อจริยธรรมด้านการประหยัดของนักเรียนโรงเรียนมัธยมศึกษาในจังหวัดนนทบุรี ที่ได้จาก นักวิชาการได้ศึกษา ค้นคว้ามาก่อนหน้านี้ ดังเสนอในตารางที่ 2.5

**ตารางที่ 2.5**

*เปรียบเทียบปัจจัยที่มีอิทธิพลต่อจริยธรรมด้านการประหยัดของนักเรียนโรงเรียนมัธยมศึกษา จากผลการวิจัย 3 เรื่องทั้งในประเทศและต่างประเทศ*

|  |  |  |  |
| --- | --- | --- | --- |
| อัจฉรา สุขารมณ์2541 | ฉลองชัย อินทขิณี2558 | โกวิท อ่อนประทุม2557 | การสังเคราะห์โดยผู้วิจัย |
| การให้รางวัล | การเลียนแบบสื่อ | บุคลิกภาพ | บุคลิกภาพ |
| การลงโทษ | การเลียนแบบเพื่อน  |  | การเลียนแบบเพื่อนในการประหยัด |
| การเป็นตัวแบบของครู | การเลียนแบบครู  | การเลียนแบบครู | การเลียนแบบครูในการประหยัด |
| การควบคุมเด็กให้มีพฤติกรรมที่พึงปรารถนา |  | ฐานะทางเศรษฐกิจของครอบครัว  | ฐานะทางเศรษฐกิจของครอบครัว  |
| การตามใจเด็ก | เจตคติด้านการมีวินัย  | สภาพครอบครัว |  สภาพครอบครัว |
|  | การมีวินัยของนักเรียน | ความมีวินัย | ความมีวินัย |
|  | การเลียนแบบผู้ปกครอง ในการมีวินัย | การเลียนแบบ ผู้ปก ครอง | การเลียนแบบผู้ปกครองในการประหยัด |
|  |  |  | การเลียนแบบสื่อในการประหยัด |

 ดังนั้น ผู้วิจัยจึงนำตัวแปรที่ผู้วิจัยได้สังเคราะห์แล้วเหล่านี้ ไปเป็นตัวแปรในการวิจัยในครั้งนี้ ซึ่งประกอบด้วย 1) บุคลิกภาพ 2) ความมีวินัย 3) สภาพครอบครัว 4) ฐานะทางเศรษฐกิจของครอบครัว 5) การเลียนแบบผู้ปกครองในการประหยัด 6) การเลียนแบบสื่อในการประหยัด 7) การเลียนแบบเพื่อนในการประหยัด และ 8) การเลียนแบบครูในการประหยัด โดยได้สร้างความสัมพันธ์ระหว่างตัวแปรตามสมมติฐานที่ 1 และแสดงเป็นแผนภาพในการศึกษาวิจัยในครั้งนี้ในกรอบแนวคิดการวิจัย

 สรุป จากการศึกษาเอกสารและงานวิจัยที่เกี่ยวข้อง ผู้วิจัยได้นำมากำหนดกรอบแนวคิดการดำเนินการวิจัยเรื่องรูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษาในจังหวัดนนทบุรี ดังนี้

 1) การศึกษารูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษาในจังหวัดนนทบุรี

 2) นำข้อมูลที่ได้จากการศึกษาสภาพจริงเกี่ยวกับจริยธรรมด้านการประหยัดของนักเรียนโรงเรียนมัธยมศึกษาในจังหวัดนนทบุรี มาวิเคราะห์ และสังเคราะห์ เพื่อสร้าง (ร่าง) รูปแบบการพัฒนาการจริยธรรมด้านการประหยัดของนักเรียนโรงเรียนมัธยมศึกษาในจังหวัดนนทบุรี ขึ้นมา

 3) ให้ผู้เชี่ยวชาญเป็นผู้มีส่วนเกี่ยวข้องหรือผู้มีส่วนได้เสียในการพัฒนาจริยธรรมด้านการประหยัดของนักเรียนโรงเรียนมัธยมศึกษาในจังหวัดนนทบุรี โดยผู้วิจัยพิจารณาเลือกจากผู้ทรงคุณวุฒิ จำนวน 30 คน ใช้วิธีการเลือกแบบเจาะจง (Purposive Sampling) ประกอบด้วย 1) นักวิชาการด้านการศึกษา จำนวน 5 คน 2) ผู้อำนวยการโรงเรียน จำนวน 5 คน 3) ครูฝ่ายกิจการนักเรียน จำนวน 5 คน 4) ผู้ปกครองนักเรียน จำนวน 5 คน และ5) นักเรียนดีเด่น จำนวน 10 คน ได้สนทนากลุ่มย่อย (Focus Group Discussion) และจัดสนทนากลุ่ม (Workgroup) เพื่อระดมสมอง (Brain Storming) วิพากษ์ และเสนอรูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษาในจังหวัดนนทบุรี

 4) นำ (ร่าง) รูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษาในจังหวัดนนทบุรี ที่ผ่านการวิพากษ์และการเสนอรูปแบบการพัฒนาจากการสนทนากลุ่ม (Workgroup) เสนอผู้เชี่ยวชาญด้านการศึกษาพิจารณาความเป็นไปอีกครั้งเพื่อให้ร่วมกันตัดสินใจ

 5) นำรูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษาในจังหวัดนนทบุรี ไปทดลองประสิทธิภาพของรูปแบบกับกลุ่มทดลอง ได้แก่นักเรียนระดับชั้นมัธยมศึกษาปีที่ 5 โรงเรียนสตรีนนทบุรี จังหวัดนนทบุรี ใช้วิธีการสุ่มอย่างง่ายโดยการจับสลากมาเป็นกลุ่มทดลอง 1 ห้องเรียน และเปรียบเทียบกับกลุ่มควบคุม จำนวน 1 ห้องเรียน โดยใช้ระยะเวลา 3 เดือน

 6) ดำเนินการประเมินผลการทดลองใช้รูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี

 7) ได้รูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี

**2.7 แนวคิดเกี่ยวกับการสร้างทฤษฎีทางสังคมศาสตร์**

 2.7.1 ความหมายของทฤษฏี

 นักวิชาการได้ให้ความหมายของทฤษฎี (Theory) ไว้ดังนี้

 สัญญา สัญญาวิวัฒน์ (2540, น. 14) ให้ความหมายไว้ว่า “ทฤษฎี” โดยทั่วไป คือ คำอธิบายสิ่งใดสิ่งหนึ่งหรือเรื่องใดเรื่องหนึ่ง แต่ในทางวิทยาศาสตร์ ทฤษฎีเป็นคำอธิบายตามหลักเหตุผล แสดงความสัมพันธ์ระหว่างส่วนต่าง ๆ ของสิ่งนั้น หรือเรื่องนั้น อย่างมีระบบ จนสามารถพยากรณ์สิ่งนั้นในอนาคตได้

 Creswel (1994, p. 82) ได้ให้ความหมายของทฤษฎีไว้ว่า ทฤษฎีคือ กลุ่มโครงสร้างของตัวแปรที่มีความเกี่ยวข้องสัมพันธ์กันเพื่อบ่งบอกหรืออธิบายปรากฏการณ์ที่เกิดขึ้น

 จากที่นักวิชาการกล่าวมา จะพบว่า ความหมายของทฤษฎีที่หลายคนเสนอไว้ใกล้เคียงกัน พอสรุปได้ว่า “ทฤษฎี คือ ข้อความที่อธิบายปรากฏการณ์ใดปรากฏการณ์หนึ่ง อันเป็นผลมาจากการศึกษาค้นคว้าด้วยวิธีการทางวิทยาศาสตร์ ซึ่งสามารถพิสูจน์ให้เห็นจริง และนำมาใช้เป็นแนวทางในการคาดคะเนหรือทำนายปรากฏการณ์ที่จะเกิดขึ้นในอนาคตได้อย่างถูกต้อง”

 2.7.2 ที่มาของทฤษฎี

 เหตุการณ์หรือปรากฏการณ์ต่าง ๆ ที่เกิดขึ้นในโลก เพราะขาดความรู้และข้อมูลไม่เพียงพอ มนุษย์จึงสร้างทฤษฎีขึ้น เพื่ออธิบายปรากฏการณ์เหล่านั้น และมีวิวัฒนาการมาเป็นลำดับ แสวง รัตนมงคลมาศ (2534, อ้างถึงใน สนธยา พลศรี, 2545, น. 130-132) ได้สรุปที่มาของทฤษฎีว่ามาจาก 2 แนวทางดังนี้

 2.7.2.1 ทฤษฎีที่มาจากกระบวนการอุปมาน (Inductive Method) แต่ก็มีบางคนเรียกว่า “วิธีอุปนัย” โดยในปี ค.ศ. 1600 ฟรานซิส เบคอน (1561 - 1626) ได้ค้นพบวิธีการเสาะแสวงหาความรู้ หรือข้อเท็จจริงวิธีหนึ่งและได้เรียกวิธีการเสาะแสวงหาความรู้วิธีนี้ว่า วิธีอุปมาน หรือ Baconian Induction ซึ่งเบคอนได้แนวความคิดจากเรื่องที่เล่ากันว่า เมื่อปี ค.ศ. 1432 ได้มีการโต้เถียงกันระหว่างพระที่เข้ามาร่วมชุมนุมในโบสถ์แห่งหนึ่งถึงเรื่อง จำนวนฟันในปากม้าการโต้เถียงใช้เวลานานมาก ยืดเยื้อไปจนถึง 13 วัน ก็ยังหาข้อยุติไม่ได้ ต่างฝ่ายต่างก็ไปค้นหาข้อเท็จจริงจากหนังสือต่าง ๆ และจดหมายเหตุต่าง ๆ จนทำให้ได้ความรู้แปลก ๆ และใหม่ขึ้นอีกมากมาย ครั้นวันที่ 14 พระบวชใหม่รูปหนึ่งได้เสนอแนะให้ผู้เข้าร่วมประชุมทั้งหลายไปตรวจดูจำนวนฟันในปากม้า เพื่อให้ได้คำตอบที่ถูกต้อง จึงเป็นเหตุให้พระที่เข้าร่วมประชุมเหล่านั้นโกรธเคืองในความอวดดีของพระรูปนี้เป็นอันมาก จนถึงกับพร้อมใจกันรุมซ้อมและจับพระองค์นี้เหวี่ยงออกไปจากที่ประชุมอย่างรุ่นแรง ทั้งนี้เพราะทุกคนเชื่อมั่นว่าพระองค์นั้นได้ถูกผีป่าซาตานยั่วยวนให้เห็นผิดเป็นชอบ จึงได้กล้าเสนอแนะวิธีการหาความรู้นอกลู่นอกทางจากที่บรรพบุรุษสั่งสอนไว้ หลังจากนั้นอีกหลายวันก็มีนกพิราบซึ่งพวกพระต่าง ๆ ถือว่าเป็นสัญลักษณ์แห่งสันติภาพตัวหนึ่งบินมาเกาะบนหลังคาโบสถ์ พระองค์หนึ่งในที่ประชุมจึงได้ลุกขึ้นกล่าวว่า ขอให้ปัญหาที่เกิดขึ้นนั้นจงถูกเก็บไว้เป็นความลับต่อไป จากเรื่องที่เล่ามานี้แสดงให้เห็นว่า พระบวชใหม่องค์นี้ได้ค้นพบวิธีใหม่ในการเสาะแสวงหาความจริงอีกวิธีหนึ่ง โดยไม่ต้องอาศัยความเชื่อหรือคำบอกเล่าอย่างไร้เหตุผล จากวิธีการของพระองค์นี้เองจึงได้กลายมาเป็นหลักขั้นพื้นฐานในการค้นหาความจริงต่าง ๆ ในยุคต่อมา

 จากแนวคิดในเรื่องที่กล่าวมานี้เอง เบคอนจึงได้นำมาดัดแปลงเป็นวิธีการค้นหาความจริงแบบอุปมาน ซึ่งเป็นวิธีที่วิเคราะห์จากข้อเท็จจริงย่อย ๆ เสียก่อน (ทำการเก็บรวบรวมข้อมูลจากปรากฏการณ์จริง ๆ ก่อน) โดยการนำข้อเท็จจริงย่อย ๆ เหล่านั้นมาจัดหมวดหมู่เสียใหม่ เพื่อพิจารณาดูว่ามีสิ่งใดบ้างเหมือนกัน มีสิ่งใดบ้างที่ต่างกัน และมีสิ่งใดบ้างที่สัมพันธ์กัน จากการวิเคราะห์สิ่งต่าง ๆ เหล่านี้จะช่วยให้สามารถสรุปเป็นความรู้ใหม่ทั่วไปได้

 ข้อแตกต่างระหว่างการค้นหาความจริงตามวิธีอุปมาน ของ ฟรานซิส เบคอน กับการค้นหาความจริงตามวิธีอนุมาน (Deductive Method) ของอริสโตเติล อาจสังเกตได้จากตัวอย่างต่อไปนี้

 วิธีอุปมาน : จากการสังเกตกระต่ายแต่ละตัวมีปอด ดังนั้น กระต่ายทุกชนิด มีปอด

 วิธีอนุมาน : สัตว์เลี้ยงลูกด้วยน้ำนมทุกชนิดมีปอด กระต่ายทุกชนิดเลี้ยงลูกด้วยน้ำนม ดังนั้นกระต่ายทุกชนิดมีปอด

 ทฤษฎีที่มาจากกระบวนการอุปมาน (Inductive Process) เป็นทฤษฎีที่ได้มาจากข้อมูลรูปธรรมที่เกิดขึ้นแล้วสรุปเป็นนามธรรม โดยมีกฎเกณฑ์ขั้นตอน ดังนี้

 1) การเรียนรู้ประสบการณ์

 2) การสรุปเป็นประสบการณ์บทเรียน

 3) การจัดระบบความเป็นเหตุเป็นผลของกลุ่มความคิด

 4) การตั้งสมมติฐาน

 5) การตรวจสอบสมมติฐานกับข้อเท็จจริง

 6) การตั้งเป็นทฤษฎี

 ตัวอย่างของทฤษฎีที่มาจากกระบวนการอุปมาน คือ ทฤษฎีแรงโน้มถ่วงของโลก ซึ่งเกิดขณะที่ ไอแซ็ค นิวตัน นอนอยู่ใต้ต้นแอปเปิล แล้วเห็นลูกแอปเปิลสุกตกลงมา ดังตารางที่ 2.6

**ตารางที่ 2.6**

*ตัวอย่างของทฤษฎีที่มาจากกระบวนการอุปมาน*

| กระบวนการ | ปรากฏการณ์ |
| --- | --- |
| การเรียนรู้ประสบการณ์ | ใบไม่ร่วงหล่นลงสู้พื้นดินเสมอ โยนวัตถุขึ้นบนท้องฟ้าจะตกลงสู่พื้นดินเสมอ |
| การสรุปเป็นประสบการณ์บทเรียน | วัตถุทุกประเภทจะร่วงหล่นหรือตกลงสู่พื้นดิน |
| การจัดระบบความเป็นเหตุเป็นผลของกลุ่มความคิดอย่างเป็นระบบ | หาเหตุผลว่าทำไมทุกสิ่งทุกอย่างจึงตกลงสู่พื้นดิน |
| การตั้งสมมติฐาน | วัตถุมีน้ำหนักจะตกจากที่สูงลงสู่ที่ต่ำหรือลงสู่พื้นดินเสมอ |
| การตรวจสอบสมมุติฐานกับข้อเท็จจริง | ทดสอบสมมติฐานกับข้อเท็จจริงว่าสอดคล้องกันหรือไม่ |
| การตั้งเป็นทฤษฎี | ถ้าผลการทดสอบสมมติฐานกับข้อเท็จจริงมีความสอดคล้องกันก็ตั้งเป็นทฤษฎี |

 แนวความคิดในการแสวงหาองค์ความรู้โดยวิธีอุปมาน เป็นที่มาของแนวความคิดหลักของวิธีวิทยาการวิจัยที่สำคัญอย่างหนึ่ง คือ การวิจัยเชิงคุณภาพ (สุภางค์ จันทวานิช, 2542, น. 7)

 2.7.2.2 ทฤษฎีที่มาจากกระบวนการอนุมาน (Deductive Method) แต่ก็มีบางคนเรียกว่า “วิธีนิรนัย” เป็นการหาข้อเท็จจริงโดยวิธีการใช้เหตุผลนับว่าเป็นวิธีค้นหาข้อเท็จจริงที่เชื่อถือได้อย่างหนึ่ง อริสโตเติล ได้ชื่อว่าเป็นคนแรกที่ค้นพบวิธีการหาข้อเท็จจริงแบบนี้ เรียกว่า วิธีอนุมาน หรือ Syllogistic Method หรือ Aristotelian Deduction วิธีอนุมานนี้ประกอบด้วย ข้อเท็จจริงใหญ่ (Major Premise) ซึ่งถือว่าเป็นเหตุการณ์ที่มีความจริงอยู่แล้วภายในตัวของมันเองและข้อเท็จจริงย่อย (Minor Premise) เกี่ยวข้องกับกรณีเฉพาะที่สัมพันธ์กับข้อเท็จจริงใหญ่ โดยการนำไปประยุกต์และลงข้อสรุป (Conclusion) อาทิเช่น

 ข้อเท็จจริงใหญ่ : ทุกคนเกิดมาแล้วต้องตาย

 ข้อเท็จจริงย่อย : นายแดงเกิดมาเป็นคน

 ดังนั้น ข้อสรุป : นายแดงต้องตาย

 จะเห็นว่า การสรุปจะมีความเที่ยงตรงเพียงใด ย่อมขึ้นอยู่กับความเที่ยงตรงของข้อเท็จจริงใหญ่และข้อเท็จจริงย่อย ถ้าหากข้อเท็จจริงใหญ่ขาดความเที่ยงตรง หรือข้อเท็จจริงย่อยขาดความเที่ยงตรง คือ ถ้านายแดงไม่ใช่คนหรือทั้งข้อเท็จจริงใหญ่และข้อเท็จจริงย่อยขาดความเที่ยงตรงที่เชื่อถือได้ก็จะทำให้ข้อสรุปขาดความเที่ยงตรงไปด้วย ข้อบกพร่องของวิธีอนุมานที่ อริสโตเติล คิดขึ้นนี้อยู่ที่ข้อเท็จจริงย่อยที่นำมาประยุกต์นั้น มีความสัมพันธ์กับข้อเท็จจริงใหญ่เพียงใด ดังนั้นผู้ที่จะนำวิธีอนุมานไปใช้ถ้าหากขาดความรู้เกี่ยวกับสิ่งเหล่านี้แล้วก็อาจทำให้ได้ข้อสรุปผิดพลาดได้

 อย่างไรก็ดีวิธีหาเหตุผลแบบอนุมานนี้ก็ยังนับว่าเป็นประโยชน์ต่อวิธีการวิจัยอยู่มาก เพราะเราใช้วิธีนี้เชื่อมโยงระหว่างทฤษฎีและการสังเกตซึ่งช่วยให้นักวิจัยสามารถอนุมานจากทฤษฎีว่าควรจะทำการสังเกตหรือทำการเก็บข้อมูลอะไรบ้าง และนอกจากนี้ยังช่วยให้สามารถอนุมานจากทฤษฎีว่าควรจะตั้งสมมติฐานอะไรบ้าง เป็นต้น ซึ่งเป็นส่วนหนึ่งของการวิจัย

 ทฤษฏีที่มาจากกระบวนการอนุมาน (Deductive Process) เป็นทฤษฎีที่ได้มาจาก ข้อสรุปนามธรรมไปสู่ข้อเท็จจริงที่เป็นรูปธรรมแล้วนำมาตั้งเป็นทฤษฎี โดยมีกระบวนการ

ที่สำคัญ 4 ขั้นตอน คือ

 1) ข้อสรุปนามธรรม

 2) การตั้งสมมติฐาน

 3) การตรวจสอบสมมติฐานกับข้อเท็จจริง

 4) การตั้งเป็นทฤษฎี

 ตัวอย่างเพื่อเปรียบเทียบกระบวนการอุปมานและกระบวนการอนุมาน ในเรื่อง ทฤษฎีแรงโน้มถ่วงของโลก ดังตารางที่ 2.7

**ตารางที่ 2.7**

*ตัวอย่างกระบวนการอนุมานในเรื่อง ทฤษฎีแรงโน้มถ่วงของโลก*

| กระบวนการ | ปรากฏการณ์ |
| --- | --- |
| ข้อสรุปนามธรรม | แรงโน้มถ่วงของโลกมีผลทำให้วัตถุที่มีน้ำหนักตกลงสู่พื้นดินหรือจากที่สูงลงสู่ที่ต่ำ |
| การตั้งสมมติฐาน | วัตถุที่มีน้ำหนักจะตกลงสู่พื้นดินหรือจากที่สูงลงสู่ที่ต่ำเสมอ |
| การตรวจสอบสมมติฐานกับข้อเท็จจริง | สังเกตใบไม้ พบว่า ร่วงหล่นจากต้นลงสู่พื้นดินทุกครั้ง โยนวัตถุขึ้นไปในท้องฟ้า วัตถุตกลงบนพื้นดินทุกครั้ง |
| การตั้งเป็นทฤษฎีหรือกฎเกณฑ์ | ผลการตรวจสอบสมมติฐานสอดคล้องกับข้อเท็จจริง คือ วัตถุที่นำมาตรวจสอบตกลงสู่พื้นดินจึงสามารถตั้งเป็นทฤษฎีหรือกฎเกณฑ์ได้ |

 แนวความคิดในการแสวงหาองค์ความรู้โดยวิธีอนุมาน เป็นที่มาของแนวความคิดหลักของวิธีวิทยาการวิจัยที่สำคัญอย่างหนึ่ง คือการวิจัยเชิงปริมาณ (สุภางค์ จันทวานิช, 2542, น. 7)

 อาจสรุปได้ว่า กระบวนการอุปมานเป็นการสร้างทฤษฎีหรือกฎ โดยการเก็บข้อมูลย่อย ๆ หลาย ๆ กรณีซึ่งอาจใช้วิธีการต่าง ๆ เช่น การสังเกต การทดลอง การใช้เครื่องมือต่าง ๆ ตามความเหมาะสม แล้วนำข้อมูลย่อย ๆ เหล่านั้นมาวิเคราะห์หาความสัมพันธ์และสรุปเป็นทฤษฎีหรือกฎตามลำดับ ส่วนกระบวนการอนุมานเป็นการกำหนดทฤษฎีขึ้นมาก่อน แล้วหาข้อมูลต่าง ๆ มาวิเคราะห์หาความสัมพันธ์ เพื่อสนับสนุนความถูกต้องของทฤษฎีที่ตั้งไว้

 2.7.2.3 ทฤษฎีที่มาจากวิธีอนุมานและอุปมาน (Deductive - Inductive Method)

 Charles Darwin ได้นำวิธีอนุมานของอริสโตเติล และวิธีอุปมานของ ฟรานซิสเบคอน เข้ามารวมกัน เรียกว่า Deductive - inductive method การหาข้อเท็จจริงตามวิธีใหม่นี้ก่อนอื่นจะต้องเก็บรวบรวมข้อมูลในปัญหาที่จะศึกษาเสียก่อน แล้วใช้วิธีอุปมานสร้างสมมติฐาน หรือทำการเดาคำตอบจากข้อมูลเหล่านั้น เมื่อได้สมมติฐานแล้วก็ทำการตรวจสอบความเที่ยงตรงกับความรู้ที่เชื่อถือได้อีกครั้งหลังจากได้แก้ไขปรับปรุงสมมติฐานที่ได้เรียบร้อยแล้ว ก็ทำการเก็บรวบรวมข้อมูลมาเพื่อทดสอบความเที่ยงตรงของสมมติฐานจนถึงระดับที่ยอมรับได้ วิธีนี้นับว่าเป็นจุดเริ่มต้นของวิธีการทางวิทยาศาสตร์สมัยใหม่ (Modern Scientific Method) ซึ่งจะช่วยทำให้มองเห็นแนวทางการแก้ปัญหาต่าง ๆ ทางวิทยาศาสตร์ได้มากขึ้น

 2.7.3 ระดับของทฤษฎี

 ระดับ หรือขอบเขตการอธิบายของทฤษฎี เมื่อกล่าวถึงทฤษฎี ความหมาย ของคำนี้ มีความลึกและแยกย่อยได้หลายมิติ โดยทั่วไปแล้วสามารถแบ่งอย่างหยาบ ๆ เป็น 2 กลุ่ม คือ ทฤษฎีทางวิทยาศาสตร์ และทฤษฎีทางสังคมศาสตร์ โดยทฤษฎีทางวิทยาศาสตร์จะมีความแม่นตรง (Precise) ในการอธิบายเหตุการณ์หรืออธิบายปรากฏการณ์ทางวิทยาศาสตร์ได้สูงมากจนแทบไม่มีข้อผิดพลาด ซึ่งต่างจากทฤษฎีทางสังคมศาสตร์ที่มีความสามารถในการอธิบาย การทำนายปรากฏการณ์ทางสังคมได้ถูกต้องน้อยกว่า โดยในตัวทฤษฎีทางสังคมศาสตร์เองก็ยังมีระดับ หรือขอบเขตการอธิบายของทฤษฎีที่แตกต่างกันไป Creswel (1994, p. 83) ได้แบ่งทฤษฎีออกเป็น 3 ระดับ คือ

 1) ทฤษฎีที่ใช้อธิบายปรากฏการณ์ขนาดใหญ่ (Grand Theory) เช่น ทฤษฎีอธิบายวิวัฒนาการของสิ่งมีชีวิตของ ชาร์ล ดาร์วิน ทฤษฎีอธิบายการเพิ่มประชากรของมัลธัส ทฤษฎีอธิบายการเปลี่ยนแปลงประชากรยุคต่าง ๆ ทฤษฎีอธิบายลำดับขั้น ความต้องการของมนุษย์ของมาสโลว์ ทฤษฎีอธิบายระดับพัฒนาการทางสติปัญญาของมนุษย์ช่วงอายุต่าง ๆ ของเพียเจต์ เป็นต้น ซึ่งทฤษฎีเหล่านี้สามารถนำไปอธิบายได้อย่างกว้างขวางครอบคลุมขอบเขตทุกชาติทั่วทั้งโลก

 2) ทฤษฎีที่ใช้อธิบายปรากฏการณ์ขนาดปานกลาง (Middle - Range Theory) เป็นทฤษฎีที่อธิบายปรากฏการณ์ได้ในขอบเขตที่กว้างขวางปานกลางไม่ครอบคลุมขอบเขตทั้งโลก

 3) ทฤษฎีที่ใช้อธิบายปรากฏการณ์เฉพาะพื้นที่ (Substantive Theory) เป็นทฤษฎีที่สามารถนำมาอธิบายปรากฏการณ์ได้เฉพาะเจาะจงในกลุ่มประชากรเล็ก ๆ หรืออธิบายปัญหา ต่าง ๆ ที่เกิดขึ้นเฉพาะที่ หรือ บางที่เรียกว่า ทฤษฎีฐานราก ทฤษฎีรากหญ้า ทฤษฎีติดดิน (Grounded Theory)

 ในการวิจัยครั้งนี้ผู้วิจัยต้องการหารูปแบบการพัฒนาการพึ่งตนเองของประชาชนในหมู่บ้านเศรษฐกิจพอเพียง ดังนั้นจึงถือได้ว่าเป็นการสร้างทฤษฎีที่ใช้อธิบายปรากฏการณ์เฉพาะพื้นที่เท่านั้น

 2.7.4 วิธีการสร้างทฤษฎีทางสังคมศาสตร์

 สัญญา สัญญาวิวัฒน์ (2536, น. 18-30) เสนอว่า การสร้างทฤษฎีทางสังคมศาสตร์อาจจะทำได้ 3 วิธีคือ

 2.7.4.1 การวิจัยเพื่อสร้างทฤษฎี (Research - Then - Theory) เป็นการสร้างทฤษฎีทางสังคมศาสตร์โดยการศึกษาวิจัยแล้วนำผลการวิจัยมาสร้างเป็นทฤษฎี ดังนี้

 1) คัดเลือกปรากฏการณ์ที่จะศึกษาแล้วบันทึกลักษณะต่าง ๆ ของปรากฏการณ์นั้น

 2) ตรวจสอบวิเคราะห์ลักษณะทุกอย่างของปรากฏการณ์นั้น ในสถานที่ต่าง ๆ ให้มากที่สุดเท่าที่จะมากได้

 3) ค้นหากระสวนหรือแบบแผน ที่เป็นระบบจากผลการวิเคราะห์ข้างต้นว่ามีสิ่งใดน่าสนใจพอที่จะศึกษาต่อไปอีก

 4) เมื่อพบกระสวนหรือแบบแผนที่เป็นระบบสำคัญจากข้อมูลนั้นแล้ว จึงจัดรูปแบบทางทฤษฎีขึ้น

 การวิจัยเพื่อสร้างทฤษฎี เป็นการนำวิธีการทางวิทยาศาสตร์มาใช้ในทางสังคมศาสตร์โดยเริ่มต้นจากปัญหาหรือสิ่งที่ต้องการทราบ ต้องการคำตอบ และเก็บข้อมูลสนามเพื่อนำมาวิเคราะห์เนื้อหา ความสัมพันธ์ระหว่างตัวแปรหรือปัจจัยต่าง ๆ ความสัมพันธ์ระหว่างตัวแปร ต่าง ๆ ที่ปรากฏออกมา เสมอ ๆ เรียกว่า แบบแผนที่เป็นระบบ แล้วนำแบบแผนที่เป็นระบบนี้มาประกอบกันเข้าเป็นทฤษฎีการวิจัยเพื่อสร้างทฤษฎีนี้มีเงื่อนไขที่สำคัญ คือ

 1) ทฤษฎีที่จะสร้างต้องไม่มีตัวแปรหรือความคิดรวบยอดมากนัก เพราะจะทำให้เกิดความสับสน ไม่สามารถสร้างทฤษฎีได้ เนื่องจากจะเกิดความยุ่งยากในการเก็บข้อมูล และการวัดลักษณะต่าง ๆ หรือตัวแปรต่าง ๆ

 2) จะต้องมีแบบแผนความสัมพันธ์ระหว่างตัวแปรเป็นระบบ และไม่มาก เพื่อทำให้การวิเคราะห์ข้อมูลไม่ยุ่งยาก สามารถแสดงให้เห็นตัวเหตุและตัวผลของความสัมพันธ์นั้นได้โดยง่าย

 3) การวิจัยเพื่อสร้างทฤษฎีนี้ขึ้นอยู่กับสมมติฐานที่ว่าในสภาวะที่เป็นจริงนั้นมีแบบแผนแท้จริงตามธรรมชาติอยู่แล้ว หน้าที่ของนักสังคมศาสตร์เพียงแต่พยายามค้นหาแบบแผนธรรมชาติเท่านั้น

 อย่างไรก็ตามการวิจัยเพื่อสร้างทฤษฎีก็มีจุดอ่อนบางประการ ที่สำคัญ คือ ปรากฏการณ์แต่ละปรากฏการณ์มีตัวแปรเกี่ยวข้องเป็นจำนวนมาก ทำให้เกินวิสัยที่ผู้สร้างทฤษฎีจะนำมาบรรจุไว้ในทฤษฎีของตน และไม่สามารถนำมาหาความสัมพันธ์ได้หมด ทุกตัวแปร สิ่งที่ทำได้ คือประมวลตัวแปรเฉพาะสิ่งที่เห็นว่าสำคัญ แสดงความสัมพันธ์ระหว่างตัวแปรบางตัวที่เห็นว่าน่าจะสำคัญ ทำให้ทฤษฎีไม่มีความสมบูรณ์ และไม่สามารถนำวิธีที่ใช้สร้างทฤษฎีมาเป็นแบบอย่างได้ เพราะหลักเกณฑ์ที่นำมาใช้นั้นเป็นหลักเฉพาะตัว หรือ อัตวิสัย (Subjective) ไม่เป็นหลักวัตถุวิสัย (Objective) ซึ่งเป็นหลักสากลอันยอมรับกันโดยทั่วไป

 แต่ก็มีข้อดีของการวิจัยเพื่อสร้างทฤษฎีอยู่เหมือนกัน คือเป็นวิธีการที่เหมาะสมสำหรับการสร้างทฤษฎีประเภทที่เป็นกฎซึ่งเป็นทฤษฎีระดับสูง มีความเป็นจริงทุกเวลาและสถานที่ จึงสามารถนำมาใช้อธิบายปรากฏการณ์ได้โดยทั่วไป

 2.7.4.2 การสร้างทฤษฎีก่อนแล้วตรวจสอบด้วยการวิจัย (Theory – Then – Research) เป็นการใช้ญาณหรือความคิดของตัวเองสร้างทฤษฎีขึ้นมาก่อน แล้วจึงทดสอบญาณของตนกับโลกแห่งความเป็นจริง ด้วยการเก็บข้อมูลเชิงประจักษ์ (Empirical Data) ดังนี้

 1) คิดทฤษฎีขึ้นมาให้ชัดเจนมากที่สุด กะทัดรัดมากที่สุดเท่าที่จะทำได้

 2) คัดเลือกข้อความข้อใดข้อหนึ่งมาทดสอบกับข้อมูลเชิงประจักษ์

 3) ออกแบบเค้าโครงการวิจัยเพื่อเก็บรวบรวมข้อมูลเชิงประจักษ์มาทดสอบข้อความที่คัดเลือกไว้แล้ว

 4) ทดสอบข้อความนั้นกับข้อมูลเชิงประจักษ์ หากไม่สอดคล้องกัน ก็ดัดแปลงรูปแบบเค้าโครงการวิจัย หรือดัดแปลงทฤษฎี แล้วทำการเก็บข้อมูลเชิงประจักษ์หรือทำการวิจัยใหม่

 5) ถ้าหากข้อความของทฤษฎีสอดคล้องกับข้อมูลเชิงประจักษ์ หรือข้อมูลเชิง

ประจักษ์ยืนยันความถูกต้องของทฤษฎี ก็เลือกข้อความอื่นของทฤษฎีที่ได้สร้างไว้มาทดสอบกับข้อมูลเชิงประจักษ์ต่อไปอีก ทำเช่นนี้เรื่อยไปจนทดสอบข้อความทุกข้อความในทฤษฎีจนหมด เป็นอันเสร็จสิ้นการสร้างทฤษฎี

 ปัญหาที่สำคัญของการสร้างทฤษฎีก่อนแล้วตรวจสอบด้วยการวิจัย มีปัญหาสำคัญอยู่ที่การเลือกข้อความในทฤษฎี เพื่อนำมาทดสอบกับข้อมูลเชิงประจักษ์ ซึ่งอาจแก้ปัญหาโดยใช้หลักเกณฑ์ต่อไปนี้

 1) เลือกข้อความที่คิดว่าน่าจะถูกต้องมากที่สุดมาทดสอบก่อน เพราะถ้าพบว่า ผิดจะได้ไม่ต้องทดสอบข้อความอื่นของทฤษฎีอีกต่อไป ทำให้ประหยัดทั้งเวลาและค่าใช้จ่าย

 2) เลือกข้อความที่คาดว่าน่าจะผิดมากที่สุดมาทดสอบก่อน เพื่อลดจำนวนข้อความ ที่ไม่มั่นใจให้น้อยลง หรือปรับปรุงดัดแปลงให้ดียิ่งขึ้นเสียก่อน แล้วค่อย ๆ ทดสอบข้อความที่มีความมั่นใจมากขึ้น

 3) สมมติฐานสำคัญในการสร้างทฤษฎี คือ โลกแห่งความเป็นจริงไม่ได้มีแบบหรือกฎเกณฑ์ตามธรรมชาติอย่างใดอย่างหนึ่งตายตัวอยู่ นักสังคมศาสตร์ต้องสร้างกฎเกณฑ์ หรือแบบแผนเหล่านั้นขึ้นมาอธิบายเรื่องราวในโลกแห่งความเป็นจริงนั้น เพื่อสร้างกฎเกณฑ์หรือทฤษฎีแล้วทดสอบกับโลกแห่งความเป็นจริงนั้น โดยเก็บข้อมูลเชิงประจักษ์มาทำการทดสอบ ถ้าถูกต้องก็ยึดถือเป็นทฤษฎีต่อไป ถ้าหากไม่ถูกต้องก็ต้องสร้างทฤษฎีขึ้นใหม่ แล้วทำการทดสอบใหม่อีกจนกว่าจะเป็นทฤษฎีที่ถูกต้อง ในปัจจุบันการสร้างทฤษฎีใหม่มีความจำเป็นมาก เพราะเหตุการณ์และสภาวะแวดล้อมของโลกเปลี่ยนแปลงอยู่เสมอ การสร้างทฤษฎีจึงไม่มีวันเสร็จสิ้น

 จุดอ่อนของการสร้างทฤษฎีก่อนแล้วตรวจสอบด้วยการวิจัย คือนักทฤษฎีจะเริ่มสร้างทฤษฎีเป็นเค้าโครงหยาบ ๆ ไม่เต็มรูปแบบ และไม่เป็นแบบแผนทั่วไป แล้วเก็บข้อมูลเชิงประจักษ์มาทดสอบบางส่วนของทฤษฎี ในขณะเดียวกันก็จะคัดเลือกความสัมพันธ์ระหว่างตัวแปรบางตัวหรือบางคู่ที่เห็นว่าสำคัญ ซึ่งไม่เป็นไปตามแบบแผนทั่วไป

 แต่ก็มีข้อดีของการสร้างทฤษฎีก่อนแล้วตรวจสอบด้วยการวิจัย คือมีประสิทธิภาพและเหมาะสมสำหรับการสร้างทฤษฎีประเภทที่เป็นความสัมพันธ์ที่เป็นเหตุเป็นผลต่อกันของตัวแปรต่าง ๆ (Axiomatic or Causal Process) เพราะสามารถคัดเลือกความสัมพันธ์ของตัวแปรบางคู่เท่านั้น มาทดสอบกับข้อมูลเชิงประจักษ์ จึงทำให้สิ้นเปลืองค่าใช้จ่ายน้อย

 2.7.4.3 การสร้างทฤษฎีแบบผสมผสาน (Composite Approach) เป็นผลสืบเนื่องจากการสร้างทฤษฎีทั้ง 2 วิธี คือ การทำวิจัยเพื่อสร้างทฤษฎี และการสร้างทฤษฎีก่อนแล้วตรวจสอบด้วยการวิจัยมีทั้งจุดอ่อนและข้อดี การสร้างทฤษฎีทั้งสองวิธีการจึงมีข้อที่ต้องระมัดระวังหลายประการและง่ายต่อความผิดพลาดที่เกิดขึ้น วิธีการที่สามารถป้องกันแก้ไขและทำให้มีความมั่นใจมากขึ้น คือ การนำเอาข้อดีของทฤษฎีทั้งสองมารวมกัน เรียกว่า การสร้างทฤษฎีแบบผสมผสาน โดยมีขั้นตอนดังนี้

 1) ขั้นค้นหา (Exploratory) เป็นขั้นตอนที่ผู้สร้างทฤษฎีทำการศึกษาวิจัยเกี่ยวกับปรากฏการณ์ใดปรากฏการณ์หนึ่งอย่างกว้าง ๆ เพื่อหาแนวความคิดหรือปัจจัยสำคัญของปรากฏการณ์นั้น และหาแนวทางที่เหมาะสมสำหรับการวิจัยในขั้นตอนต่อไป

 2) ขั้นพรรณนา (Descriptive) เป็นการบรรยายความสัมพันธ์ของตัวแปรที่ได้จากขั้นตอนแรก ระหว่างตัวแปรหนึ่งคู่หรือหลายคู่ในรูปของหลักทั่วไปเชิงประจักษ์ (Empirical Generalization) ซึ่งเป็นที่ยอมรับในความถูกต้องของนักวิทยาศาสตร์และสังคมศาสตร์

 3) ขั้นอธิบาย (Explanatory) เป็นการสร้างทฤษฎีที่สามารถอธิบายหลักทั่วไปเชิงประจักษ์ที่ได้จากขั้นตอนที่สอง ซึ่งจะมีลักษณะเป็นวัฏจักรหมุนเวียนกันหลายครั้งคือ

 3.1) การสร้างทฤษฎี

 3.2) การทดสอบทฤษฎี

 3.3) การปรับปรุงทฤษฎี คือ การกลับไปเริ่มสร้างทฤษฎีในขั้น 3.1 อีกครั้งหมุนเวียนไปจนได้ทฤษฎีที่ต้องการ

 2.7.5 วิธีการสร้างทฤษฎีในการวิจัยครั้งนี้

 การวิจัยในครั้งนี้ มีวัตถุประสงค์ในการวิจัย 3 ข้อ โดยที่วัตถุประสงค์การวิจัยข้อที่ 1 เป็นการศึกษาปัจจัยที่มีผลต่อจริยธรรมด้านการประหยัด ของนักเรียนโรงเรียนมัธยมศึกษา ซึ่งเป็นการศึกษาในเชิงการสร้างทฤษฎีระดับพื้นฐาน ซึ่งจัดอยู่ในจำพวกทฤษฎีที่ใช้อธิบายปรากฏการณ์เฉพาะพื้นที่ (Substantive Theory) เฉพาะเจาะจงในกลุ่มประชากรเล็ก ๆ หรืออธิบายปัญหาต่าง ๆ ที่เกิดขึ้นเฉพาะที่ หรือ เรียกว่า ทฤษฎีฐานราก ทฤษฎีรากหญ้า ทฤษฎีติดดิน (Grounded Theory) เพื่อหาคำอธิบายปรากฏการณ์ทางสังคมอย่างหนึ่งที่เกิดขึ้นจากจริยธรรมด้านการประหยัด ของนักเรียนโรงเรียนมัธยมศึกษา โดยผู้วิจัยได้ศึกษาแนวคิดการสร้างทฤษฎีจากหลาย ๆ คน เช่น สัญญา สัญญาวิวัฒน์ (2536, น. 14-35), นภาภรณ์ หะวานนท์ (2539, น. 25-40), Strauss and Corbin (1996, pp. 12-19), Bohrnstedt and Knoke (1988, pp. 71-83) และ Wallace (1969, pp. 35-50) จึงได้กำหนดกรอบแนวความคิดในการสร้างทฤษฎีดังกล่าวขึ้น โดยเลือกเอาวิธีแบบการผสมผสานระหว่าง 2 วิธีการ ดังนี้

 ขั้นตอนที่ 1 เลือกใช้วิธีอนุมาน (Deductive) ซึ่งเป็นวิธีการสร้างทฤษฎีที่เริ่มศึกษาจากทฤษฎี เอกสาร งานวิจัยที่เกี่ยวข้อง รวมทั้งใช้การพิจารณานึกคิดไตร่ตรอง อย่างมีเหตุผลว่าตัวแปรใดบ้างที่น่าจะมีผลต่อจริยธรรมด้านการประหยัด ของนักเรียนโรงเรียนมัธยมศึกษา โดยการขอคำปรึกษาจากผู้ทรงคุณวุฒิด้านการวิจัยเกี่ยวกับการพัฒนาจริยธรรม ซึ่งจากการที่ผู้วิจัยใช้วิธีการดังกล่าวทำให้ได้ “ข้อสมมติฐานเชิงทฤษฎี” หรือ “ประพจน์” (Theoretical Propositions) ขึ้นมาจำนวนหนึ่งซึ่งเป็นทฤษฎีชั่วคราวที่ใช้อธิบายปรากฏการณ์การมีจริยธรรมด้านการประหยัด ของนักเรียนโรงเรียนมัธยมศึกษา

 ขั้นตอนที่ 2 เป็นการนำข้อสมมติฐานเชิงทฤษฎีดังกล่าวมาปรับเป็น “สมมติฐานเชิงปฏิบัติการ” (Operational Hypotheses) แล้วสร้างเครื่องมือเก็บรวบรวมข้อมูลเพื่อทดสอบทฤษฎีชั่วคราวที่สร้างขึ้นกับจริยธรรมด้านการประหยัด ของนักเรียนโรงเรียนมัธยมศึกษา ซึ่งจะเป็นหลักฐานเชิงประจักษ์เพื่อยืนยันพิสูจน์ว่าทฤษฎีชั่วคราวข้อใดมีความถูกต้อง (Verified) และทฤษฎีชั่วคราวข้อใดถูกหักล้างว่าไม่ถูกต้องไม่เป็นจริง (Falsified) ก็จะถูกตัดออกไป เหลือเฉพาะข้อสมมติฐานเชิงทฤษฎีที่ตรวจสอบด้วยข้อมูลเชิงประจักษ์แล้วพบว่าเป็นตัวแปรที่อิทธิพลต่อจริยธรรมด้านการประหยัด ของนักเรียนโรงเรียนมัธยมศึกษาทางสถิติที่ระดับ .05 เพื่อนำมาเป็นทฤษฎีตัวจริงที่ใช้อธิบายปรากฏการณ์การมีจริยธรรมด้านการประหยัด ของนักเรียนโรงเรียนมัธยมศึกษา ต่อไป ดังแสดงในภาพที่ 2.3

**ข้อสมมติฐานเชิงทฤษฎี** (ได้มาโดยวิธีอุปมาน)

(Theoretical Propositions)

 ทฤษฎี(Theory)

######  ข้อค้นพบเชิงประจักษ์ สมมติฐานเชิงปฏิบัติการ

(Empirical Findings) (Operational Hypotheses)

 **ทดสอบสมมติฐาน เก็บรวบรวมข้อมูล**

(Statistical Tests) (Observations & Measurements)

***ภาพที่ 2.3*** วงจรการวิจัยเพื่อการสร้างทฤษฎี. *ปรับปรุงจาก* ระเบียบวิธีวิจัยทางสังคมศาสตร์. มหาสารคาม (น. 98). โดย รังสรรค์ สิงหเลิศ, 2551, มหาสารคาม : มหาวิทยาลัยราชภัฏมหาสารคาม

**2.8 บริบทโรงเรียนมัธยมศึกษา จังหวัดนนทบุรี**

 สถานศึกษาในระดับมัธยมศึกษาของจังหวัดนนทบุรี สังกัดสำนักงานเขตพื้นที่การศึกษามัธยมศึกษา เขต 3 ซึ่งมีสถานศึกษาในระดับมัธยมศึกษาอยู่ในทุกอำเภอ มีจำนวนโรงเรียนระดับมัธยม 18 โรงเรียน จังหวัดนนทบุรี แบ่งการปกครองออกเป็น 6 อำเภอ ประกอบด้วย

 1. อำเภอเมืองนนทบุรี

 2. อำเภอบางกรวย

 3. อำเภอไทรน้อย

 4. อำเภอปากเกร็ด

 5. อำเภอบางใหญ่

 6. อำเภอบางบัวทอง

 โรงเรียนมัธยมศึกษาในจังหวัดนนทบุรี สังกัดสำนักงานเขตพื้นที่การศึกษามัธยมศึกษา เขต 3 จำนวน 18 โรงเรียน จำแนกโรงเรียนออกเป็น 4 ขนาด โดยใช้เกณฑ์การจำแนกของสำนักงานเขตพื้นที่การศึกษามัธยมศึกษา เขต 3 ดังนี้ (สำนักงานเขตพื้นที่การศึกษามัธยมศึกษา เขต 3, 2555, น. 4)

 1. โรงเรียนขนาดใหญ่พิเศษ มีนักเรียนมากกว่า 2,500 คนขึ้นไป

 2. โรงเรียนขนาดใหญ่ มีนักเรียนตั้งแต่ 1,500 คน ถึง 2,499 คน

 3. โรงเรียนขนาดกลาง มีนักเรียนตั้งแต่ 500 คน ถึง 1,499 คน

 4. โรงเรียนขนาดเล็ก มีนักเรียนตั้งแต่ 1 คน ถึง 499 คน

 รายละเอียดจำนวนโรงเรียนและจำนวนนักเรียนในจังหวัดนนทบุรี ดังแสดงในตารางที่ 2.8 และ ตารางที่ 2.9

**ตารางที่ 2.8**

*จำนวนนักเรียน ห้องเรียน และครู ในโรงเรียนมัธยมศึกษา แยกรายอำเภอ จังหวัดนนทบุรี*

|  |  |  |  |  |
| --- | --- | --- | --- | --- |
| อำเภอ | จำนวนโรงเรียน | จำนวนนักเรียน | ห้องเรียน | ครู |
| ม.ต้น | ม.ปลาย | ปวช. | รวม |
| เมืองนนทบุรี | 7 | 9,069 | 7,598 | - | 16,667 | 435 | 810 |
| บางกรวย | 2 | 2,493 | 1,754 | - | 4,247 | 111 | 179 |
| ไทรน้อย | 2 | 1,295 | 651 | - | 1,946 | 53 | 99 |
|  ปากเกร็ด | 5 | 6,881 | 6,076 | - | 12,957 | 301 | 607 |
| บางใหญ่ | 1 | 643 | 338 | - | 981 | 26 | 38 |
| บางบัวทอง | 1 | 1,391 | 1,052 | - | 2,443 | 66 | 136 |
| รวม | 18 | 21,772 | 17,469 | - | 39,241 | 992 | 1,869 |

**ตารางที่ 2.9**

*จำนวนนักเรียนระดับมัธยมศึกษา แยกรายโรงเรียน ในจังหวัดนนทบุรี*

|  |  |  |  |  |
| --- | --- | --- | --- | --- |
| ชื่อโรงเรียน | จำนวนนักเรียน | ห้องเรียน | ขนาดโรงเรียน | จำนวนครู |
| มัธยมต้น | มัธยมปลาย | ปวช | รวม |
| สวนกุหลาบวิทยาลัย นนทบุรี | 2,099 | 2,405 | - | 4,504 | 98 | ใหญ่พิเศษ | 191 |
| เตรียมอุดมศึกษาพัฒนาการ นนทบุรี | 1,981 | 1,372 | - | 3,353 | 72 | ใหญ่พิเศษ | 135 |

*(ต่อ)*

**ตารางที่ 2.9** (ต่อ)

|  |  |  |  |  |
| --- | --- | --- | --- | --- |
| ชื่อโรงเรียน | จำนวนนักเรียน | ห้อง เรียน | ขนาดโรงเรียน | จำนวนครู |
| มัธยมต้น | มัธยมปลาย | ปวช | รวม |
| วัดเขมาภิรตาราม | 1,827 | 1,445 | - | 3,272 | 90 | ใหญ่พิเศษ | 134 |
| เทพศิรินทร์ นนทบุรี | 1,914 | 1,329 | - | 3,243 | 72 | ใหญ่พิเศษ | 123 |
| ปากเกร็ด | 1,836 | 1,402 | - | 3,238 | 74 | ใหญ่พิเศษ | 153 |
| นวมินทราชินูทิศ หอวัง นนทบุรี | 1,575 | 1,366 | - | 2,941 | 66 | ใหญ่พิเศษ | 145 |
| สตรีนนทบุรี | 1,333 | 1,384 | - | 2,717 | 68 | ใหญ่พิเศษ | 140 |
| เบญจมราชานุสรณ์ | 1,420 | 1,135 | - | 2,555 | 66 | ใหญ่พิเศษ | 129 |
| บางบัวทอง | 1,391 | 1,052 | - | 2,443 | 66 | ใหญ่ | 136 |
| ศรีบุญยานนท์ | 1,207 | 1,016 | - | 2,223 | 58 | ใหญ่ | 109 |
| รัตนาธิเบศร์ | 975 | 774 | - | 1,749 | 51 | ใหญ่ | 103 |
| ไทรน้อย | 1,035 | 502 | - | 1,537 | 40 | ใหญ่ | 69 |
| โพธินิมิตวิทยาคม | 710 | 543 | - | 1,253 | 35 | กลาง | 69 |
| เตรียมอุดมศึกษาน้อมเกล้านนทบุรี | 661 | 360 | - | 1,021 | 28 | กลาง | 49 |
| บดินทรเดชา (สิงห์ สิงหเสนี) นนทบุรี | 579 | 425 | - | 1,004 | 39 | กลาง | 56 |
| ราชวินิต นนทบุรี | 643 | 338 | - | 981 | 26 | กลาง | 38 |
| นนทบุรีพิทยาคม | 326 | 472 | - | 798 | 30 | กลาง | 60 |
| ราษฎร์นิยม | 260 | 149 | - | 409 | 13 | เล็ก | 30 |
| รวม | 21,772 | 17,469 | - | 39,241 | 992 |  | 1,869 |

**โครงสร้างการบริหารงาน ในโรงเรียนมัธยมศึกษา**

ผู้อำนวยการ

รองผู้อำนวยการ ฝ่ายวิชาการ

รองผู้อำนวยการ

ฝ่ายธุรการและงบประมาณ

รองผู้อำนวยการ

ฝ่ายกิจการนักเรียน

รองผู้อำนวยการฝ่ายบริหาร

งานทั่วไป

หัวหน้า

ฝ่ายวิชาการ

หัวหน้า

ฝ่ายธุรการและงบประมาณ

หัวหน้า

ฝ่ายกิจการนักเรียน

หัวหน้า

ฝ่ายบริหาร

งานทั่วไป

***ภาพที่ 2.4*** การบริหารงาน ในระดับโรงเรียนมัธยมศึกษา

 การบริหารงาน ในระดับโรงเรียนมัธยมศึกษา ประกอบด้วย ผู้อำนวยการสถานศึกษา เป็นผู้บังคับบัญชาสูงสุด มีรองผู้อำนวยการสถานศึกษา 4 ฝ่าย เป็นรองผู้บังคับบัญชา รับหน้าที่ช่วยเหลือผู้อำนวยการตามฝ่ายกิจกรรมที่ได้รับมอบหมาย โดยมีหัวหน้าฝ่ายในแต่ละฝ่ายเป็นผู้นำในการปฏิบัติในแต่ละฝ่าย และมีบุคลากรรับผิดชอบในแต่ละฝ่าย

**2.9 กรอบแนวคิดในการวิจัย**

รูปแบบการพัฒนาจริยธรรมด้านการประหยัด ของนักเรียนโรงเรียนมัธยมศึกษา ในจังหวัดนนทบุรีในครั้งนี้ ผู้วิจัยได้กำหนดกรอบแนวคิด โดยตั้งสมมติฐานว่ามีปัจจัยที่น่าจะมีผลต่อการประหยัด นักเรียนโรงเรียนมัธยมศึกษา ในจังหวัดนนทบุรี และนำมากำหนดเป็นตัวแปรในการวิจัย ซึ่งผู้วิจัยได้นำมากำหนดเป็นโครงสร้างความสัมพันธ์เชิงเหตุและผล โดยอาศัยหลักการเหตุผลสัมพันธ์ ลำดับการเกิดก่อนหลังของเหตุการณ์ (Birth Order) ปัจจัยลักษณะการส่งผลโดยตรงและโดยอ้อม ดังแสดงในภาพที่ 2.5

**ตัวแปรอิสระ**

**ตัวแปรคั่นกลาง**

**ตัวแปรตาม**

 สาเหตุ ผล สาเหตุ ผล

บุคลิกภาพ

จริยธรรม

ด้านการประหยัดของนักเรียนโรงเรียนมัธยมศึกษาในจังหวัดนนทบุรี

 การเลียนแบบสื่อในการประหยัด

ความมีวินัย

สภาพครอบครัว

การเลียนแบบเพื่อนในการประหยัด

ฐานะทางเศรษฐกิจ

ของครอบครัว

 การเลียนแบบครูในการประหยัด

การเลียนแบบผู้ปกครอง

ในการประหยัด

***ภาพที่ 25*** กรอบแนวคิดในการวิจัย ระยะที่ 1

 จากการทบทวนเอกสาร วรรณกรรมและงานวิจัยที่เกี่ยวข้องกับการสร้างรูปแบบการพัฒนาจริยธรรมด้านการประหยัด ของนักเรียนโรงเรียนมัธยมศึกษา ในจังหวัดนนทบุรี สามารถจำแนก กรอบแนวคิดในการวิจัยในการสร้างรูปแบบการพัฒนาจริยธรรมด้านการประหยัด ของนักเรียนโรงเรียนมัธยมศึกษา ในจังหวัดนนทบุรี และทดลองใช้พร้อมกับการประเมิน รูปแบบการพัฒนาจริยธรรมด้านการประหยัด ของนักเรียนโรงเรียนมัธยมศึกษา ในจังหวัดนนทบุรี ผู้วิจัยจึงได้แสดงความสัมพันธ์ของการดำเนินการวิจัยที่จะให้ได้ รูปแบบการพัฒนาจริยธรรมด้านการประหยัด ของนักเรียนโรงเรียนมัธยมศึกษา ในจังหวัดนนทบุรี กรอบแนวคิดการวิจัยนี้ ดังแสดงในภาพที่ 2.8

ปัจจัยที่มีอิทธิพลต่อจริยธรรมการประหยัด ของนักเรียนโรงเรียนมัธยมศึกษา

สร้างรูปแบบการพัฒนา

การวิจัยระยะที่ 2

ทดสอบและประเมิน รูปแบบการพัฒนา

การวิจัยระยะที่ 3

รูปแบบการพัฒนาจริยธรรมการประหยัด ของนักเรียนโรงเรียนมัธยมศึกษา

ในจังหวัดนนทบุรี

การวิจัยระยะที่ 1

***ภาพที่ 2.6*** ความสัมพันธ์ของการดำเนินการวิจัยที่จะให้ได้รูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี ในการวิจัยระยะการวิจัยที่ 1 ถึง ระยะที่ 3